(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΖ΄

Δευτέρα 8 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από τα Δημοτικά Σχολεία Αρκάσας και Διαφανίου Καρπάθου, το 11ο Δημοτικό Σχολείο Μυτιλήνης, τα Γυμνάσια Γλαύκης και Σμίνθης Ξάνθης και φοιτητές από τη Νομική Σχολή του Πανεπιστημίου Αθηνών, σελ.
2. Αναφορά εκ μέρους του Προεδρείου της Βουλής των Ελλήνων στην 9η Μαΐου ημέρα της μεγάλης αντιφασιστικής νίκης των λαών, σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Οικονομίας και Ανάπτυξης σχετικά με «την υπόθεση της μπύρας και αν υπάρχουν επίορκοι στην Επιτροπή Ανταγωνισμού», σελ.
 β) Προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας, σελ.
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να απεγκλωβιστούν οι πενήντα χιλιάδες υπό συνταξιοδότηση συμπολίτες μας του ΟΑΕΕ και του ΟΓΑ, οι οποίοι σήμερα είναι χωρίς εισόδημα και χωρίς σύνταξη», σελ.
3. Συζήτηση της υπ’ αριθμόν 18/15/5-4-2017 επίκαιρης επερώτησης δεκατεσσάρων Βουλευτών της Νέας Δημοκρατίας προς τον Υπουργό Εσωτερικών, με θέμα: «Η αυτοδιοίκηση στο στόχαστρο της Κυβέρνησης», σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.
ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί της αναφοράς στην 9η Μαΐου ημέρα της μεγάλης αντιφασιστικής νίκης των λαών:
ΚΟΥΡΑΚΗΣ Α. , σελ.

Β. Επί διαδικαστικού θέματος:
ΖΑΡΟΥΛΙΑ Ε. , σελ.
ΚΟΥΡΑΚΗΣ Α. , σελ.
ΛΥΚΟΥΔΗΣ Σ. , σελ.
ΣΚΟΥΡΛΕΤΗΣ Π. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Γ. Επί προσωπικού θέματος:
ΛΥΚΟΥΔΗΣ Σ. , σελ.
ΣΚΟΥΡΛΕΤΗΣ Π. , σελ.

Δ. Επί των επικαίρων ερωτήσεων:
ΖΑΡΟΥΛΙΑ Ε. , σελ.
ΚΕΓΚΕΡΟΓΛΟΥ Β. , σελ.
ΛΥΚΟΥΔΗΣ Σ. , σελ.
ΝΙΚΟΛΟΠΟΥΛΟΣ Ν. , σελ.
ΠΑΠΑΔΗΜΗΤΡΙΟΥ Δ. , σελ.
ΠΕΤΡΟΠΟΥΛΟΣ Α. , σελ.
ΠΟΛΑΚΗΣ Π. , σελ.

Ε. Επί της επίκαιρης επερώτησης:
ΑΜΥΡΑΣ Γ. , σελ.
ΑΣΗΜΑΚΟΠΟΥΛΟΥ Ά. , σελ.
ΒΑΡΒΙΤΣΙΩΤΗΣ Μ. , σελ.
ΒΟΡΙΔΗΣ Μ. , σελ.
ΒΟΥΛΤΕΨΗ Σ. , σελ.
ΓΕΩΡΓΑΝΤΑΣ Γ. , σελ.
ΓΕΩΡΓΙΑΔΗΣ Μ. , σελ.
ΓΡΗΓΟΡΑΚΟΣ Λ. , σελ.
ΚΑΡΑΓΚΟΥΝΗΣ Κ. , σελ.
ΚΑΤΣΙΚΗΣ Κ. , σελ.
ΜΠΑΛΛΗΣ Σ. , σελ.
ΠΑΝΑΓΙΩΤΑΡΟΣ Η. , σελ.
ΣΚΟΥΡΛΕΤΗΣ Π. , σελ.
ΣΥΝΤΥΧΑΚΗΣ Ε. , σελ.
ΤΖΑΒΑΡΑΣ Κ. , σελ.
ΦΩΤΗΛΑΣ Ι. , σελ.

ΠΑΡΕΜΒΑΣΕΙΣ:
ΘΕΛΕΡΙΤΗ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙZ΄

Δευτέρα 8 Μαΐου 2017

Αθήνα, σήμερα στις 8 Μαΐου 2017, ημέρα Δευτέρα και ώρα 17.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε, θα ήθελα να κάνω μια σύντομη αναφορά εκ μέρους του Προεδρείου της Βουλής των Ελλήνων στην 9η Μαΐου, ημέρα της μεγάλης αντιφασιστικής νίκης των λαών.

Στις 9 Μαΐου 1945 επισφραγίζεται το τέλος του καταστροφικού Β΄ Παγκοσμίου Πολέμου, με την ήττα και τη συνθηκολόγηση των ναζιστικών στρατευμάτων. Ο φασισμός και ο ναζισμός ηττώνται ολοκληρωτικά στην Ευρώπη, μετά από την τεράστια τραγωδία που προκάλεσαν.

Ο πόλεμος αυτός υπήρξε ο πιο καταστροφικός και αποκρουστικός της Ιστορίας. Ήταν ένας πόλεμος ολοκληρωτικός, που καταργούσε τις διαχωριστικές γραμμές πολεμιστών και άμαχου πληθυσμού, που παρέσυρε στη δίνη του δεκάδες χώρες και άφησε πίσω πάνω από πενήντα εκατομμύρια νεκρούς, το ολοκαύτωμα των Εβραίων με τη φρίκη των κρεματόριων στο Άουσβιτς, το Μαουτχάουζεν, το Μπούχενβαλντ και των άλλων στρατοπέδων συγκέντρωσης.

Η αντιφασιστική νίκη των λαών θα ήταν αδύνατη χωρίς τις τεράστιες θυσίες που επωμίστηκαν οι λαοί της Ευρώπης. Αξίζει να μνημονεύσουμε την αντίσταση στις δυνάμεις των κατακτητών στην Ελλάδα, τη Γαλλία, τη Γιουγκοσλαβία. Ο μεγαλύτερος, όμως, φόρος αίματος πληρώθηκε από τη Σοβιετική Ένωση των δέκα εκατομμυρίων νεκρών. Ένας πληθυσμός ίσος με ολόκληρη τη σημερινή Ελλάδα θυσιάστηκε για να μη βυθιστεί ο τόπος στο πιο βαθύ σκοτάδι που είχε συναντήσει ποτέ του.

Ο σοβιετικός λαός και ο σοβιετικός στρατός σταμάτησαν με αυτοθυσία την επέλαση των ναζί στο Ανατολικό Μέτωπο, την ώρα που στην Ελλάδα η εθνική αντίσταση απελευθέρωνε τα πρώτα εδάφη της Ευρώπης από τη ναζιστική κατοχή.

Ας θυμηθούμε ότι απέναντι στη βία και την τρομοκρατία του φασισμού υπήρξαν σε όλη την Ευρώπη κι εκείνοι που συμβιβάστηκαν ή συνεργάστηκαν με τους κατακτητές, συμμετέχοντας σε κυβερνήσεις «Κουίσλινγκ» και σε τάγματα δωσιλόγων. Ορθώθηκαν, όμως, όπως αναφέρθηκε, και τα μεγάλα αντιφασιστικά και απελευθερωτικά κινήματα που οδήγησαν στη συντριβή του ναζισμού και την άνευ όρων παράδοσή του στις 8 - 9 Μαΐου 1945.

Κυρίες και κύριοι συνάδελφοι, οι μάχη κατά του φασισμού είναι μία μάχη που αντλεί από το παρελθόν, υλοποιείται στο παρόν και εκβάλλει στο μέλλον. Στο παρόν βρίσκονται, όμως κι όλα αυτά που αναζωπυρώνουν τη σκοτεινή του φωτιά. Είναι οι πολιτικές της λιτότητας και της κοινωνικής αδικίας, είναι η βία με την οποία αντιμετωπίζονται από τις πολιτικές ελίτ οι λαοί και τα δικαιώματά τους. Η ανεργία γεννάει τον φασισμό. Η φτώχεια γεννάει τον φασισμό. Η εκμετάλλευση γεννάει τον φασισμό. Το αίσθημα αδικίας που διοχετεύεται λανθασμένα όχι προς αυτόν που φταίει, αλλά προς τον αδύναμο, είναι η πρώτη ύλη του.

Γι’ αυτό, η ισχυροποίηση των δημοκρατικών θεσμών και η ενίσχυση της κοινωνικής αλληλεγγύης και της κοινωνικής προστασίας αποτελούν σήμερα τις πιο αποτελεσματικές απαντήσεις ενάντια σε κάθε προσπάθεια αναβίωσης της φασιστικής ιδεολογίας.

Αυτές είναι οι σταθερές βάσεις για το μέλλον, βάσεις στις οποίες θεμελιώθηκε η μεγάλη αντιφασιστική νίκη των λαών. Η 9η Μαΐου 1945 θα συνεχίσει να αποτελεί στο πλαίσιο αυτό μια ημέρα βαθύτατου πολιτικού και κοινωνικού αναστοχασμού, ώστε η ανθρωπότητα να μη ζήσει ποτέ ξανά τις θηριωδίες του Β΄ Παγκοσμίου Πολέμου.

Σας ευχαριστώ.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 4α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 4β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε τη συζήτηση με την έβδομη με αριθμό 571/7-3-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξηςσχετικά με «την υπόθεση της μπύρας και αν υπάρχουν επίορκοι στην Επιτροπή Ανταγωνισμού».

Στην επίκαιρη ερώτηση θα απαντήσει ο Υπουργός Οικονομίας και Ανάπτυξης κ. Δήμος Παπαδημητρίου.

Τον λόγο έχει ο κ. Νικολόπουλος για δύο λεπτά για να αναπτύξει την ερώτησή του.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, χαίρομαι γιατί επιτέλους συζητάμε μία ερώτηση που πήγε και ήρθε -πόσες φορές λέτε;- πενήντα φορές! Χαίρομαι γιατί ήρθε ο Υπουργός, μετά από τόσες πολλές κοινοβουλευτικές παρεμβάσεις του Χριστιανοδημοκρατικού Κόμματος για να μας απαντήσει ακριβώς το ερώτημα που είπατε: Μπορούν τα μέλη των ανεξαρτήτων αρχών να νιώθουν ότι είναι ανεξέλεγκτα ακόμα και αν ενδεχομένως ζημιώνουν το δημόσιο;

Είχα αγανακτήσει πραγματικά, κύριε Υπουργέ, γιατί δεν μπορεί ένας Υπουργός να νίπτει τας χείρας του, ακόμα και αν είναι εξωκοινοβουλευτικός, όπως και δεν μπορεί καμμία ανεξάρτητη αρχή να νιώθει ότι είναι ανεξέλεγκτη. Ο ν.3959 –θα τον καταθέσω, σας τον έδωσα και με ερώτηση- λέει ακριβώς ότι έχετε εσείς την εποπτεία. Ο κ. Κυριτσάκης μπορεί να μιλά με αυτόν τον απαράδεκτο τρόπο που απαντά σε ορισμένες ερωτήσεις Βουλευτών σε όποιον θέλει, αλλά όχι διά μέσου του Υπουργού στους εκλεγμένους αντιπροσώπους του λαού. Είναι μνημείο αντικοινοβουλευτισμού η επιστολή του της 17ης Φεβρουαρίου 2017 που ζητά να μπει φίμωτρο στον κοινοβουλευτικό έλεγχο.

Η παρουσία σας σήμερα εδώ πιστεύω ότι στέλνει μήνυμα και στα διορισμένα από τη Βουλή μέλη των δήθεν ανεξάρτητων αρχών. Βλέπουμε τον τελευταίο καιρό το ΕΣΡ να αφήνει να ζημιώνεται το δημόσιο και να νομίζουν ότι δεν έχουν καμμία ευθύνη. Αλλά νομίζω ότι έχει ευθύνη ασφαλώς και η πολιτική ηγεσία να τους κάνει να το καταλάβουν. Λίγο πριν φύγει ο κ. Κυριτσάκης πρέπει ακριβώς να του το πείτε.

Εδώ, λοιπόν, θέλω επίσης να πληροφορηθεί το Σώμα και ο ελληνικός λαός ότι και ο Πρόεδρος της Βουλής έχει πάρει σχετική επιστολή, την οποία θα σας καταθέσω.

Ακούστε, λοιπόν, κύριε Πρόεδρε, τι απίθανα απάντησε ο Πρόεδρος της ανεξάρτητης αρχής διά μέσου του Υπουργού: «Σύσταση του Πειθαρχικού Συμβουλίου δεν παρέστη ανάγκη να γίνει», λέει, «διότι ούτε σήμερα ούτε στο παρελθόν υπήρξαν περιπτώσεις που να χρήζουν πειθαρχικού ελέγχου». Υπογραφή: Δημήτρης Κυριτσάκης.

Έχετε καταλάβει, φαντάζομαι, κύριε Υπουργέ, ότι έτσι όλοι μαζί παραβιάζετε τον νόμο, όταν γνωρίζετε γιατί επ’ αυτού και μόνο έχει κατατεθεί ερώτηση. Ο ν.3959/2011 είναι σαφής: Το Πειθαρχικό Συμβούλιο, σύμφωνα με άρθρο του νόμου αυτού, έπρεπε ήδη να έχει οριστεί από το 2011 με τριετή θητεία και ακόμα δεν έχει γίνει τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και, καλά, για τους προηγούμενους Υπουργούς το κατανοούμε, αφού όλοι ξέρουμε ποιες είναι οι σχέσεις των μελών αυτής της Επιτροπής Ανταγωνισμού και ιδίως του κ. Κυριτσάκη. Βλέπω εδώ τον κ. Πολάκη. Όμως, δεν ξέρει μόνο ο κ. Πολάκης τις σχέσεις του κ. Κυριτσάκη με τον κ. Χατζηδάκη και την οικογένεια Μητσοτάκη, αλλά τις ξέρει το πανελλήνιο.

**ΠΡΟΕΔΡΕΥΩΝ (Αναστάσιος Κουράκης):** Αν έχετε την καλοσύνη, στη δευτερολογία σας.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τελειώνω, κύριε Πρόεδρε. Ξέρετε, περίμενα χρόνια γι’ αυτή την ερώτηση.

Ποιος δεν διάβασε ότι στενός συνεργάτης του Κυριάκου Μητσοτάκη είναι ο κ. Μυλωνάκης, που ήταν επί χρόνια το δεξί χέρι του κ. Κυριτσάκη ή ότι η εκλεκτή κατά πάντα συνάδελφος Βουλευτής του κ. Μητσοτάκη, η κ. Κεραμέως, είναι η σύζυγος του επί χρόνια αντιπροέδρου, μέχρι προχθές, της Επιτροπής Ανταγωνισμού, που πρόσφατα είδαμε ότι ανέλαβε καθήκοντα σε δικηγορική εταιρεία με ειδίκευση –τι λέτε, κύριε Μητρόπουλε;- στον ανταγωνισμό! Επιτρέπεται; Όχι, προβλέπονται και ποινές και ρήτρες και πρόστιμα, αλλά αφού δεν υπάρχει το όργανο που θα τις επιβάλει; Και το Μαξίμου τίποτα, και η Κυβέρνηση τίποτα!

Λοιπόν, για να τελειώσω, το ερώτημα σάς έχει διατυπωθεί. Μιλάμε, για όσους δεν έχουν καταλάβει, για μια έρευνα που ξεκίνησε, κύριε Πρόεδρε, το 2005. Η επιτροπή επέβαλε 31 εκατομμύρια στην «Αθηναϊκή Ζυθοποιία» για παρανομίες που ζημίωσαν το δημόσιο. Και όταν ερχόμαστε και ρωτάμε: Πλήρωσε η «Αθηναϊκή Ζυθοποιία»; Πόσα πλήρωσε; Αν δεν πλήρωσε, δεν φταίει κανένας;

Ποιον πρέπει, κύριε Υπουργέ, να ρωτήσουμε, τον παπά της ενορίας;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Κύριε Υπουργέ, έχετε τον λόγο για να απαντήσετε για τρία λεπτά στην ερώτηση του κ. Νικολόπουλου.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ πολύ, κύριε Πρόεδρε.

Κύριε Νικολόπουλε, θέλω να σας υπενθυμίσω, όπως το είπατε και εσείς, ότι δεν παρεμβαίνουμε στην άσκηση των αρμοδιοτήτων των ανεξάρτητων αρχών.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ποιος σας ζήτησε να παρέμβετε; Πάλι τα ίδια;

**ΠΡΟΕΔΡΕΥΩΝ (Αναστάσιος Κουράκης):** Κύριε Νικολόπουλε, σας παρακαλώ, δεν είναι τρόπος αυτός!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δεν έχετε δει τι απαντάνε;

**ΠΡΟΕΔΡΕΥΩΝ (Αναστάσιος Κουράκης):** Δεν είναι έτσι. Σας παρακαλώ, ακούστε και στη δευτερολογία σας εκφράστε τις αντιρρήσεις σας.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Και ως εκ τούτου καταθέτουμε το υπ’ αριθμόν πρωτοκόλλου 1818/2017 έγγραφο της Επιτροπής Ανταγωνισμού με τα συνημμένα σε αυτό έγγραφα που απαντούν την ερώτησή σας.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Α, θα κάνει τον γραμματοκομιστή!

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Με βάση αυτά τα έγγραφα, χωρίς φυσικά να υιοθετούμε το ύφος και τον τόνο του Προέδρου της Αρχής κ. Κυριτσάκη, απαντούμε στα ερωτήματά σας ως εξής: Πρώτον, η ποινική υπόθεση, για την οποία ρωτάτε, έχει υποβληθεί στον εισαγγελέα Εφετών Αθηνών προς αρχειοθέτηση. Αναμένεται η κρίση του εισαγγελέα Εφετών. Η Επιτροπή Ανταγωνισμού δεν παρέστη ως πολιτικώς ενάγουσα στη συγκεκριμένη υπόθεση.

Δεύτερον, αναφορικά με το πρόστιμο που επιβλήθηκε στην «Αθηναϊκή Ζυθοποιία», το Διοικητικό Εφετείο Αθηνών, με την υπ’ αριθμόν 62/2016 απόφασή του, διέταξε την αναστολή εκτέλεσης ως προς το ποσό των 16.773.979,20 ευρώ, με τον όρο κατάθεσης εγγυητικής επιστολής ύψους περίπου 8.386.989,60 ευρώ και κατόπιν έκδοσης της απόφασης αυτής η «Αθηναϊκή Ζυθοποιία» κατέθεσε την παραπάνω εγγυητική επιστολή, ενώ επιπλέον κατέβαλε το τμήμα του προστίμου ύψους 14.677.231,80 ευρώ, ως προς το οποίο η αίτησή της για αναστολή απορρίφθηκε.

Τρίτον, αναφορικά με τις τυχόν ευθύνες των υπαλλήλων της Επιτροπής Ανταγωνισμού σχετικά με την υπόθεση αυτή, η Επιτροπή Ανταγωνισμού είναι αποκλειστικά αρμόδια για την κίνηση οποιασδήποτε πειθαρχικής διαδικασίας εναντίον τους. Αν όμως έχετε στη διάθεσή σας συγκεκριμένα στοιχεία για πειθαρχικές ευθύνες μελών της Επιτροπής Ανταγωνισμού, να μας τα προσκομίσετε, προκειμένου να εξεταστεί το ενδεχόμενο κίνησης πειθαρχικής διαδικασίας από το Υπουργικό Συμβούλιο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Νικολόπουλε, έχετε τον λόγο για τη δευτερολογία σας για τρία λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τι να πω, κύριε Πρόεδρε; Να γελάσω, να κλάψω, τι να πω;

Λέει, λοιπόν, ο Υπουργός στον Βουλευτή που ρωτά, που τον καλεί να κάνει κοινοβουλευτικό έλεγχο, στον Βουλευτή που έχει κάνει μηνυτήρια αναφορά –και θα τη δώσω εδώ για να υπάρχει στα Πρακτικά- για όσα δεν έχουν γίνει για μια υπόθεση -φαντάζομαι καταλάβατε τι έχει γίνει- που όλοι καταλάβατε τώρα -πώς το έλεγε; «Πολλά τα λεφτά, Άρη» είχε πει από το Βήμα- «Τι να κάνουμε; Άμα ξέρετε εσείς κάτι.».

Εμείς μπορούμε να ζητάμε από τους συνταξιούχους, από τους φτωχούς, αλλά όχι από την ελληνική ζυθοποιία και προπαντός από τη δήθεν Επιτροπή Ανταγωνισμού που ζημίωσε τόσα χρόνια.

Έχουμε εδώ, θα δείτε, δεν έχω χρόνο, αλλά έχω φέρει όλα αυτά τα έγγραφα για όσους θέλουν να δουν και προπαντός για τον εξωκοινοβουλευτικό Υπουργό, για να ξέρει ότι εδώ του απαντούν τα έγγραφα. Και απλός πολίτης να ήταν, αν άκουγε ότι εδώ μπορεί να υπάρχει απάτη ή ζημιά του δημοσίου, πολίτης να ήταν, έπρεπε να το στείλει μόνος του στον εισαγγελέα και όχι να λέει «Άμα έχετε, να πάτε εσείς.».

Πήγαμε, κύριε Υπουργέ! Και να το στείλετε κι εσείς. Να μελετήσετε τα χαρτιά που σας έχω ξαναδώσει και που σήμερα θα καταθέσω, για να δείτε μήπως η ζημιά του δημοσίου ή η ωφέλεια αντίστοιχα θα ήταν 14 εκατομμύρια ευρώ, εάν δεν κατείχε επί μακρόν παράνομα η «Αθηναϊκή Ζυθοποιία» το 90% της αγοράς, που σύμφωνα με τον κ. Κυριτσάκη, κύριε Πρόεδρε, βρίσκεται και έφτασε μετά την παρέμβαση στο 50%.

Έχετε ρωτήσει μικρές, μεσαίες ή μεγαλύτερες ελληνικές ζυθοποιίες τι ζημιά έχουν υποστεί ή πόσες έκλεισαν αυτά τα χρόνια εξαιτίας αυτού του μονοπωλιακού καθεστώτος; Αλλά βέβαια όταν είναι τόσα τα εκατομμύρια, αντιλαμβάνεστε πόσο εύκολα η μπάλα φεύγει έξω!

Και τι μας είπατε ότι είπαν τα δικαστήρια; Για ξανακοιτάξτε τι είπαν! Ενώ το έστειλαν για αρχείο, δεν είχαν –ακούστε τούτο, κύριε Πρόεδρε- καλέσει ούτε έναν μάρτυρα. Μόνο τον κ. Κυριτσάκη! Ούτε έναν μάρτυρα, κύριε Μητρόπουλε! Για μια τέτοια υπόθεση! Ούτε τον ομιλούντα ούτε κανέναν! Τους είχα δώσει δέκα ονόματα, με πρώτο και καλύτερο εκείνον που κατήγγειλε την υπόθεση και χάριν των καταγγελιών του ασχολήθηκε και απεφάνθη η επιτροπή ότι όντως υπάρχει. Και δεν είναι ότι μιλάμε για μια υπόθεση που η Επιτροπή Ανταγωνισμού είπε «Κάνετε λάθος». Και ποια ήταν τα βήματα της παρανομίας;

Η έρευνα, λοιπόν, ξεκινάει από το 2005. Ερευνώμενη η εταιρεία «Αθηναϊκή Ζυθοποιία» με μερίδιο αγοράς 90% το 2005. Από το 2006 η επιτροπή είχε όλα τα αποδεικτικά στοιχεία και τις μαρτυρίες ότι η «Αθηναϊκή Ζυθοποιία» έκανε κατάχρηση της δεσπόζουσας θέσης της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έβγαλε απόφαση τελικά το 2015, αφού έκανε δύο χρόνια –και ολοκληρώνω, κύριε Πρόεδρε- να καθαρογράψει την απόφαση. Επέβαλε πρόστιμο 31 εκατομμύρια ευρώ στην «Αθηναϊκή Ζυθοποιία» για παρανομίες τα έτη 1998 - 2013. Το ίδιο χρονικό διάστημα η «Αθηναϊκή Ζυθοποιία» είχε πωλήσεις στην Ελλάδα 5,5 δισεκατομμύρια ευρώ και κέρδη προ φόρων και αποσβέσεων 1,4 δισεκατομμύρια ευρώ. Όπως παραδέχεται, κύριε Υπουργέ μου, η επιτροπή του κ. Κυρατσάκη, στην Επιτροπή Θεσμών και Διαφάνειας είπε ότι η «Αθηναϊκή Ζυθοποιία», αφού συνελήφθη, περιόρισε το μερίδιο στην αγορά στο 50%.

Άρα, εσείς, που μας ήρθατε και από την Αμερική, τι συμπεραίνετε; Γιατί εμείς εδώ, οι επαρχιώτες Βουλευτές, συμπεραίνουμε ότι παράνομα διακρατούσε μερίδιο της αγοράς 40% και πάνω τόσα χρόνια.

Κύριε Υπουργέ μου, να μη σας εκθέτουν. Δεν σας αρμόζει να κάνετε ούτε τον ταχυδρόμο ούτε τον γραμματοκομιστή και θα έπρεπε και πάλι να δείτε τις απαντήσεις σας. Δεν σας ρωτάμε για να μας απαντάει ο Κυρατσάκης. Εσάς ερωτάμε και έχουμε υποχρέωση και δικαίωμα.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Καλώς.

Ο Υπουργός Οικονομίας και Ανάπτυξης κ. Δήμος Παπαδημητρίου έχει τον λόγο για τη δευτερολογία του.

Κύριε Υπουργέ, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Σας ευχαριστώ, κύριε Πρόεδρε.

Κύριε Νικολόπουλε, όπως ξέρετε, και ο εισαγγελέας είναι ανεξάρτητος, αλλά αυτά τα στοιχεία που έχετε θα παρεμβούν….

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τι θέλετε να πείτε με το ότι είναι ανεξάρτητος; Ότι δεν έχουμε παραδικαστικά κυκλώματα;

**ΠΡΟΕΔΡΕΥΩΝ (Αναστάσιος Κουράκης):** Κύριε Νικολόπουλε, σας παρακαλώ.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μα, δεν κατάλαβα…

**ΠΡΟΕΔΡΕΥΩΝ (Αναστάσιος Κουράκης):** Αφήστε τον Υπουργό να ολοκληρώσει την απάντησή του.

Κύριε Υπουργέ, σας παρακαλώ, συνεχίστε.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Επίσης θέλω να σας πω ότι για τα θύματα από την υπόθεση της ζυθοποιίας, διαπραγματευόμαστε ένα νομοσχέδιο για την αποζημίωσή τους. Οπότε αυτό που μπορώ να σας πω, είναι ότι αυτά τα θύματα θα βρουν το δίκιο τους μέσω του νομοσχεδίου και επίσης θα καταθέσουμε αυτά που έχετε και θα πάμε μέχρι και στον Άρειο Πάγο.

(Στο σημείο αυτό ο Υπουργός κ. Δήμος Παπαδημητρίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΝΙΚΟΛΑΟΣ ΝΙΚΟΛΟΠΟΥΛΟΣ:** Αν και τα έχετε ξαναπάρει, εγώ θα τα ξαναδώσω για να μην έχετε δικαιολογία.

**ΠΡΟΕΔΡΕΥΩΝ (Αναστάσιος Κουράκης):** Κύριε Νικολόπουλε, δεν έχετε τον λόγο.

Σας ευχαριστούμε, κύριε Υπουργέ.

Προχωρούμε στη τρίτη με αριθμό 552/3-3-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας.

Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης.

Κύριε Λυκούδη, έχετε τον λόγο για να αναπτύξετε την επίκαιρη ερώτησή σας σε δύο λεπτά.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, ξέρετε, στο πλαίσιο του κοινοβουλευτικού ελέγχου μια ερώτηση όταν κατατίθεται και απαντάται τρεις μήνες αργότερα, έχω την εντύπωση –νομίζω ότι το καταλαβαίνετε- ότι από επίκαιρη ερώτηση καθίσταται ανεπίκαιρη.

Αυτό δεν το λέω για να κάνω κριτική ούτε για να ψέξω εσάς προσωπικά ή το Υπουργείο, διότι είναι συνήθης πρακτική στη διαδικασία του κοινοβουλευτικού ελέγχου, να έχουμε τέτοιες καθυστερήσεις. Απλώς το λέω, για να συνεννοηθώ μαζί σας από την αρχή ότι προφανώς στην ερώτησή μου έχει χαθεί η αμεσότητα, καθώς και η αμεσότητα της δομής της. Δεν έχει χαθεί η αμεσότητα του θέματος, γιατί το θέμα της υγείας είναι επίκαιρο μονίμως, όμως έχει χαθεί ενδεχομένως η αμεσότητα των στοιχείων, τα οποία μπορεί να έχουν αλλάξει.

Το λέω από την αρχή, γιατί θέλω να έχουμε μια πολύ καθαρή συνεννόηση και συζήτηση μεταξύ μας. Εμείς εκτιμάμε ότι το Εθνικό Σύστημα Υγείας, με βάση την εικόνα που έχουμε, βιώνει πολλαπλά αδιέξοδα καθώς και η σχέση των ασθενών με το Εθνικό Σύστημα Υγείας. Η πρωτοβάθμια φροντίδα υγείας έχει προβληματικές λειτουργίες και αυτό σε συνδυασμό με τις ελλείψεις σε προσωπικό οδηγούν τα νοσοκομεία, με βάση τη δική μας εκτίμηση, σε προφανή κρίση.

Το πρωτοβάθμιο εθνικό δίκτυο υγείας, με βάση την εικόνα που έχουμε σήμερα, απασχολεί τους μισούς γιατρούς από όσους απασχολούσε το 2014, είναι έξω από κάθε λογική οποιουδήποτε θέλει να την αντιμετωπίσει έστω και καλοπροαίρετα.

Κάτι αντίστοιχο συμβαίνει και με τους συμβεβλημένους με τον ΕΟΠΥΥ γιατρούς, καθώς σύμφωνα με τον Πρόεδρο του Πανελλήνιου Ιατρικού Συλλόγου, την περίοδο που εγώ συνέταξα αυτή την ερώτηση –το ξαναλέω, γιατί θέλω να είμαι πάρα πολύ καθαρός και έντιμος στη συζήτηση που κάνουμε- οι πέντε χιλιάδες συμβεβλημένοι δεν μπορούν να εξυπηρετήσουν τα τριάντα εκατομμύρια επισκέψεις ασθενών τον χρόνο. Αντίστοιχα για τα νοσοκομεία δηλώνονται, πως οι ελλείψεις σε μόνιμο προσωπικό ανέρχονται σε εξίμισι χιλιάδες γιατρούς και σε είκοσι χιλιάδες νοσηλευτές.

Επίσης ο Πρόεδρος του ΠΙΣ δήλωσε πως οι μόνιμες προσλήψεις, αν γίνουν και όποτε γίνουν, χρειάζονται τέσσερα χρόνια για να ολοκληρωθούν και πως οι δωδεκάμηνες συμβάσεις που θα πραγματοποιηθούν, δεν πρόκειται να καλύψουν πάγιες ανάγκες.

Αντίστοιχη είναι και η κατάσταση και η λειτουργία στο ΕΚΑΒ. Είχα κάνει μια ερώτηση, η οποία δεν απαντήθηκε ποτέ. Με την ευκαιρία της σημερινής ερώτησης ελπίζω να απαντήσετε.

Με βάση τα ανωτέρω, λοιπόν -γιατί δεν θέλω να ξεφύγω από τον χρόνο- σας ερωτώ: Ο προγραμματισμός του Υπουργείου ποιος είναι; Με ποιο χρονοδιάγραμμα θα προχωρήσετε για τις προσλήψεις των συμβασιούχων αλλά και των μονίμων που έχουν εξαγγελθεί; Δεδομένων δε των περικοπών που έχει υποστεί ο κλάδος της υγείας, υπάρχει κάποιο άλλο σχέδιο ορθής διαχείρισης των διαθέσιμων πόρων, ώστε να μην εμφανίζονται από εδώ και πέρα δυσάρεστα φαινόμενα, όπως εκείνα που σας ανέφερα προηγουμένως;

Ευχαριστώ κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λυκούδη.

Θα απαντήσει ο Αναπληρωτής Υπουργός Υγείας κ. Παύλος Πολάκης.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Αντιπρόεδρε, εγώ δεν φυγομαχώ, όπως ξέρετε. Απλά το θέμα είναι ότι επειδή τρέχουμε πολύ, δεν έχουμε πάντα τη δυνατότητα να απαντάμε την ώρα που πρέπει. Αυτό δεν σημαίνει ότι δεν μπορούμε να απαντάμε.

Θα προσπαθήσω, πραγματικά, να καλύψω τον χαμένο χρόνο από την απάντηση -και το έκανα- επικαιροποιώντας σήμερα τα στοιχεία τα οποία θα σας παρουσιάσω σε λίγο. Γιατί είναι, πραγματικά, μια ευκαιρία να πούμε μερικά πράγματα. Διότι ο σεισμός, λιμός και καταποντισμός του χώρου της υγείας, που προβάλλεται από μια σειρά ΜΜΕ, δεν έχει καμμία σχέση με την πραγματικότητα και πλέον δεν μιλάω με «θα», μιλάω με το τι κάναμε. Παραλάβαμε ένα σύστημα τον Οκτώβριο του 2015, όταν αρχίσαμε να κυβερνάμε στα πρόθυρα λειτουργικής κατάρρευσης. Σήμερα, τόσους μήνες μετά, έχουμε να πούμε τα εξής:

Πρώτον, τα όρια δαπανών για τον χώρο της υγείας που είχε προβλέψει το μεσοπρόθεσμο που είχε συμφωνήσει η Νέα Δημοκρατία και το ΠΑΣΟΚ –η προηγούμενη κυβέρνηση- ήταν τα εξής:

Για το 2015, 1,388 δισεκατομμύρια. Για το 2016, 1,404 δισεκατομμύρια. Για το 2017, 1,420 δισεκατομμύρια και το ίδιο για το 2018. Συν 110 εκατομμύρια ευρώ, δηλαδή 1,530 δισεκατομμύρια. Τα 110 αφορούσαν την πρωτοβάθμια, τα κέντρα υγείας και τις υγειονομικές περιφέρειες.

Αυτό που εμείς καταφέραμε και αυτό υλοποιούμε είναι το εξής: Το 2015 έγινε 1,556 δισεκατομμύρια. Το 2016 έγινε 1,634. Το ίδιο και για το 2017 με άλλα 20 εκατομμύρια, 1,654 και το ίδιο και για το 2018. Συν 150 εκατομμύρια για την πρωτοβάθμια. Δηλαδή 1,800. Δηλαδή στα τέσσερα χρόνια 1 δισεκατομμύριο παραπάνω στα δημόσια νοσοκομεία και στα κέντρα υγείας της χώρας. Αυτά είναι νούμερα αποτυπωμένα στο μεσοπρόθεσμο, δεν διαψεύδονται.

Παράλληλα υπήρξε αύξηση της κρατικής χρηματοδότησης από τον κρατικό προϋπολογισμό κατά 300 εκατομμύρια ευρώ προς τα δημόσια νοσοκομεία, τα κέντρα υγείας και την πρωτοβάθμια και επίσης υπήρξε για πρώτη φορά στα χρονικά μια τεράστια μεταφορά πόρων το 2016 –και που συνεχίζεται και το 2017- από τον ΕΟΠΥΥ προς τα νοσοκομεία. Ενώ το 2015, ο ΕΟΠΥΥ εισέπραξε από τα ασφαλιστικά ταμεία 3,490 δισεκατομμύρια και μπόρεσε να δώσει στα νοσοκομεία 80 με 90 εκατομμύρια ευρώ, το 2016, εισέπραξε 4,129 δισεκατομμύρια από τα ασφαλιστικά ταμεία και έδωσε στα νοσοκομεία –ευχαριστώ και τον κ. Πετρόπουλο γι’ αυτό- 530 εκατομμύρια ευρώ. Δεν υπάρχει αυτό το ιστορικό προηγούμενο.

Αυτός ήταν και ο λόγος, που ενώ στις 31-12-2015 τα νοσοκομεία της χώρας έκλεισαν με 935 εκατομμύρια ευρώ έλλειμμα, το 2016, στις 31 Δεκεμβρίου, έκλεισαν με 35 εκατομμύρια ευρώ ταμειακό πλεόνασμα. Αυτά είναι στοιχεία που δεν αμφισβητούνται. Όποιος μπορεί να τα αμφισβητήσει, ας τα αμφισβητήσει.

Δεύτερον, για να μιλάμε συγκεκριμένα, από τον Οκτώβριο του 2015 μέχρι σήμερα έχουν αναλάβει υπηρεσία στο δημόσιο σύστημα υγείας της χώρας οι κάτωθι και με τις εξής εργασιακές σχέσεις:

Πρώτον, μόνιμοι γιατροί από παλιές προκηρύξεις που ήταν «παγωμένες» και τις ξεπαγώσαμε, διακόσιοι ογδόντα.

Δεύτερον, μόνιμοι γιατροί από νέες προκηρύξεις εκατόν τριάντα οκτώ. Προσέξτε, έχουν αναλάβει υπηρεσία. Υπάρχουν στο Υπουργείο τετρακόσια πρακτικά -πέρα απ’ αυτά τα εκατόν τριάντα οκτώ- που δρομολογούνται. Από τις προκηρύξεις μόνιμου προσωπικού, την 4Κ/2016 και την 5Κ/2016, προσελήφθησαν οκτακόσια πενήντα άτομα και άλλοι διακόσιοι από τους κυλιόμενους πίνακες που ακολούθησαν αυτή την προκήρυξη. Στο ΕΚΑΒ έχουν πάει εκατόν ογδόντα έξι. Από τον διαγωνισμό του ΑΣΕΠ του 1998 προσελήφθησαν εννιακόσια άτομα. Από την ΑΕΜΥ για το Νοσοκομείο Σαντορίνης πήγαν εκατόν τριάντα. Από το πρόγραμμα δωδεκάμηνης απασχόλησης του ΟΑΕΔ πήραμε τρεις χιλιάδες άτομα. Από επικουρικούς γιατρούς είναι χίλιοι τριακόσιοι ογδόντα τρεις μέχρι τον Δεκέμβριο του 2016, καινούργιοι και άλλοι διακόσιοι επτά που προστέθηκαν σ’ αυτούς το 2017. Άλλο επικουρικό προσωπικό νοσοκομείων. Από την προκήρυξη του Μαΐου του 2016 προσελήφθησαν πεντακόσια πενήντα άτομα. Από το ΚΕΕΛΠΝΟ για τις ΜΕΘ προσελήφθησαν διακόσιοι εξήντα επτά και τετρακόσιοι ενενήντα στο πρόγραμμα του μεταναστευτικού για την υποστήριξη των δομών φιλοξενίας.

Όλα αυτά συμποσούνται σε οκτώ χιλιάδες πεντακόσια ενενήντα τέσσερα άτομα τα οποία έχουν αναλάβει υπηρεσία και από τα οποία οι δυο χιλιάδες τετρακόσιοι ογδόντα τέσσερις είναι μόνιμοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να τελειώσω τα στοιχεία γι’ αυτό το προσωπικό και τα υπόλοιπα θα τα πω στη δευτερολογία μου.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Η παράθεση τέτοιων στοιχείων εμένα δεν με βοηθά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τι να σας κάνω; Δεν μπορώ να σας βοηθήσω περισσότερο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, η παράθεση τέτοιων στοιχείων εμένα δεν με βοηθάει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν μπορώ να σας βοηθήσω περισσότερο. Ακούστε με.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, με συγχωρείτε, αλλά στη δική μου ερώτηση θα εκφωνήσετε πολιτική ομιλία;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα μου πείτε στη δευτερολογία σας.

**ΠΡΟΕΔΡΕΥΩΝ (Αναστάσιος Κουράκης):** Στη δευτερολογία σας, κύριε Λυκούδη, εάν έχετε την καλοσύνη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επιταχύνω, αν και τα στοιχεία είναι αναλυτικά.

Σε διαδικασία να αναλάβουν με ολοκληρωμένες προκηρύξεις από διάφορες κατηγορίες είναι χίλιοι οκτακόσιοι τριάντα τρεις, από τους οποίους οι χίλιοι τετρακόσιοι είκοσι τρεις μόνιμοι. Έχουν γίνει προκηρύξεις, έχουν επιλεγεί και είναι στη διαδικασία να διοριστούν.

Προκηρύξεις που έχουν γίνει αλλά δεν έχει ολοκληρωθεί η επιλογή, είναι για δυο χιλιάδες ογδόντα τρεις, δηλαδή χίλιοι εξακόσιοι εξήντα έξι από την 7Κ, διακόσιοι πενήντα επτά από τις ειδικές κατηγορίες της 7Κ, εκατόν εξήντα νέες προκηρύξεις από τις δυο χιλιάδες θέσεις των μόνιμων γιατρών. Και αυτές οι δύο χιλιάδες ογδόντα τρεις είναι μόνιμοι.

Επίσης για προκήρυξη είναι οι εξής: Χίλιοι οκτακόσιοι σαράντα μόνιμοι γιατροί, τρεις χιλιάδες εκατό για τις ΤΟΜΥ που ξεκινούν μέσα στον επόμενο μήνα, επαναπροκήρυξη οκτακοσίων πενήντα από τον ΟΑΕΔ, σαράντα για το ΕΚΑΒ και διακόσιοι εβδομήντα σε συνεργασία με το Υπουργείο Εργασίας για τις ειδικές κατηγορίες πολυτέκνων κ.λπ.. Αυτές είναι οι έξι χιλιάδες εκατό, από τους οποίους οι δύο χιλιάδες εκατόν πενήντα είναι μόνιμοι.

Γι’ αυτό, λοιπόν, εγώ λέω ότι το ΕΣΥ έχει να δει τέτοια ενίσχυση του προσωπικού του από τη δεκαετία του ’80, γιατί όλα αυτά αθροίζονται σε δεκαοκτώ χιλιάδες εξακόσια δώδεκα άτομα. Με αυτό το προσωπικό, με τις οκτώ χιλιάδες τριακόσια ογδόντα άτομα να έχουν αναλάβει -για να μην ξεχνιόμαστε- και με τη χρηματοδότηση που είπα πριν, είναι σαφές ότι η κατάσταση στον χώρο της υγείας δεν έχει καμμία σχέση με αυτή που είχε όταν αναλάβαμε.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για το ΕΚΑΒ και τα υπόλοιπα θα σας πω στη δευτερολογία μου.

**ΠΡΟΕΔΡΕΥΩΝ (Αναστάσιος Κουράκης):** Κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Στη διαδικασία του κοινοβουλευτικού ελέγχου, κύριε Υπουργέ –το ξέρετε, δεν θα σας κάνω μάθημα εγώ τώρα- το μόνο που δεν χρειάζεται, είναι η παράθεση τέτοιων στοιχείων. Βγάλτε μια ανακοίνωση, δώστε τα στη δημοσιότητα, να τα δούμε...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τα έχω πει πολλές φορές, αλλά γράφονται άλλα.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Θα με αφήσετε να μιλήσω; Θα με αφήσετε να πω και εγώ τα δικά μου;

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, μιλάει ο κ. Λυκούδης.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Οκτώ λεπτά μιλήσατε. Αφήστε με να πω και εγώ αυτά που θέλω.

Είναι δυνατόν να συγκρατήσει ο οποιοσδήποτε, τα στοιχεία που δίνετε σήμερα σε μια διαδικασία κοινοβουλευτικού ελέγχου; Εγώ δεν αμφισβητώ αυτά που λέτε, μπορεί να είναι έτσι. Αφήστε που η δική μου ερώτηση δεν αφορούσε το τι κάνει σήμερα η Κυβέρνηση σε σχέση με το παρελθόν, διότι από την αρχή μέχρι το τέλος της δικής σας πολιτικής παρουσίας αυτή την ώρα λέτε τι κάνατε εσείς, που δεν έκαναν οι προηγούμενοι. Αυτή είναι η ερώτηση;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ποια είναι;

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Πού βρίσκεταισήμερα σε σχέση με τις ανάγκες της πολιτείας και της κοινωνίας το σύστημα υγείας; Αυτή είναι η ερώτηση. Δεν είναι αν είστε εσείς καλύτερος Υπουργός από τον προηγούμενο. Αν είναι δυνατόν!

Εγώ, λοιπόν, δεν παραθέτω στοιχεία όπως τα έχετε εσείς, γιατί δεν τα έχω να τα παραθέσω. Δεν αμφισβητώ την ειλικρίνεια αυτών που λέτε, γιατί δεν μπορώ να την αμφισβητήσω. Εγώ έχω στα χέρια μου καταθέσεις παραγόντων του χώρου της υγείας. Παραδείγματος χάριν, έχω την εικόνα που δίνει η ΠΟΕΔHΝ για την κατάσταση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καβατζώσατε τώρα!

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Α με συγχωρείτε πάρα πολύ. Είδα τη γκριμάτσα που κάνατε. Εσείς μπορεί να αμφισβητείτε την αξιοπιστία της ΠΟΕΔΗΝ και καλά κάνετε. Δεν θα σας κάνω έλεγχο εγώ γι’ αυτό το πράγμα. Εγώ έχω άλλον τρόπο να εισπράξω στοιχεία, για να ασκήσω κοινοβουλευτικό έλεγχο; Δεν έχω άλλον.

Με βάση, λοιπόν, τα στοιχεία της ΠΟΕΔΗΝ ολόκληρη η χώρα πάσχει σε επίπεδο νοσοκομείων. Εγώ να αναγνωρίσω τα θετικά. Να σας πω, παραδείγματος χάριν, ότι είχα σημειωμένο το θέμα του τομογράφου στο Νοσοκομείο της Κέρκυρας, η λειτουργία του οποίου εκκρεμούσε επί δέκα χρόνια. Μπορώ να σας αναγνωρίσω παρά ταύτα ότι, αν και ενάμιση χρόνο μετά από την ώρα που αναλάβατε την Κυβέρνηση, τον λειτουργήσατε τον περσινό Αύγουστο. Να σας αναγνωρίσω ότι έστω και αργά κάτι κάνατε.

Ολόκληρη η άλλη εικόνα; Νοσοκομείο Πάτρας. Ελλείψεις προσωπικού. Νοσοκομείο Αγρινίου, Αιγίου, Καλαβρύτων, Νοσοκομείο Λευκάδας, Διδυμοτείχου. Να μη σας τα διαβάσω. Θα μιλάω και εγώ άλλα οκτώ λεπτά, όπως μιλήσατε εσείς, και δεν θέλω να καταχραστώ τον χρόνο των συναδέλφων μου.

Δείτε την εικόνα που δίνει η ΠΟΕΔΗΝ. Αυτό είναι το όργανο των εργαζομένων. Από πού αλλού θα αντλήσω στοιχεία εγώ; Σας ξαναλέω ότι ακούω καλοπροαίρετα αυτά που λέτε εσείς, αλλά δεν μπορείτε, μόλις σας δίνω εγώ τα στοιχεία που λέει η ΠΟΕΔΗΝ, να μου κάνετε νεύμα «έλα τώρα», δηλαδή «αμάν η ΠΟΕΔΗΝ». Από πού θα πάρουμε στοιχεία εμείς; Από πού αλλού θα εισπράξουμε μια εικόνα, για να μπορέσουμε να την καταθέσουμε;

Σας λέω, λοιπόν, κύριε Υπουργέ, ότι η ερώτηση που κατέθεσα εγώ στο πλαίσιο του κοινοβουλευτικού ελέγχου, δεν είναι μια ερώτηση που αφορά αυτό το κρίσιμο θέμα της υγείας για να τσακωθούμε ούτε για να αμφισβητήσω τις προθέσεις σας. Είναι για να δούμε, εάν μπορούμε να έχουμε μια άλλη εικόνα για αυτόν τον τομέα που πάσχει, τον τόσο ευαίσθητο τομέα κοινωνικής λειτουργίας, όπως είναι η υγεία.

Εάν η απάντηση είναι –και κλείνω, κύριε Πρόεδρε– η κατάθεση στοιχείων, για να μου αποδείξετε ότι η σημερινή Κυβέρνηση τα κάνει καλύτερα από τους προηγούμενους, αυτό είναι ένα πολιτικό παραμύθι, που το έχουμε βαρεθεί σε αυτή την Αίθουσα. Το έχουμε βαρεθεί.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λυκούδη. Κύριε Υπουργέ, έχετε τον λόγο για τρία λεπτά, για να απαντήσετε στη δευτερολογίασας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Λυκούδη, έχετε την ευκαιρία να παρακολουθείτε και κάποια δελτία Τύπου, που εκδίδει το Υπουργείο Υγείας με αυτά που λέω, στα οποία παρατίθενται αυτά τα στοιχεία αναλυτικότατα.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Πολάκη, σας παρακολουθώ. Μη νομίζετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είναι δυνατόν τότε, κύριε Λυκούδη, να μη βλέπετε αυτά τα στοιχεία και να βλέπετε μόνο τις ψευτιές και την «καταστροφή» που λέει η ΠΟΕΔΗΝ από το πρωί έως το βράδυ με το «καρναβάλι» της υγείας, με τα δέκα μουλάρια, τις τρεις άμαξες και τα τριάντα μπαλόνια.

Πού λείπουν οι εργαζόμενοι; Λείπουν. Μεταφερόμενο διοικητικό συμβούλιο της ΠΟΕΔΗΝ είναι υπό κάποιους συνδικαλιστές, οι οποίοι έχασαν την πρόσβαση στη δυνατότητα ρουσφετιών μετακινήσεων, μετατάξεων και τοπικής μικροεξουσίας. Μη δουλευόμαστε. Αλλιώς θα είχαμε πλημμύρα κινητοποιήσεων, αν ήταν πραγματικότητα οι ψευτιές τις οποίες λένε από το πρωί μέχρι το βράδυ, για να ξαναδικαιολογήσουν την ύπαρξή τους.

Τα στοιχεία αυτά που ανέφερα πριν, νομίζω ότι περιγράφουν μια κατάσταση, που με βάση και τον πρώτο νόμο της διαλεκτικής, κύριε Λυκούδη -γιατί περάσατε και εσείς από την Αριστερά- η συσσώρευση πολλών χιλιάδων μικρών ποσοτήτων οδηγεί σε νέα ποιότητα. Οκτώ χιλιάδες συν στο σύστημα είναι άλλη ποιότητα από οκτώ χιλιάδες πλην. Πόσω μάλλον δεκαοκτώμισι χιλιάδες συν.

Βέβαια μη μου λέτε τώρα ποια είναι η ιδεατή κατάσταση για το σύστημα υγείας. Γιατί και για μένα θεωρητικά η υγεία είναι η κατάσταση πλήρους και δυναμικής αρμονίας του ανθρώπου με το φυσικό εργασιακό και κοινωνικό του περιβάλλον. Σε ένα παλλαϊκό κράτος και έναν προχωρημένο σοσιαλισμό θα έχουμε άλλα πράγματα στον χώρο της υγείας.

Εδώ συγκρίνουμε την κακομοιριά που άφησαν –καλώς τον κ. Βορίδη– με την ανάπτυξη που πάμε να κάνουμε.

Με τι θα συγκρίνουμε, δηλαδή; Με το τι θα έχουμε στον προχωρημένο κομμουνισμό; Με την κακομοιριά που άφησαν και πώς τη στέλνουμε στα πόδια τους. Με αυτό θα συγκρίνουμε.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δηλαδή για να λειτουργήσει το Νοσοκομείο της Λευκάδας, θα πρέπει να πάμε στον προχωρημένο κομμουνισμό;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να πω μερικά στοιχεία ακόμη, για να τελειώσουμε. Ακούστε με, λοιπόν. ΕΚΑΒ 2014. Επιχορήγηση από τον κρατικό προϋπολογισμό για λειτουργικές δαπάνες 16.300.000 ευρώ. Για υπερωρίες κι εκτός έδρας του άλλου προσωπικού πλην γιατρών 8.942.000 ευρώ. Για εφημερίες γιατρών 2.260.000 ευρώ. Αυτό μας κάνει 30.000.000 ευρώ. Και το 2015 και το 2016 και το 2017, το ποσό αυξήθηκε στα 18.500.000 ευρώ, για τον εφοδιασμό στα 11.180.000 ευρώ. Έχουμε 2 εκατομμύρια παραπάνω, δηλαδή, για τις υπερωρίες του προσωπικού, για να καλύψουμε και τις εκτός έδρας μετακινήσεις και τα πάντα. Και πληρώσαμε ειδικά το 2015, περίπου εξακόσια, επτακόσια χιλιάρικα, που είχαν αφήσει απλήρωτα οι προηγούμενοι. Οι εφημερίες των γιατρών πήγαν στα 2.500.000 ευρώ.

Με τη νομοθετική ρύθμιση ότι το ΕΚΑΒ κάθε χρόνο θα παίρνει το 0,86% του προϋπολογισμού των δαπανών υγείας του ΕΟΠΥΥ και που με βάση αυτό, πήρε πέρυσι για το 2012 και για το 2016 26 εκατομμύρια ευρώ, η συνολική κρατική χρηματοδότηση του ΕΚΑΒ έφτασε στα 58.618.000 ευρώ, από 30 εκατομμύρια ευρώ. Τώρα θα πάει στα 60 εκατομμύρια το 2017, διότι θα ξεπληρώσουμε και 50 εκατομμύρια ευρώ χρέη προς την Πολεμική Αεροπορία. Με αυτό που κάνουμε, θα μας μείνει και ποσό για να ανανεώνει στόλους, εξοπλισμούς και ό,τι υλικά θέλει.

Παραλήφθηκαν τα ενενήντα ασθενοφόρα. Προκηρύσσονται διαγωνισμοί και για άλλα. Άλλα ενενήντα εκατομμύρια περίπου μέσω των περιφερειών. Υπάρχει και σε εξέλιξη το Ίδρυμα Νιάρχος για άλλα εκατόν σαράντα τρία ασθενοφόρα.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευτυχώς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι δεν είναι ευτυχώς. Ενενήντα πήραμε, που τα κλωθογυρνούσατε το 2007 και άλλα ενενήντα, εξήντα για την Αττική είναι από τα…

Αυτή είναι η κατάσταση στο ΕΚΑΒ. Η κατάσταση είναι πολύ καλύτερη. Έχει ενισχυθεί και το ΕΚΑΒ. Παίρνει τώρα ενενήντα τρία άτομα. Πέρυσι πήρε εκατόν ογδόντα έξι και θα προκηρυχθούν άλλα σαράντα κι έχει κι άλλα σαράντα από ειδικές θέσεις. Δεν περιλαμβάνω αυτούς που είναι στο πρόγραμμα για τη φιλοξενία προσφύγων ή από τις άλλες δράσεις ή από το πρόγραμμα του ΟΑΕΔ.

Όλα αυτά, λοιπόν, κύριε Λυκούδη, δίνουν μια άλλη εικόνα από αυτή την οποία αγωνιωδώς και με όλο λιγότερο πιστούς πλέον προσπαθούν να δείξουν τα μέσα μαζικής ενημέρωσης. Τα έχω πει πολλές φορές. Μην τα ξαναλέω. Τα βγάλαμε και στη δημοσιότητα με στοιχεία και θα βγουν κι άλλα. Και στην εξεταστική θα βγουν πάρα πολλά.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με αυτό κλείνω, κύριε Πρόεδρε.

Όταν κάποιοι των μεγάλων ή των μεσαίων μέσων μαζικής ενημέρωσης έπαιρναν κάθε μήνα, για να προβάλουν ένα μπάνερ, 20.000 ευρώ, ή για να δημοσιεύουν μία μέρα ένα άρθρο με θέμα: «Πολιομυελίτιδα Συρία, λέει, ή νοσοκομειακές λοιμώξεις» έπαιρναν 19.000 ευρώ, ή οχταχίλιαρα και δεκαχίλιαρα για να μας φτιάξετε σχέδιο επικοινωνίας το ΚΕΕΛΠΝΟ –ατομικά έτσι, «εσύ έλα εδώ, κύριε Βορίδη, πάρε οχτώ χιλιάρικα να μου φτιάξεις ένα σχέδιο επικοινωνίας», ας πούμε- όταν όλοι αυτοί έπαιρναν αυτά και τους τα κόψαμε, μαύρα θα τα βλέπουν, ολόμαυρα. Δεν πειράζει. Εμείς ασπρίζουμε την πραγματικότητα!

**ΠΡΟΕΔΡΕΥΩΝ (Αναστάσιος Κουράκης):** Καλώς.

Σας ευχαριστούμε, κύριε Υπουργέ.

Προχωρούμε με τη δεύτερη με αριθμό 777/28-4-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να απεγκλωβιστούν οι πενήντα χιλιάδες υπό συνταξιοδότηση συμπολίτες μας του ΟΑΕΕ και του ΟΓΑ, οι οποίοι σήμερα είναι χωρίς εισόδημα και χωρίς σύνταξη».

Στην επίκαιρη ερώτηση του Βουλευτού θα απαντήσει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κύριε Κεγκέρογλου, έχετε τον λόγο για να αναπτύξετε την επίκαιρη ερώτησή σας σε δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δεν μπορώ να ξεκινήσω την ανάπτυξη της ερώτησης, παρά μόνο από το σχόλιο ότι η Κυβέρνηση Τσίπρα αποδεικνύεται ως η πλέον αναξιόπιστη που πέρασε ποτέ από αυτόν τον τόπο. Τώρα μας λένε ότι θα υλοποιήσουν όλα όσα έταξαν στο στάδιο του προχωρημένου κομμουνισμού.

Ο κ. Κατρούγκαλος με τις ανακολουθίες του και τα αλλεπάλληλα ψέματά του είναι γνήσιος εκφραστής αυτής της πολιτικής. Έκανε λόγο για μεταρρύθμιση του ασφαλιστικού και προκάλεσε την τερατογένεση του ΕΦΚΑ.

Υποσχόταν αύξηση σε συντάξεις και νομοθέτησε κόφτη. Δεσμεύτηκαν για προστασία των μικροσυνταξιούχων και κατήργησαν το ΕΚΑΣ. Μιλούσε για δίκαιη κατανομή των ασφαλιστικών εισφορών και κατασκεύασε ένα ληστρικό και μη ανταποδοτικό σύστημα.

Όμως, η Κυβέρνηση δεν σταμάτησε με τα κατορθώματα του κ. Κατρούγκαλου. Σήμερα παραδέχτηκαν ότι πρότειναν στην τρόικα και νέα αύξηση των ασφαλιστικών εισφορών.

Κύριε Υπουργέ, ζηλέψατε τη δόξα του κ. Κατρούγκαλου; Τις προηγούμενες ημέρες προκαλέσατε μεγάλη σύγχυση με τις αντιφατικές δηλώσεις σας και το άρθρο 20 του ν.4387 και τις περιπτώσεις περικοπής σύνταξης στο 60%. Ζητούμε την έκδοση εγκυκλίου και το αρνείστε ειρωνικά. Από το σύνολο των δικαιούχων των ενισχύσεων της ΚΑΠ έχουν μέχρι σήμερα ενεργοποιήσει λιγότεροι από τους μισούς, γεγονός που οδήγησε την Ευρωπαϊκή Επιτροπή να μεταθέσει την καταλυτική ημερομηνία μέχρι τις 15 Ιουνίου.

Σας ζητούμε αύξηση του πλαφόν των 4.000 ευρώ για τις ληξιπρόθεσμες οφειλές προς τον ΟΓΑ που μπορούν να ρυθμιστούν παράλληλα με την έκδοση σύνταξης και το αρνείστε. Μπορείτε να μας εκθέσετε τους λόγους που δεν δέχεστε την αύξηση του ποσού των 4.000 ευρώ για ρύθμιση στο προσυνταξιοδοτικό στάδιο και των 20.000 ευρώ για τον ΟΑΕΕ;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος θα απαντήσει μέσα σε τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Η Κομισιόν έκανε μία παράταση, όχι μόνο για την Ελλάδα, αλλά και για άλλες χώρες της Ευρωπαϊκής Ένωσης, κύριε Κεγκέρογλου, μέχρι 15 Ιουνίου να δηλωθούν τα δικαιώματα. Συνεπώς, είναι περιττό να εμφανίζεται ως πρωτοβουλία της Ευρωπαϊκής Ένωσης για την Ελλάδα, που τάχα δημιούργησε πρόβλημα στους αγρότες. Είναι ένα γενικό μέτρο της Ευρωπαϊκής Ένωσης και όχι μόνο για την Ελλάδα.

Δεύτερον, έχω δηλώσει κατ’ επανάληψη -και δεν νομίζω ότι υπήρχαν αντιφάσεις- ότι όλοι όσοι κάνουν δηλώσεις για δικαιώματα θα έχουν όσον αφορά τους αγρότες μέχρι το 2024 πλήρη τη συνταξιοδοτική παροχή χωρίς περικοπές και χωρίς να καταβάλουν εισφορές, όπως επίσης, το ίδιο θα ισχύει και για όσους είχαν καταστεί συνταξιούχοι από άλλα ασφαλιστικά ταμεία μέχρι 12 Μαΐου 2015. Συνεπώς, δεν υπάρχει τέτοιο θέμα και δεν νομίζω ότι υπάρχει χώρος για συγχύσεις και για παρανοήσεις.

Ας έρθω στην απάντηση στην συγκεκριμένη ερώτηση, η οποία επίσης έχει απαντηθεί σε άλλες προηγούμενες ευκαιρίες. Έχω πει ότι το ύψος της εισφοράς που η κυβέρνηση η δική σας είχε ορίσει ως οφειλόμενη στους αγρότες δεν είναι το ποσό των 4.000 ευρώ. Ήταν 15.000 ευρώ για τους ελεύθερους επαγγελματίες και πήγε στις 20.000 και αυτό αντιστοιχεί, περίπου, σε μία τριετούς διάρκειας οφειλή.

Αν πηγαίναμε στις 20.000 ευρώ και τους αγρότες, θα σήμαινε ότι χρειάζονταν περίπου δεκαέξι ετών διάρκεια οφειλής, δηλαδή να μην καταβάλουν για δεκαέξι χρόνια οι αγρότες καμμία εισφορά και να συμψηφίζεται χωρίς καταβολή καμμίας εισφοράς το σύνολο των συντάξεων που θα παίρνει μετά. Είναι άτοπο αυτό και αντιστρατεύεται και στην αρχή της καθολικότητας και της υποχρεωτικότητας, που πρέπει να διέπει την κοινωνική ασφάλιση.

Αν πάμε στα δέκα χρόνια που λέτε, πρόκειται για οφειλές περίπου οκτώ ετών, με βάση το ύψος της εισφοράς που αυτήν τη στιγμή έχει διαμορφωθεί, δηλαδή, σχεδόν πάνω από το μισό της ελάχιστης διάρκειας που πρέπει κανείς να είναι ασφαλισμένος για να πάρει σύνταξη. Δεν ευσταθούν τα κριτήρια τα οποία εσείς προτείνετε.

Εν τούτοις, η Κυβέρνηση προχώρησε στη θεσμοθέτηση των διατάξεων του ν.4469. Δημοσιεύτηκε στις 3-5-2017 ο σχετικός νόμος και θα προχωρήσω στην έκδοση υπουργικής απόφασης που θα ρυθμίζει συγκεκριμένα και με κριτήρια και προϋποθέσεις πολύ πιο ορισμένες για το θέμα των ελεύθερων επαγγελματιών και των αγροτών. Και εκεί θα δούμε τις δυνατότητες που θα αξιοποιήσουμε από αυτή τη διάταξη για την καταβολή των οφειλομένων εισφορών.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, στις 21 Απριλίου μας είχατε πει ότι και οι νέοι συνταξιούχοι, ορίζοντάς τους από 1-1-2017 και μετά, δεν θα έχουν περικοπή. Στις 28-4-2017 ήλθατε στην Ολομέλεια και είναι η πρώτη φορά που σας είδα να λέτε με ειλικρίνεια ότι «αν προκάλεσα σύγχυση, το παίρνω πίσω και διορθώνω». «Αυτό που είπα την προηγούμενη φορά…» -είπατε συγκεκριμένα- «…ήταν μόνο γι’ αυτούς που έχουν περιουσία, αλλά δεν καλλιεργούν. Όλοι οι άλλοι που καλλιεργούν κι έχουν φορολογητέο εισόδημα θα έχουν την περικοπή του 60%».

Πρώτη, λοιπόν, αντίφαση και διαφορετική απάντηση που προκάλεσε σύγχυση. Η δεύτερη είναι ο ορισμός από πότε και μετά είναι κάποιος νέος συνταξιούχος. Τη μια φορά μας λέγατε από 1-1-2017 και μετά μας είπατε από 13-5-2016. Πάει αυτό.

Εάν δεν εκδώσετε εγκύκλιο, θα συνεχίσει να υπάρχει σύγχυση, διότι μετατρέπεστε σε αυτό που κατηγορείτε. Πώς το είπατε; Fake news. Εκδώστε μια εγκύκλιο, όπως ακριβώς κάνατε στις 20 του μήνα, στις 20 Απριλίου, για τους αγρότες.

Πάμε στο θέμα του πλαφόν. Το 2012 με νομοθετική ρύθμιση οι 15.000 έγιναν 20.000, για τον ΟΓΑ 4.000. Είχαμε τρία χρόνια κρίσης τότε. Σήμερα έχουμε 2017. Έχουν συσσωρευθεί οφειλές. Είναι συν τέσσερα χρόνια γεμάτα και κάτι παραπάνω. Αυτό που ζητάμε είναι συγκεκριμένο. Τα 4.000 να τα αυξήσετε. Δεν θέλετε να τα πάτε 15.000, 2000; Διπλασιάστε τα στα 8. Είναι, όμως, διπλάσια τα χρόνια της κρίσης. Δώστε και μια αύξηση 50%στο 20.000 να πάει 30. Δώστε και περιθώριο στους δύο μήνες έναν ακόμη να γίνουν τρεις. Μέχρι να συγκεντρώσει τα παραπάνω χρήματα ο άνθρωπος, ο οποίος οφείλει ληξιπρόθεσμες οφειλές και να σας καταβάλει 20.000, θα πρέπει να μαζέψει άλλα 15, 10, 5 έστω και αυτό το κάνει εκ των ενόντων. Όμως, ακόμη κι η τράπεζα να του έδινε, οι διαδικασίες είναι περισσότερο χρονοβόρες από το δίμηνο, το οποίο παλιότερα μπορεί να αρκούσε. Τώρα δεν αρκεί. Πρέπει να γίνει τρίμηνο.

Δεν σας ζητάμε, όπως παρουσιάζετε, κάποια αλλόκοτα πράγματα με κριτήρια που δεν μπορούν να ισχύσουν. Εδώ έχω δύο ερωτήσεις Βουλευτών του ΣΥΡΙΖΑ. Τη μια την υπογράφουν εξήντα τέσσερις και την άλλη εξήντα πέντε και λένε ακριβώς τα ίδια πράγματα με μένα. Αλλόκοτα πράγματα λένε και αυτοί; Δεν είναι κανόνες που πρέπει να τους λάβετε υπ’ όψιν σας και να βγάλετε μια υπουργική απόφαση;

Οι ερωτήσεις είναι -για να μην τις καταθέσω στα Πρακτικά, καθώς είναι πολυσέλιδες- η 4389/22-3 και η 4128/13-3.

Πάρτε, επιτέλους, μια πρωτοβουλία. Βγάλτε την εγκύκλιο και προχωρήστε και στην αύξηση αυτών των ποσών που σας ζητάμε. Δεν είναι τίποτα, το οποίο χρειάζεται διαπραγμάτευση με την τρόικα. Είναι δικό μας θέμα.

**ΠΡΟΕΔΡΕΥΩΝ (Αναστάσιος Κουράκης):** Καλώς. Ευχαριστούμε, κύριε Κεγκέρογλου.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Την Πέμπτη νομίζω με έχετε ρωτήσει να απαντήσω σχετικά με την εφαρμογή του ν.4469. Θα κάνουμε κι εκεί μια αναλυτικότερη συζήτηση για να γίνει αντιληπτό και από τον ελληνικό λαό και τους οφειλέτες εισφορών προς την κοινωνική ασφάλιση οι δυνατότητες που παρέχονται μέσα απ’ αυτές τις διατάξεις για τη διευθέτηση των οφειλών τους.

Φυσικά, η υπουργική απόφαση που απαιτείται θα εκδοθεί εγκαίρως μέσα στο επόμενο διάστημα. Θα προηγηθούν διαβουλεύσεις με τους ενδιαφερόμενους φορείς -το είπα και σήμερα με μια ευκαιρία συζήτησης σε σχετικό συνέδριο- για να κάνουμε με τον καλύτερο τρόπο τη δουλειά μας και για να πετύχουμε το καλύτερο αποτέλεσμα στην είσπραξη των οφειλών και για τους ασφαλισμένους και για το σύστημα της κοινωνικής ασφάλισης.

Επομένως, κύριε Κεγκέρογλου, το ζήτημα που θέτετε, θα αποτελέσει θέμα που θα παρέλκει να το εξετάσουμε, διότι με τον ν.4469 διαφαίνονται σοβαρές δυνατότητες καλύτερης αντιμετώπισης αυτών των οφειλών και μέσα από την υπουργική απόφαση που θα διαμορφωθεί, θα δώσουμε ακόμα καλύτερες λύσεις από αυτές που υπήρχαν στο παρελθόν για όλους τους ασφαλισμένους.

Πάντως, σε κάθε περίπτωση, η αρχή της υποχρεωτικότητας και της καθολικότητας στην κοινωνική ασφάλιση θα πρέπει να διασφαλίζεται, γιατί είναι μια βασική, θεμελιακή αρχή για την ύπαρξή της και νομίζω ότι κανείς δεν θα έχει αντίρρηση στο να σεβόμαστε αυτούς τους θεμελιώδεις κανόνες.

Στο πλαίσιο αυτό θα ληφθούν και σχετικές πρωτοβουλίες ως προς τη θεσμική θωράκιση αυτής της δυνατότητας. Εκεί θα δούμε πιο συγκεκριμένα τα πράγματα και δεν έχω καμμία αντίρρηση στη συζήτηση που θα γίνει με τους φορείς να έχουμε και τις δικές σας προτάσεις, οι οποίες θα τεθούν άλλωστε και στους κοινωνικούς φορείς, για την αξιοποίηση αυτής της δυνατότητας, που η Κυβέρνηση έδωσε με έναν τρόπο που θεωρώ πράγματι αποτελεσματικό. Πρέπει να στηριχθεί αυτή η προσπάθεια.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλο.

Πριν προχωρήσουμε στη συζήτηση της επίκαιρης επερώτησης δεκατεσσάρων Βουλευτών της Νέας Δημοκρατίας, να αναφέρω τις επίκαιρες ερωτήσεις που δεν θα συζητηθούν.

Δεν θα συζητηθεί η πρώτη με αριθμό 783/2-5-2017 επίκαιρη ερώτηση δεύτερου κύκλου, του Βουλευτή Φλώρινας της Νέας Δημοκρατίας κ. ΙωάννηΑντωνιάδη προς τον Υπουργό Περιβάλλοντοςκαι Ενέργειας, σχετικά με τη συνολική και όχι τμηματική μετεγκατάσταση της κοινότητας Αχλάδας Νομού Φλώρινας, λόγω κωλύματος του ερωτώμενου Υπουργού.

Δεν θα συζητηθεί η πρώτη με αριθμό 782/2-5-2017 επίκαιρη ερώτηση πρώτου κύκλου, του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις προτάσεις – αιτήματα των Δήμων των Μεσογείων εν όψει της διαβούλευσης για την ανανέωση της σύμβασης του Διεθνούς Αερολιμένα Αθηνών «Ελευθέριος Βενιζέλος» με το ελληνικό δημόσιο για την περίοδο 2025-2055, λόγω κωλύματος του ερωτώμενου Υπουργού.

Δεν θα συζητηθεί η δεύτερη με αριθμό 659/27-3-2017 επίκαιρη ερώτηση δεύτερου κύκλου, του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών,σχετικά με την «ανθελληνική δράση Τούρκων πρακτόρων και εκπροσώπων τους στη Θράκη», λόγω κωλύματος του ερωτώμενου Υπουργού.

Δεν θα συζητηθεί η τέταρτη με αριθμό 596/13-3-2017 επίκαιρη ερώτηση δεύτερου κύκλου, της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλιαπρος τον Υπουργό Εξωτερικώνμε θέμα «η Παγκόσμια Τράπεζα “χαρίζει” το Αιγαίο στην Τουρκία», λόγω κωλύματος του ερωτώμενου Υπουργού.

Δεν συζητείται η πέμπτη με αριθμό 479/14-2-2017 επίκαιρη ερώτηση δεύτερου κύκλου, του Βουλευτή Ευβοίας του Λαϊκού Συνδέσμου – Χρυσή Αυγή κ. ΝικολάουΜίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα, λόγω κωλύματος του ερωτώμενου Υπουργού.

Ομοίως, δεν συζητείται η έκτη με αριθμό 568/6-3-2017 επίκαιρη ερώτηση δεύτερου κύκλου, της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλιαπρος τον Υπουργό Εσωτερικώνμε θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη», λόγω κωλύματος του ερωτώμενου Υπουργού.

**ΕΛΕΝΗ ΖΑΡΟΥΛΙΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ναι, κυρία Ζαρούλια, σας ακούω.

**ΕΛΕΝΗ ΖΑΡΟΥΛΙΑ:** Κύριε Πρόεδρε, επειδή οι δημοκρατικές δυνάμεις ενίκησαν τον φασισμό, απολαμβάνουμε τα αγαθά της δημοκρατίας! Εδώ και δύο μήνες δεν έρχονται οι δημοκράτες Υπουργοί της συγκυβέρνησης ΣΥΡΙΖΑ – ΑΝΕΛ να απαντήσουν σε δύο ερωτήματα, αυτά τα οποία διαβάσατε πριν από λίγο, που άπτονται των εθνικών μας θεμάτων. Ο ένας δε είναι εδώ κοντά μας απόψε και εντελώς δημοκρατικά ο λόγος που μας έδωσε είναι ότι «δεν συζητείται». «Αποφασίζουμε και διατάζουμε». Αυτή είναι η δημοκρατία σας.

Επειδή γι’ αυτό το θέμα του Δήμου Καβάλας έχω τοποθετηθεί εδώ και δύο μήνες, θα ήθελα να μου δώσετε λίγο χρόνο για να αναφερθώ στον χάρτη της Παγκόσμιας Τράπεζας που δείχνει τα νησιά του Αιγαίου στην τουρκική επικράτεια. Παραχωρεί, δηλαδή, a priori στους Τούρκους τα νησιά μας.

**ΠΡΟΕΔΡΕΥΩΝ (Αναστάσιος Κουράκης):** Σας δίνω δύο λεπτά, κυρία Ζαρούλια.

**ΕΛΕΝΗ ΖΑΡΟΥΛΙΑ:** Ευχαριστώ πάρα πολύ.

Η απεικόνιση αυτή είναι κατάφωρα προκλητική και ευνοεί την επιθετική επεκτατική πολιτική της Τουρκίας.

Επίσης, έχουμε να παρατηρήσουμε ότι, όσο αυξάνεται η επιθετικότητα της Τουρκίας και οι προκλήσεις του Ερντογάν, τόσο πιο δουλική είναι η συμπεριφορά της ελληνικής συγκυβερνήσεως και το ΥΠΕΞ μας δεν αντιδρά και ούτε καν υπερασπίζεται τα κεκτημένα.

Η Χρυσή Αυγή δεν περιμένει από μία εθνομηδενιστική συγκυβέρνηση να υπερασπιστεί τα δίκαια των Ελλήνων. Δεν περιμένει τίποτα διαφορετικό από μία συγκυβέρνηση, η οποία τιμά τους καταδικασμένους για κατασκοπία, όπως είχε καταδικαστεί ο Μπελογιάννης με τελεσίδικη απόφαση δικαστηρίου.

Και καλό θα ήταν ο ελληνικός λαός να ψάξει να μάθει την αλήθεια και όχι να αρκείται στα ψέματα των αριστερών ταγών και στην ένοχη σιωπή των ψευτοδεξιών.

Οι μόνοι που απάντησαν στην ύβρη κατά του έθνους και της ιστορίας με το Μουσείο Μπελογιάννη ήμασταν εμείς οι χρυσαυγίτες και μια ημέρα μετά δεχθήκαμε επίθεση με τσεκούρια και βόμβες κατά των γραφείων μας. Και η Αστυνομία του μαρξιστικού κράτους δεν συνέλαβε ούτε έναν. Και φυσικά, πώς να συλλάβει;

Ο ελληνικός λαός, λοιπόν, το καλύτερο που έχει να κάνει είναι να στείλει αυτή τη συγκυβέρνηση ΣΥΡΙΖΑ - ΑΝΕΛ το συντομότερο δυνατόν στο χρονοντούλαπο της ιστορίας. Πρέπει να αντιδράσει. Θα είναι πολύ καλό για την πατρίδα μας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και οκτώ εκπαιδευτικοί συνοδοί τους από τα Δημοτικά Σχολεία Αρκάσας και Διαφανίου Καρπάθου, καθώς και από το 11ο Δημοτικό Σχολείο Μυτιλήνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 18/15/5-4-2017 επίκαιρη επερώτηση των Βουλευτών της Νέας Δημοκρατίας κ.κ. Μαυρουδή Βορίδη, Μάξιμου Χαρακόπουλου, Κωνσταντίνου Γκιουλέκα, Κωνσταντίνου Τσιάρα, Άννας – Μισέλ Ασημακοπούλου, Μιλτιάδη Βαρβιτσιώτη, Σοφίας Βούλτεψη, Γεωργίου Γεωργαντά, Κωνσταντίνου Καραγκούνη, Γεωργίου Καρασμάνη, Δημητρίου Κυριαζίδη, Νικολάου Παναγιωτόπουλου, Κωνσταντίνου Τζαβάρα και Ιάσονα Φωτήλα προς τον Υπουργό Εσωτερικών, με θέμα: «Η αυτοδιοίκηση στο στόχαστρο της Κυβέρνησης».

Τον λόγο έχει ο πρώτος επερωτών Βουλευτής της Νέας Δημοκρατίας κ. Μάκης Βορίδης, για δέκα λεπτά.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχω ακούσει από το Βήμα της Βουλής τον κύριο Υπουργό να επιτιμά την παράταξή μας γιατί δεν έχουμε συνδεθεί, έτσι όπως είπε, με καμμιά μεγάλη τομή στον χώρο της αυτοδιοίκησης.

Θα περίμενε, λοιπόν, κάποιος, εις αντίστιξιν αυτής της κριτικής, να υπάρχει κάποια μεγάλη τομή ή παρέμβαση στον χώρο της αυτοδιοίκησης από την πλευρά της Κυβέρνησης. Και όχι μόνο δεν υπάρχει τέτοια –δυόμισι χρόνια πέρασαν- αλλά εδώ στην πραγματικότητα δεν ασκούνται ούτε στοιχειωδώς αυτά που πρέπει να ασκηθούν, ώστε οι σχέσεις μεταξύ της κεντρικής κυβέρνησης και της τοπικής αυτοδιοίκησης να είναι λειτουργική και ρυθμισμένη προς όφελος των πολιτών.

Και εξηγούμαι. Ποια είναι η μεγάλη συζήτηση που έχει επιλέξει να ανοίξει σήμερα η Κυβέρνηση για τα ζητήματα της τοπικής αυτοδιοίκησης; Το περίφημο ζήτημα της κυβερνησιμότητας και ειδικότερα, το θέμα του εκλογικού συστήματος.

Λες και το πρόβλημα σήμερα των πολιτών σε σχέση με την αυτοδιοίκηση είναι το εκλογικό σύστημα! Αυτό ήταν ο καημός τους! Με αυτό ξυπνούν και κοιμούνται οι πολίτες! Αυτό είναι που τους απασχολεί! Αυτό είναι, υποτίθεται, το μεγάλο θέμα που πρέπει να επιλυθεί!

Αλλά και ως προς αυτό, τι έρχεται και λέει η Κυβέρνηση; Λέει ο Γενικός Γραμματέας κ. Πουλάκης, σε τοποθετήσεις του σε όλα τα σχετικά αυτοδιοικητικά συνέδρια, ΚΕΔΕ, ΕΝΠΕ, αλλά και όπου αλλού βρεθεί: «Εμείς θα νομοθετήσουμε την απλή αναλογική».

Κι επειδή, βεβαίως, αυτό δημιουργεί τεράστιο ζήτημα, έρχεται με δήλωσή του –εδώ είναι να μας το διευκρινίσει το ακριβές περιεχόμενο της δηλώσεως - και λέει ο κ. Σκουρλέτης: «Ναι, μεν την απλή αναλογική, αλλά θα έχει στοιχεία πλειοψηφικού».

Δεν θεωρώ και δεν θεωρούμε ότι το μείζον είναι να συζητήσουμε το εκλογικό σύστημα. Νομίζω ότι υπάρχουν μια σειρά από τεράστια λειτουργικά θέματα τα οποία έχουν διαφανεί, αλλά και σε αυτό ακόμη, η θέση της Κυβέρνησης δεν είναι ξεκάθαρη.

Παρουσιάζεται ένα πόρισμα ως προϊόν εργασίας μιας επιτροπής υπηρεσιακών παραγόντων, στην οποία συμμετείχαν στις εργασίες της, μέχρις ενός σημείου, η ΚΕΔΕ και η ΕΝΠΕ. Και το πόρισμα αυτό έχει μέσα διάφορες σκέψεις ανάμεσα στις οποίες ενσωματώνει ουσιαστικά λαϊκοδημοκρατικά στοιχεία: Λαϊκές συνελεύσεις με αποφασιστικές αρμοδιότητες που αφαιρούν αρμοδιότητες από τους δημάρχους.

Ξέρω την απάντηση του κ. Σκουρλέτη. Δηλαδή ότι αυτό είναι προς διαβούλευση ή ότι είναι σκέψεις της επιτροπής που δεν δεσμεύουν την Κυβέρνηση και επιφυλάσσεται η Κυβέρνηση να παρουσιάσει τις θέσεις της, αφού όμως ακούσει το περιεχόμενο ενός τέτοιου σχεδίου επί του οποίου ήδη έχει ανοίξει μία συγκεκριμένη τέτοια συζήτηση. Εν τω μεταξύ, όμως, έχει τορπιλιστεί ήδη ο διάλογος με τους θεσμικούς φορείς, με την ΚΕΔΕ.

Αντιλαμβάνομαι ότι προφανώς η πλειοψηφία της ΚΕΔΕ δεν είναι της πολιτικής προτιμήσεως της Κυβέρνησης. Το καταλαβαίνω. Όμως, αυτό δεν είναι λόγος προκειμένου να μη σέβεται κανείς τη θεσμική διαδικασία, να πηγαίνει σε μία συνάντηση ο Υπουργός με σαράντα δημάρχους, να θέλουν σαράντα δήμαρχοι – είναι δήμαρχοι, είναι εκλεγμένοι, είναι αυτοδιοικητικοί παράγοντες, δεν είναι τυχαίοι- να συνομιλήσουν με τον Υπουργό και ο Υπουργός να αποχωρεί απαξιωτικά. Το πρόσχημα ήταν ότι κάτι έγινε με τα κινητά τηλέφωνα, κάποιος έπαιρνε φωτογραφίες, δεν τα έκλεισαν, δεν τα άνοιξαν –δεν ξέρω- λες και ήταν τώρα σημαντικό το θέμα των κινητών τηλεφώνων μπροστά στον διάλογο ο οποίος έπρεπε να γίνει!

Ήταν υπονομευμένος, λοιπόν, ο διάλογος με τα θεσμικά όργανα, ο οποίος αντικαθίσταται από τις επισκέψεις του γενικού γραμματέα, αλλά και του κυρίου Υπουργού, σε κομματικές οργανώσεις στις οποίες καλούνται αιρετοί, φίλα προσκείμενοι στον ΣΥΡΙΖΑ! Έτσι θα γίνει ο θεσμικός διάλογος με την αυτοδιοίκηση; Θα φωνάζουμε τους δικούς μας να ανταλλάσσουμε τις απόψεις που ήδη έχουμε; Μα, δεν είναι αυτοί οι εκπρόσωποι της αυτοδιοίκησης.

Θα αναφερθώ, όμως, τώρα και σε θέματα τα οποία έχουν ανακύψει με πολύ μεγάλη οξύτητα, στα οποία θα αναφερθούν μεν εκτενέστατα οι συνάδελφοί μου, αλλά εγώ θα τα πω επιγραμματικά.

Καλά, τη μεγάλη τομή για την αυτοδιοίκηση δεν την έχουμε, τη μεγάλη φασαρία όμως για τα δήθεν ζητήματα της κυβερνησιμότητας την έχουμε. Ο διάλογος έχει υπονομευθεί, αλλά εδώ δεν τακτοποιούνται και τα βασικά λειτουργικά θέματα. Για παράδειγμα, η δική μας κακή Κυβέρνηση –αυτοί οι οποίοι ήταν οι γνωστοί μνημονιακοί, οι ανάλγητοι, οι εχθρικοί απέναντι στον λαό- είχε ρυθμίσει τα ζητήματα των παρακρατηθέντων για τους δήμους και μέσα στην οικονομική στενότητα είχαν βρεθεί τα χρήματα που έπρεπε να αποδοθούν. Και αποδίδονταν όχι με τον τρόπο προφανώς που ορίζει ο νόμος, γιατί έχουν μείνει οφειλές του κεντρικού κράτους προς την αυτοδιοίκηση, αλλά είχαν ρυθμιστεί.

Επομένως, μέχρι και πέρυσι στον προϋπολογισμό ήταν γραμμένα ποσά τα οποία ακριβώς ικανοποιούσαν αυτές τις ανάγκες των δήμων που –το τονίζω- δεν τις εφηύραν οι δήμοι, δεν είναι δικές τους, αλλά είναι νομοθετημένες και επειδή δεν έχουν «ξενομοθετηθεί», ισχύουν. Από το 2009 και εντεύθεν έχει δημιουργηθεί νέα γενιά παρακρατηθέντων, αλλά αυτή η Κυβέρνηση, η ευαίσθητη και αριστερή –και όλα τα σχετικά καλά πράγματα που έχουν αυτοί οι σημερινοί- αυτά τα ποσά για να λειτουργήσει η τοπική αυτοδιοίκηση δεν τα έχει φροντίσει. Ουσιαστικά, μάλιστα, κόπηκαν, χωρίς να υπάρχει και δέσμευση ότι θα δοθούν.

Θα αναφερθώ, επίσης, σε ένα θέμα της κατ’ εξοχήν –οιονεί, υποτιθέμενης- αριστερής ευαισθησίας, που αφορά τις δομές φτώχειας. Οι δομές φτώχειας στους δήμους λειτουργούσαν. Κάποια κοινωνικά παντοπωλεία ή κοινωνικά φαρμακεία εξυπηρετούσαν κάποιους ανθρώπους, οι οποίοι βρίσκονταν σε έσχατη ένδεια και σε μεγάλη ανάγκη. Επί του σημείου, εκεί, στο συγκεκριμένο θέμα απασχολούσαν κάποιους εργαζόμενους, που χρηματοδοτούνταν από το ΕΣΠΑ. Θα καλυφθούν –λέει τώρα- από τα καινούργια προγράμματα που περιμένουμε να ανοίξουν από τις περιφέρειες. Μάλιστα. Με τη μέριμνα, τί έχει γίνει εν τω μεταξύ; Όχι, αυτοί οι άνθρωποι δεν έχουν δυνατότητα να πληρωθούν. Άρα, στην πραγματικότητα υπάρχει μία τεράστια εκκρεμότητα, γιατί υπάρχει καθυστέρηση. Δεν το ήξεραν ότι θα λήξουν τα προγράμματα ΕΣΠΑ; Το ήξεραν. Γιατί δεν ενήργησαν και τώρα περιμένουν;

Έρχομαι σε ένα τεράστιο θέμα, το οποίο έχει δημιουργηθεί, με απόλυτη ευθύνη της Κυβέρνησης. Θα το αναπτύξει εκτενέστερα ο συνάδελφός μου κ. Γεωργαντάς. Το ξέρετε αυτό το θέμα. Σε δήμους υπήρξαν συμβασιούχοι ορισμένου χρόνου, γιατί κυρίως ο μεγαλύτερος αριθμός αυτών εργάζονταν σε υπηρεσίες καθαριότητος. Γιατί; Είτε γιατί είναι τουριστικοί δήμοι και το καλοκαίρι έχουν αυξημένες τέτοιες ανάγκες είτε γιατί είναι δήμοι, οι οποίοι έχουν παραθεριστική κατοικία και έχουν μεγάλη διαφοροποίηση στον πληθυσμό τους από το χειμερινό διάστημα στο θερινό. Αυτά καλύπτονται με συμβάσεις ορισμένου χρόνου.

Έρχεται η Κυβέρνηση, η οποία λέει: «Όχι, καλύπτουν πάγιες και διαρκείς» και δεν λέει αυτό, αλλά λέει ότι «θα παρατείνω εγώ τον χρόνο των συμβάσεων, τις συμβάσεις ορισμένου χρόνου θα τις παρατείνω μέχρι το 2016». Και έρχεται το 2016 και δίνει νέα παράταση μέχρι το 2017.

Λένε οι δήμαρχοι: «Μα, δεν έχουμε αυτά τα λεφτά να τα πληρώσουμε. Δεν μπορούμε να τους πληρώσουμε. Εμείς τους θέλουμε για μια συγκεκριμένη δουλειά, άρα δεν θέλουμε αυτή την παράταση». «Δεν μας ενδιαφέρει, είναι ψηφισμένος ο νόμος».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

«Είναι ψηφισμένος ο νόμος. Δεν μας ενδιαφέρει».

Έρχονται κλιμάκια του Ελεγκτικού Συνεδρίου και λένε: «Μα, αυτές οι δύο παρατάσεις πάσχουν από συνταγματικής πλευράς. Δεν πρέπει να καταβληθούν οι δαπάνες». Έρχεται η Κυβέρνηση, πιάνει τους δημάρχους από το αυτί και τους λέει: «Όχι, άμα δεν κάνετε τις παρατάσεις των συμβάσεων, κάνετε παράβαση καθήκοντος και σας στέλνω στην περιφέρεια να απολογηθείτε γι’ αυτή την παράβαση καθήκοντος που κάνετε, η οποία σας ελέγχει και πειθαρχικά».

Έρχονται τα κλιμάκια του Ελεγκτικού Συνεδρίου και λένε: «Μα, πώς θα πληρώσετε; Δεν εγκρίνω τη δαπάνη, γιατί αυτή η δαπάνη προέρχεται από τη συνταγματικότητα». Προσφεύγουν σε ορισμένα δικαστήρια οι εργαζόμενοι, χάνουν την υπόθεση των παρατάσεων. Ήδη έχουν αρχίσει και βγαίνουν αρνητικές αποφάσεις.

Με συγχωρείτε, αλλά τέτοιο ανακάτεμα μόνο ο ΣΥΡΙΖΑ μπορούσε να το κάνει, τη στιγμή μάλιστα που έχει προειδοποιηθεί για όλα αυτά.

Προσέξτε ζήτημα, το οποίο έρχεται τώρα: Θέμα χρήσης των παραλιών. Δεν σας άρεσε, υποτίθεται, το προηγούμενο θεσμικό πλαίσιο. Φέρατε μια διάταξη με την οποία αλλάξατε το προηγούμενο θεσμικό πλαίσιο τώρα στο νομοσχέδιο για τους δασικούς χάρτες. Κάνετε πιο βαριά τη διαδικασία, προσθέτοντας προϋποθέσεις για την έκδοση της κοινής υπουργικής αποφάσεως και η κοινή υπουργική απόφαση μέχρι σήμερα δεν έχει εκδοθεί.

Είμαστε στις αρχές Μαΐου, μπαίνουμε σε τουριστική περίοδο και συζητάμε ακόμα για το τι πρόκειται να γίνει με τις παραλίες. Συζητάμε ακόμα -και προσέξτε με ποιον κίνδυνο- με τον κίνδυνο δε, να υπάρξει λόγω της ηλεκτρονικής πλατφόρμας δημοπρατήσεως -γιατί κάτι τέτοια λέει το καινούριο σχήμα- τεράστια καθυστέρηση.

Αφήνω δε, που νομοθετείτε στους δήμους μια κινητικότητα, η οποία είναι πρωτοφανής, κινητικότητα εκούσια μεν σε ό,τι αφορά τη διάθεση του υπαλλήλου να μετακινηθεί προς όπου, αλλά όπου ο δήμος από τον οποίο μετακινείται δεν ερωτάται. Είναι δυνατόν ο προϊστάμενος να μην ερωτάται ποτέ και πουθενά για το αν θα μετακινηθεί κάπου ένας υπάλληλός του;

Το επόμενο ερώτημα είναι: Αυτό δεν θίγει την αυτοδιοίκηση; Δεν την θίγει ευθέως; Δεν θίγει το δικαίωμα της να διοικήσει σε τελευταία ανάλυση τους υπαλλήλους της, παρά μόνο με συνεννόηση υπαλλήλων και διαμεσολάβηση εγκρίσεως Υπουργού στην πραγματικότητα να γίνεται αυτή η κινητικότητα;

Εδώ λοιπόν, όχι ως προς τα μεγάλα, όχι ως προς τη μεγάλη ιδέα της αυτοδιοίκησης, όχι ως προς τις μεγάλες τομές, αλλά ούτε καν ως προς αυτά που ορίζει το Σύνταγμα, που καθορίζει τα πλαίσια της σχέσης τοπικής αυτοδιοίκησης και κεντρικού κράτους -δηλαδή, τι;- εποπτεία, ρύθμιση, νομιμότητα, ούτε ως προς αυτά δεν μπορείτε να λειτουργήσετε αποτελεσματικά, δημιουργώντας τεράστια ζητήματα που φυσικά καταλήγουν...

**ΠΡΟΕΔΡΕΥΩΝ (Αναστάσιος Κουράκης):** Κλείστε με αυτό, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Έκλεισα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Στη συνέχεια, τον λόγο έχει ο κ. Μιλτιάδης Βαρβιτσιώτης, Βουλευτής Β΄ Αθηνών της Νέας Δημοκρατίας, για πέντε λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κυρίες και κύριοι συνάδελφοι, αν θέλουμε να παραδεχθούμε κάτι με ειλικρίνεια, είναι ότι από τους λίγους θεσμούς που λειτουργούν στη χώρα, είναι ο θεσμός της τοπικής αυτοδιοίκησης, με όλες τις παρεμβάσεις που έγιναν τα τελευταία χρόνια, παρεμβάσεις στις οποίες μπορεί να είχαμε και αντιρρήσεις, είτε λεγόταν «ΚΑΠΟΔΙΣΤΡΙΑΣ» είτε λεγόταν «ΚΑΛΛΙΚΡΑΤΗΣ».

Είναι σίγουρο, όμως, ότι με όλες τις αλλαγές που έγιναν, σήμερα δεν έχουμε υπερχρεωμένους δήμους. Έχουμε δήμους, που ανταποκρίνονται στα καθήκοντά τους, που προσφέρουν σοβαρό κοινωνικό έργο και που δημιούργησαν δομές-αντίβαρο στην κοινωνική πίεση που υπήρχε στο πλαίσιο της κρίσης. Έφτιαξαν δε, πρωτότυπες δομές για την αντιμετώπιση της ανθρωπιστικής κρίσης, τις οποίες συγχρηματοδότησαν με προγράμματα του Υπουργείου Εργασίας και Κοινωνικής Ασφάλισης, μέσα από το ΕΣΠΑ του 2007–2013. Αυτές οι δομές κατάφεραν να εξυπηρετήσουν πάνω από εκατόν είκοσι χιλιάδες ανθρώπους. Λειτουργούν σε εξήντα έξι δήμους στη χώρα και αφορούν κοινωνικά παντοπωλεία, φαρμακεία, δομές παροχής συσσιτίων, γραφεία διαμεσολάβησης, κέντρα ημερήσιας υποδοχής αστέγων, υπνωτήρια.

Σε αυτά τα προγράμματα συμμετέχουν ενεργά σαράντα επτά κοινωνικά σχήματα και πενήντα μία μη κυβερνητικές οργανώσεις. Είναι μια εξελιγμένη μορφή κοινωνικής προστασίας, την οποία όμως σήμερα η Κυβέρνηση σταματά να χρηματοδοτεί. Η ίδια Κυβέρνηση λέει ότι είναι ευαίσθητη απέναντι σε αυτούς που πένονται, σε αυτούς που θίγονται από την οικονομική κρίση. Όμως, δεν κάνει τίποτα για να τους ενισχύσει. Προσπαθεί να φτιάξει παράλληλες δομές, ενώ υπάρχουν. Βέβαια, συνεχίζει και κάτι άλλο. Αντί να ενισχύσει αυτές τις δομές και να αξιοποιήσει αυτή την εμπειρία για την αντιμετώπιση και του μεταναστευτικού ζητήματος, ουσιαστικά αγνοεί ότι υπάρχουν και θέλει να φτιάξει από την αρχή καινούργιες δομές.

Εγώ πραγματικά, δεν το καταλαβαίνω, κύριε Υπουργέ. Δεν καταλαβαίνω την εχθρότητα, την οποία δείχνετε απέναντι στην τοπική αυτοδιοίκηση. Αγνοείτε λειτουργικά τους θέματα. Αγνοείτε την επίλυση χρόνιων προβλημάτων. Αγνοείτε τις επιτυχίες της. Και σήμερα, το μόνο που θέλετε να κάνετε, είναι να αναμορφώσετε το εκλογικό τους σύστημα, έτσι όπως το παρουσίασε ο Μάκης Βορίδης πριν από λίγο, μέσα από μια λογική πως ό,τι δεν ελέγχουμε ας το διαλύσουμε, να φτιάξουμε κάτι άλλο, για να μπορέσουμε να έχουμε συμμετοχή στις δομές της τοπικής αυτοδιοίκησης, τουλάχιστον στην εξουσία.

Εγώ πραγματικά, έχω υπηρετήσει την τοπική αυτοδιοίκηση και έχω απόλυτο σεβασμό στους ανθρώπους από όλα τα κόμματα, που την υπηρετούν. Γιατί τελικά, στην τοπική αυτοδιοίκης, αυτό που έχει μεγαλύτερη σημασία δεν είναι η σημαία με την οποία εκλέγεσαι και δεν είναι η σημαία του κόμματος το οποίο υποστηρίζεις, αλλά είναι η αποτελεσματικότητα της πρότασης και η δουλειά που κάνεις στη διαχείριση των προβλημάτων των πολιτών.

Μη νομίζετε ότι οι πολίτες πλέον ψηφίζουν με τόσο κομματικά κριτήρια στην τοπική αυτοδιοίκηση, για να γράψετε κάποια στιγμή μια υποθήκη ότι ενδεχομένως θα έχετε κάποια στιγμή ένα σημαντικό ποσοστό δήμων, στους οποίους οι δήμαρχοι θα προέρχονται από τον ΣΥΡΙΖΑ. Αδιάφορο είναι για τους πολίτες. Αδιάφορο είναι. Ενδιαφέρον έχει πώς θα συνεχίσουν οι επιτυχίες της αυτοδιοίκησης, πώς η περιουσία θα συνεχίζει να αξιοποιείται και πώς θα δοθούν στους δήμους οι δυνατότητες, οι θεσμικές θωρακίσεις και οι θεσμικές λειτουργίες για να προσφέρουν αυτά, τα οποία πρέπει να προσφέρουν.

Κύριε Υπουργέ, θέλω και εγώ με τη σειρά μου να σας ρωτήσω: Γιατί δεν κάνετε μια τομή σε ό,τι αφορά τις παραλίες; Όντως, επί πενήντα χρόνια το ελληνικό κράτος δεν έχει καταφέρει να φτιάξει ένα θεσμικό πλαίσιο σχετικά με το σε ποιόν ανήκουν οι παραλίες, πώς μπορούν να αξιοποιούνται και πώς μπορούν τελικά να διατηρείται και ο δημόσιος χαρακτήρας τους, αλλά να διατηρείται και μια ευταξία και να υπάρχουν και έσοδα και εξυπηρέτηση όλων των εκατομμυρίων επισκεπτών, που θα έχουμε φέτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου επιτρέψετε, κύριε Πρόεδρε, να κάνω χρήση και της δευτερολογίας μου.

Τριάντα εκατομμύρια τουρίστες περιμένουμε φέτος. Έρχονται για τις παραλίες μας, οι πιο πολλοί. Περιμένουμε τριάντα εκατομμύρια τουρίστες και ακόμα, Μάιο μήνα, δεν έχετε ρυθμίσει τον τρόπο με τον οποίο θα λειτουργήσουν οι παραλίες φέτος.

Κάντε μια τομή επιτέλους! Παραδώστε τις παραλίες στους δήμους, σταματήστε τον έλεγχο του Υπουργείου Οικονομικών, όπου αυτός υπάρχει και να είμαστε μαζί σας. Βάλτε σωστούς κανόνες, οι οποίοι να ισχύουν στο διηνεκές, κάντε αυτό που απέτυχαν οι προηγούμενοι να κάνουν. Εσείς, όχι μόνο δεν κάνετε την τομή, εσείς δεν έχετε καταφέρει ούτε το αποτυχημένο παλαιό μοντέλο να το κάνετε έγκαιρα, να έχουν βγει σε δημοπρασία οι παραλίες τον Ιανουάριο, τον Φεβρουάριο, ώστε σήμερα να έχουν εγκατασταθεί οι επιχειρηματίες, να έχουν βάλει τις ομπρέλες τους, τις ξαπλώστρες τους, τα snack bar τους, ό,τι βάζει ο καθένας. Γιατί δεν το κάνετε;

Για αυτό σας λέω ότι αισθάνομαι ότι έχετε μια αλλεργία, την οποία δεν είχε παραδοσιακά η Αριστερά απέναντι στους θεσμούς της τοπικής αυτοδιοίκησης. Δεν είναι τα δημοτικά συμβούλια, κύριε Υπουργέ, για να βγάζουν ψηφίσματα συμπαράστασης στον λαό της Νικαράγουας, όπως γινόταν στη δεκαετία του ’80. Άλλωστε, σήμερα θα έπρεπε να βγάζουν ψηφίσματα συμπαράστασης στον λαό της Βενεζουέλας, ο οποίος θίγεται από την αυταρχική πολιτική του Μαδούρο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Για τον Μαδούρο;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Συμπαράσταση στον λαό. Τον λαό καταπιέζει ο κ. Μαδούρο, κύριε Τζαβάρα. Τον λαό καταπιέζει. Αυτούς τους διαδηλωτές, του λαού, είναι που δολοφονεί στους δρόμους.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Α, εντάξει.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Αλλά η ουσία της αυτοδιοίκησης είναι να στηρίξει τους πολίτες. Υπάρχουν μέσα στην επερώτησή μας σοβαρές προτάσεις. Προτάσεις καταθέτουμε σήμερα, προτάσεις για την αξιοποίηση καλύτερα του στελεχιακού δυναμικού κάθε δημοτικού συμβουλίου, μέσα από τις ρυθμίσεις που προτείνουμε. Προτάσεις για την αύξηση της χρηματοδότησης και την επιστροφή των οφειλουμένων. Και αυτές τις προτάσεις καλείστε να τις βάλετε στο διάλογο.

Και μην αγνοείτε τους θεσμικούς φορείς και τους εκπροσώπους τους, γιατί όταν θα σταματήσει ο θεσμοθετημένος διάλογος στην κοινωνία, όταν σταματήσει η πολιτική ηγεσία ενός Υπουργείου να μιλάει με τους θεσμικούς εκπροσώπους του κάθε κλάδου, τότε ξέρετε τι συμβαίνει; Δεν αλλάζουν οι θεσμικοί εκπρόσωποι του κλάδου, συνήθως αλλάζει ο Υπουργός.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον κ. Γεώργιο Γεωργαντά, Βουλευτή της Νέας Δημοκρατίας του Νομού Κιλκίς.

Ορίστε, κύριε Γεωργαντά, έχετε τον λόγο για πέντε λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, αν παρακολουθήσει κανείς το νομοθετικό έργο και τις παρεμβάσεις του Υπουργείου Εσωτερικών τους τελευταίους μήνες, θα δει ότι το μεγάλο ζήτημα για τη χώρα είναι οι υπηρεσίες καθαριότητας, είναι το ζήτημα των συμβασιούχων στους δήμους, είναι ο τρόπος με τον οποίο, σύμφωνα με δηλώσεις Υπουργών της Κυβερνήσεως, θα έχουμε τριάντα χιλιάδες νέους δημοσίους υπαλλήλους.

Μερικά πράγματα είναι απολύτως ξεκάθαρα. Και θα ήθελα να πιστεύω ότι το δρόμο αυτόν, τον οποίο ξεκίνησε ο προκάτοχος Υπουργός, εσείς θα τον σταματούσατε.

Είναι ξεκάθαρα τα άρθρα 102 και 103 του Συντάγματος -και μάλιστα έτσι τυχαίνει να είναι και δίπλα το ένα στο άλλο- ότι οι οργανισμοί τοπικής αυτοδιοίκησης έχουν οικονομική και διοικητική αυτοτέλεια και βεβαίως, το δικαίωμα και την υποχρέωση να καθορίζουν μόνοι τους τις υπηρεσίες ανταποδοτικού χαρακτήρα, όπως είναι οι υπηρεσίες καθαριότητας. Με βάση το ισχύον νομοθετικό πλαίσιο, έχουν τη δυνατότητα να επιλέγουν είτε συμβασιούχους ορισμένου χρόνου είτε αορίστου είτε και μόνιμο προσωπικό, χωρίς καμμία απαγόρευση στις υπηρεσίες ανταποδοτικού χαρακτήρα. Αυτό είναι με διάταξη από τον Μάιο του 2016, καθώς την ευθύνη για τις υπηρεσίες αυτές και τελικά το κόστος, το οποίο είναι στους πολίτες, το αναλαμβάνει το δημοτικό συμβούλιο και ο δήμαρχος. Αν αποφασίσει ένας δήμαρχος και ένα δημοτικό συμβούλιο ότι θέλει μόνιμο προσωπικό κάπου -χωρίς καμμία απαγόρευση, γιατί είναι εξαίρεση από τις απαγορεύσεις που υπάρχουν οι συγκεκριμένες προσλήψεις- μπορεί να τις πραγματοποιήσει, χωρίς κανένας να του το απαγορεύσει.

Χωρίς, λοιπόν, να υπάρχει κάποια ανάγκη, κάποιο αίτημα, κάποια παρέμβαση στην Κυβέρνηση, για να λυθεί ένα ζήτημα, το οποίο λειτουργούσε από τους ίδιους τους οργανισμούς τοπικής αυτοδιοίκησης, έρχεστε και παρεμβαίνετε με συνεχείς πρωτοβουλίες σας και παρατείνετε τον χρόνο κάποιων συμβασιούχων μέχρι το τέλος του 2017.

Σας επισημάναμε σε αυτή εδώ την Αίθουσα πολλές φορές ότι μια τέτοια πρωτοβουλία σας είναι τελείως αντισυνταγματική, θα δημιουργήσει πολλά ζητήματα, θα εγκλωβίσει τους εργαζόμενους σε μια προσδοκία μονιμοποιήσεως, η οποία όμως, με βάση το συνταγματικό πλαίσιο, δεν μπορεί να υπηρετηθεί. Θα δημιουργήσει ζητήματα σε δήμους, οι οποίοι θα κληθούν να πληρώσουν πολλά χρήματα στις υπηρεσίες ανταποδοτικού χαρακτήρα και να αυξήσουν τα δημοτικά τέλη, όπως και πράξανε. Θα δημιουργήσει ένα αίσθημα αδικίας απέναντι στους εργαζόμενους, οι οποίοι έτυχε, τη στιγμή της παρατάσεως, να μην είναι αυτοί οι οποίοι ήταν οι συμβασιούχοι, που παρείχαν τις υπηρεσίες τους.

Και θα δημιουργηθεί το αντιφατικό, να έχουμε να καλύπτουμε δήθεν ανάγκες σε δήμους, οι οποίες δεν ζητήθηκαν ποτέ και οι οποίες έχουν έναν εποχικό, πραγματικά χαρακτήρα και μπορούμε να το κατανοήσουμε αυτό στους νησιωτικούς δήμους ή οπουδήποτε αλλού, όπου άλλες είναι οι ανάγκες το καλοκαίρι και άλλες είναι οι ανάγκες το χειμώνα.

Έρχονται τα κλιμάκια του Ελεγκτικού Συνεδρίου και λένε το αυτονόητο, ότι δεν μπορεί αυτές οι δαπάνες να δικαιολογηθούν και να πληρωθούν. Έρχονται τα πολιτικά δικαστήρια. Λένε επίσης το αυτονόητο, ότι η τήρηση των συνταγματικών δεσμεύσεων είναι υπεράνω οποιασδήποτε νομοθετικής δικιάς σας πρωτοβουλίας, οποιουδήποτε νόμου, που ούτως ή άλλως μέσα στο ίδιο το περιεχόμενο και στο κείμενό του αναφέρεται ότι είναι κατά παρέκκλιση κάθε γενικής και ειδικής διάταξης. Είναι ο αγαπημένος τρόπος, με τον οποίο θέλετε να νομοθετείτε. Και εσείς επιμένετε σε αυτό.

Τη διάταξη, η οποία λέει ότι οι συμβάσεις ορισμένου χρόνου απαγορεύεται να μετατραπούν σε αορίστου, δεν τη γνωρίζετε; Πραγματικά, οι δήμαρχοι πρέπει να τυγχάνουν έναν σεβασμό από όλους μας, καθώς είναι συνταγματικά κατοχυρωμένος ο ρόλος, η ιδιότητά τους και η λειτουργία τους και να μην έχουμε την περίπτωση, όπως τώρα, να καλούνται σε πειθαρχικά συμβούλια δήμαρχοι, οι οποίοι τηρούν το Σύνταγμα, το Σύνταγμα που είναι υποχρεωμένοι να το τηρήσουν, το Σύνταγμα που είναι υποχρεωμένοι να τηρήσουν ακόμα και οι δικαστές, με συγκεκριμένη διάταξη του άρθρου του Συντάγματος, η οποία αναφέρει ότι όταν διάταξη νόμου είναι αντίθετη με το Σύνταγμα, δεν υποχρεούνται να συμμορφώνονται με αυτήν.

Δεν μπορώ να καταλάβω πραγματικά, την επιμονή αυτή, την εμμονή αυτή, παρά μόνο με μία απάντηση. Η απάντηση είναι ότ,ι επειδή δεν υπάρχει άλλο απόθεμα λαϊκισμού, άλλο απόθεμα αριστεροφροσύνης, θεωρείτε ότι με αυτόν τον τρόπο διχάζετε τους εργαζόμενους για να μιλήσετε για την καλή Αριστερά και την κακή Δεξιά. Τελικά, οι εργαζόμενοι, που δεν μπορούν να πληρωθούν, σε δικές σας πρωτοβουλίες και σε δικές σας ευθύνες είναι αυτή η εμπλοκή την οποία έχουν. Επίσης, έχουμε και δημοτικά συμβούλια τελευταία, στα οποία έχουν καταλογιστεί τα ποσά, που παρανόμως μετά από τις πιέσεις σας και παρατύπως αποφάσισαν να πληρωθούν. Τελικά, επειδή τα εντάλματα δεν θεωρήθηκαν, έχουν καταλογιστεί όλα αυτά τα ποσά στα μέλη των δημοτικών συμβουλίων.

Κύριε Υπουργέ, αν θέλετε πράγματι να καλύψετε κάποιες ανάγκες, οι οποίες έχουν μια διάρκεια όχι ορισμένου χρόνου, αλλά να καλυφθούν πάγιες και διαρκείς ανάγκες, προκηρύξτε μόνιμες θέσεις, όπως προβλέπεται από τους σχετικούς νόμους, από τις σχετικές διατάξεις μέσω του ΑΣΕΠ, έτσι ώστε να μπορούν να συμμετέχουν όλοι όσοι εργαζόμενοι βρίσκονται σήμερα ως συμβασιούχοι και όλοι όσοι πολίτες μας θα ήθελαν να συμμετάσχουν σε έναν τέτοιον διαγωνισμό.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Τελειώνω, κύριε Πρόεδρε.

Άλλως, πραγματικά, επανειλημμένως αυτή η εμμονή σας στην παραβίαση του Συντάγματος και των σχετικών διατάξεων σάς καθιστά υπόλογο, όχι απλά απέναντι στην κοινωνία και στους Έλληνες πολίτες, αλλά και απέναντι στους ίδιους τελικά τους εργαζόμενους, τους οποίους έχετε εγκλωβίσει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεωργαντά.

Τον λόγο έχει τώρα η κ. Άννα - Μισέλ Ασημακοπούλου, Βουλευτής Β΄ Αθηνών της Νέας Δημοκρατίας, για πέντε λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κύριε Σκουρλέτη, ως Εκπρόσωπος Τύπου του ΣΥΡΙΖΑ επί ημερών αντιπολίτευσης του ΣΥΡΙΖΑ ήσασταν η πρώτη φωνή, η οποία υπερασπίστηκε το όλο επικοινωνιακό αφήγημα του «Η ελπίδα έρχεται», το «Πρόγραμμα Θεσσαλονίκης», τις υποσχέσεις για 12 δισεκατομμύρια ευρώ παροχές. Ξέρουμε όλοι το αποτέλεσμα όλης αυτής της ρητορικής. Μετά την επιλογή του ελληνικού λαού, που βρισκόταν σε απελπισία, το αποτέλεσμα είναι ότι καταφέρατε να διαλύσετε την ελληνική οικονομία.

Αντί για 12 δισεκατομμύρια ευρώ παροχές, έχουμε 12,6 δισεκατομμύρια ευρώ νέα μέτρα, οκτώμισι φορές παραπάνω από το «e-mail Χαρδούβελη», το οποίο τόσο πολύ κριτικάρατε επί ημερών αντιπολιτεύσεως, ένα τρίτο μνημόνιο που κόστισε 100 δισεκατομμύρια στη χώρα και τώρα ένα τέταρτο μνημόνιο, το οποίο έχει 3,6 δισεκατομμύρια ευρώ νέα μέτρα, περικοπές συντάξεων, μείωση του αφορολόγητου και καθόλου χρήματα για την ελληνική οικονομία.

Αλλά φαίνεται ότι ο ρόλος σας ως Υπουργός είναι πλέον -είστε επιφορτισμένος πλέον, είναι προφανές- να διαλύσετε την τοπική αυτοδιοίκηση, γιατί αυτό κάνετε συστηματικά. Και μάλιστα, την έχετε βάλει στο στόχαστρο και χτυπάτε σε τρία πράγματα. Της παίρνετε τα χρήματα, της παίρνετε το προσωπικό και της παίρνετε τις αρμοδιότητες. Δηλαδή, τι μένει όρθιο; Τίποτα.

Ξεκινάω και εμβαθύνω και συγκεκριμενοποιώ, όσον αφορά στα οικονομικά. Βέβαια, δεν ξεκινήσατε εσείς αυτήν την προσπάθεια, το ομολογώ. Αυτή η προσπάθεια ξεκίνησε, με την περίφημη -και νομίζω πρώτη ή δεύτερη- πράξη νομοθετικού περιεχομένου -κάτι που δεν θα κάνατε ποτέ και μιλάω για τις ημέρες της «Βαρουφακιάδας»- όταν σκουπίσατε τα ταμειακά διαθέσιμα όλου του ελληνικού δημοσίου και επιτεθήκατε λυσσαλέα. Πήρατε και τα ταμειακά διαθέσιμα των δήμων, για να παρατείνετε μια διαπραγμάτευση, την πρώτη «ηρωική» διαπραγμάτευση, όπου ο κ. Βαρουφάκης τεστάρισε τη θεωρία των παιγνίων και μας κατέληξε στο χείλος του γκρεμού, πριν από ένα Grexit. Μας οδήγησε στο να έχουμε κλειστές τράπεζες και capital controls, «που θα έφευγαν μετά από δύο μέρες» και σημειώνω ότι τα έχουμε για δύο χρόνια, χωρίς καμμία προοπτική. Τους πήρατε, λοιπόν, τα χρήματα, αφού σκουπίσατε τα ταμειακά διαθέσιμα. Κοιτάζει κανείς τον προϋπολογισμό του 2017 και βλέπει βεβαίως, ότι είναι ο χαμηλότερος των τελευταίων ετών. Δεν υπάρχει καμμία συζήτηση για τα νέα παρακρατηθέντα και το πότε αυτά θα αποδοθούν.

Όπως είπε ο βασικός εισηγητής κ. Βορίδης, έχετε διαλύσει τις δομές, οι οποίες δομές εξυπηρετούσαν ακριβώς αυτούς που εσείς υπερασπίζεστε, τους αδύναμους, αυτούς δηλαδή που θα πληγούν και από την περικοπή των συντάξεων και τη μείωση του αφορολόγητου, που θα ψηφίσετε οσονούπω. Και αν μπορούσαν οι δήμοι να βρουν χρήματα από κάπου αλλού, όπως παραδείγματος χάριν από την εκμετάλλευση των παραλιών, τους το διαλύετε και αυτό, διότι στο νομοσχέδιο με τους δασικούς χάρτες έχετε τροποποιήσει τον τρόπο με τον οποίο γίνεται αυτή η διαδικασία, έχετε προβλέψει μια κοινή υπουργική απόφαση, η οποία θέλει κι άλλο ένα Υπουργείο και γίνεται πιο βαριά.

Τίποτα δεν έχει γίνει κι εδώ γελάω, γιατί εγώ ήλθα σήμερα προετοιμασμένη να μιλήσω και σε επίπεδο προτάσεων, για παράδειγμα για τις έξυπνες πόλεις και το πώς θα μπορούσαν τα συστήματα πληροφορικής να βοηθήσουν τους δήμους, να προάγουν τη δημοκρατία και διάφορα τέτοια μεγαλεπήβολα σχέδια. Κι εσείς έχετε ανακοινώσει ότι θα υπάρξει ένα ηλεκτρονικό σύστημα για τη δημοπράτηση σε σχέση με τις παραλίες.

Εντωμεταξύ, έχετε χάσει τόσο πολύ την επαφή με την πραγματικότητα, που δεν ξέρετε ότι είναι μέσα Μαΐου. Πότε δηλαδή θα γίνουν όλα αυτά και οι διαγωνισμοί; Το ηλεκτρονικό σύστημα του αναπτυξιακού νόμου δεν έχει γίνει ακόμα. Αυτό το οποίο εξαγγείλατε για τον εξωδικαστικό συμβιβασμό; Ποιος θα τα φτιάξει όλα αυτά τα συστήματα;

Να σας πω και κάτι; Άντε και φτιάχτηκαν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα πάρω κι εγώ το χρόνο της δευτερολογίας μου, κύριε Πρόεδρε.

Άντε και φτιάχτηκαν τα συστήματα αυτά. Ποιος θα τα λειτουργήσει; Γιατί όπως είπα και πρ,ιν δεν διαλύσατε μόνο τα οικονομικά των δήμων, διαλύετε και το θέμα του προσωπικού. Ποιος θα τα λειτουργήσει αυτά;

Είχα επισκεφτεί προσφάτως -το χειμώνα- για κομματικούς λόγους, το Δήμο Μυκόνου. Μου έλεγε ο εξαιρετικός Δήμαρχος Μυκόνου ότι είχε έναν άνθρωπο πληροφορικάριο, τον οποίο ο κ. Παππάς, ο αρμόδιος Υπουργός, αποφάσισε να τον αποσπάσει και να τον πάρει στο γραφείο του.

Με το νέο καθεστώς, λοιπόν, κινητικότητας, το οποίο έχετε εγκαινιάσει, παίρνετε όποιον θέλετε και δεν ερωτάται καν ο δήμαρχος -εφόσον υπάρχει ένα συγκεκριμένο κριτήριο θέσεων που εκπληρώνονται- για τις ανάγκες που έχει. Γιατί; Γιατί, όπως είπαν οι συνάδελφοι, απαξιώνετε τελείως την τοπική αυτοδιοίκηση και τους υπηρετούντες σε αυτήν και όσον αφορά στο καθεστώς των προσωπικών τους αμοιβών και όσον αφορά στον τρόπο, με τον οποίο τους συμπεριφέρεστε.

Στην τοπική αυτοδιοίκηση, την οποία είχα τη μεγάλη τιμή να υπηρετήσω ως αντιδήμαρχος της πόλης των Ιωαννίνων, γιατί λένε νομίζετε «τα παράπονα στον δήμαρχο»; Γιατί είναι οι πιο κοντινοί άνθρωποι, που εξυπηρετούν τα θέματα της καθημερινότητας των πολιτών. Οι άνθρωποι, τους οποίους βλέπεις, θα σου λύσουν τα προβλήματα. Και εσείς θέλετε να ακούσετε μόνο όσους από αυτούς τους ανθρώπους πιστεύετε ότι συμφωνούν μαζί σας ιδεολογικά, πολιτικά ή προέρχονται από τον δικό σας κομματικό μηχανισμό.

Έχω πει πολλές φορές ότι η καταστροφή και η διάλυση, που προκαλείτε σε όλους τους τομείς -δεν είστε μοναδικός σε αυτό στην Κυβέρνηση, κύριε Υπουργέ, όλοι οι Υπουργοί σας το κάνουν αυτό συστηματικά, όπως στην παιδεία, στην υγεία, εσείς έχετε αυτόν τον τομέα- οφείλεται στην ιδεοληψία και στην ανικανότητα σας.

Αυτό το πόρισμα της επιτροπής, το οποίο είδε το φως της δημοσιότητας δημιούργησε μια τρικυμία στην τοπική αυτοδιοίκηση και ειλικρινά, ανυπομονώ να ακούσω να μας συγκεκριμενοποιήσετε τι ακριβώς θα κάνετε, σε σχέση με αυτό. Γιατί η ιδεοληψία και η ανικανότητά σας, έχει σταθερά το ίδιο αποτέλεσμα. Το αποτέλεσμα είναι η καταστροφή σε οποιονδήποτε τομέα αγγίζετε. Και αυτό το οποίο ειλικρινά με εξοργίζει ορισμένες φορές είναι η αιτιολόγηση που προβάλλετε.

Είστε έτοιμοι να ψηφίσετε τώρα το τέταρτο μνημόνιο, τις περικοπές συντάξεων, τη μείωση του αφορολόγητου. Έχει καταπατηθεί κάθε κόκκινη γραμμή, που είχε προβάλει ο οποιοσδήποτε.

Έχω κατηγοριοποιήσει τις αιτιολογήσεις που δίνετε στον εαυτό σας, αλλά και δημόσια, για το ότι θα ψηφίσετε «ναι» σε όλα αυτά σε λίγες μέρες. Υπάρχουν τρία σενάρια. Το ένα είναι η άρνηση. «Όχι, δεν είναι έτσι. Είναι ωμά ψέματα. Δεν είναι έτσι». Απλά αρνείστε ότι συμβαίνει αυτό, το οποίο συμβαίνει. Αυτό είναι το ένα σενάριο.

Το άλλο σενάριο είναι το απόλυτα γελοίο. Αυτό πρέπει να σας ομολογήσω ότι το άκουσα χθες σε μία δημόσια συζήτηση, που είχα με τη Βουλευτή του ΣΥΡΙΖΑ κ. Καρακώστα, η οποία, όταν της είπαμε ότι έχει καταπατηθεί κάθε κόκκινη γραμμή, για παράδειγμα του κ. Τσακαλώτου που έλεγε για το αφορολόγητο –στον οποίο κι εσείς ασκήσατε κριτική, κύριε Υπουργέ- έφερε το εξής παράδειγμα: «Αν ένα παιδάκι πάει στο σχολείο και δώσει ένα διαγώνισμα και δεν γράψει καλά και γυρίσει στο σπίτι και σας πει «εγώ δεν θα ξαναπάω στο σχολείο, γιατί δεν έγραψα καλά στο διαγώνισμα», τι θα κάνετε; Θα το βγάλετε από το σχολείο;». Αυτό απάντησε όταν τη ρωτήσαμε αν πρέπει να παραιτηθεί ο Υπουργός, επειδή μειώνεται το αφορολόγητο. «Όχι» -λέει- «να τον αφήσουμε να ξαναπροσπαθήσει». Ποιος πληρώνει τον λογαριασμό της αποτυχίας; Ο ελληνικός λαός. Αυτή ήταν η κατηγορία του γελοίου. Ψέμα, άρνηση, γελοίο.

Βέβαια, υπάρχει και η τρίτη κατηγορία: Κουνάτε το δάχτυλο. «Φταίνε οι προηγούμενοι ή φταίει κάποιος άλλος». Αυτήν την τακτική την έχετε χρησιμοποιήσει κι εσείς, κύριε Υπουργέ. Έφταιγαν οι δανειστές –συγγνώμη, οι θεσμοί- που ήταν τα «βαποράκια» των συμφερόντων, αλλά τελικά συνομολογήσατε σε όλα όσα σας έβαλαν στο τραπέζι οι θεσμοί και όλα αυτά θα ψηφιστούν οσονούπω.

Περιμένω, λοιπόν, με ανυπομονησία να δω μήπως αλλάξατε κατηγορία στην αιτιολόγησή σας και σε κάθε περίπτωση να δώσετε ορισμένες συγκεκριμένες απαντήσεις για να επέλθει μια ηρεμία και μια σταθερότητα και μια σοβαρότητα και πάλι σ’ αυτόν τον πολύ σημαντικό χώρο της τοπικής αυτοδιοίκησης, ο οποίος είναι ο πιο κοντινός στον άνθρωπο και τον οποίον οφείλουμε όλοι απ’ όλα τα κόμματα και όλες τις παρατάξεις να σεβόμαστε και να τιμούμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Ασημακοπούλου.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις συνοδοί εκπαιδευτικοί από τα Γυμνάσια Γλαύκης και Σμίνθης Ξάνθης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να πούμε στους μαθητές ότι παρακολουθούν διαδικασία κοινοβουλευτικού ελέγχου. Είναι μία από τις δύο λειτουργίες που έχει η Βουλή. Η μία είναι να ψηφίζει νόμους -αφού τους έχει συζητήσει προηγουμένως- και η δεύτερη είναι να ασκείται ένας έλεγχος από τους Βουλευτές στην Κυβέρνηση.

Σήμερα συζητούμε μία επίκαιρη επερώτηση της Νέας Δημοκρατίας γύρω από το ζήτημα της τοπικής αυτοδιοίκησης. Την επίκαιρη επερώτηση αναπτύσσουν στην αρχή οι Βουλευτές που επερωτούν, εν προκειμένω από τη Νέα Δημοκρατία.

Τον λόγο έχει τώρα ο κ. Κωνσταντίνος Καραγκούνης, Βουλευτής Αιτωλοακαρνανίας της Νέας Δημοκρατίας, για πέντε λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ, κύριε Πρόεδρε. Θα κάνω χρήση και της δευτερολογίας μου.

Κύριε Υπουργέ, κυρίες και κύριοι συνάδελφοι, έχω την αίσθηση ότι η επίκαιρη επερώτηση της Νέας Δημοκρατίας, αλλά και οι πολύ καλές τοποθετήσεις όλων των συναδέλφων, αναδεικνύουν με τον πλέον εύγλωττο τρόπο τη γύμνια της πολιτικής σας στον χώρο της αυτοδιοίκησης, τον τρόπο με τον οποίον αντιλαμβάνεστε τη λειτουργία και κυρίως την απαξίωση προς τον θεσμό, την οποία επιδεικνύετε με κάθε νομοθετική σας πρωτοβουλία και κάθε σας πράξη.

Δυστυχώς, με την πολιτική σας και με τις αποφάσεις σας έχετε καταντήσει τους δήμους να είναι επαίτες και ικέτες της κεντρικής κυβέρνησης. Στόχος σας θα έπρεπε να ήταν οι δήμοι και οι περιφέρειες να έχουν κίνητρα να φέρουν επενδύσεις στην περιοχή τους και όχι να τους παρεμποδίζετε, όπως συμβαίνει τώρα, και να προσελκύουν μόνιμο πληθυσμό στις περιοχές τους, ώστε να μπορούν να αυξήσουν και τους πόρους τους και τη βιωσιμότητά τους. Τώρα, βέβαια, ποιον μόνιμο πληθυσμό; Έχω την αίσθηση ότι με την Κυβέρνηση ΣΥΡΙΖΑ ο μόνος νέος που τελικά θα μείνει στη χώρα θα είναι ο κ. Τσίπρας.

Κύριε Υπουργέ, αντί να δείτε την τοπική αυτοδιοίκηση ως μοχλό ανάπτυξης για τη χώρα και για την οικονομία, βάζετε τόσα εμπόδια και προσκόμματα που δυστυχώς την έχετε καταντήσει τροχοπέδη.

Οι αξιότιμοι συνάδελφοι σάς έθεσαν πολύ συγκεκριμένα ερωτήματα τα οποία καταδεικνύουν ποιες είναι οι πραγματικές σας προθέσεις για την τοπική αυτοδιοίκηση. Διότι στον διάλογο που έχετε ξεκινήσει με τους δήμους για τα νομοθετήματα που θέλετε να φέρετε, κάνετε αυτό που κάνατε πάντα: προωθείτε μόνο αυτά που συμφέρουν και εξυπηρετούν την κυβερνητική σας πολιτική και τις μικροκομματικές σας σκοπιμότητες και τα μεγάλα, τα πραγματικά προβλήματα που αντιμετωπίζουν οι δήμοι δεν σας ενδιαφέρουν και ούτε ασχολείστε. Και αυτό είναι κάτι που σας είπε νωρίτερα ο εισηγητής μας, ο Μάκης Βορίδης.

Η ΚΕΔΕ σάς έχει θέσει μια σειρά από ζητήματα. Και αντί να μπείτε ουσιαστικά στην κουβέντα, το μόνο που σας ενδιαφέρει είναι η αλλαγή του εκλογικού νόμου, μήπως και περισώσετε ό,τι μπορείτε στις επόμενες αυτοδιοικητικές εκλογές. Το κάνατε πέρυσι και με τον εκλογικό νόμο. Η ΚΕΔΕ σάς κατέθεσε συγκεκριμένες προτάσεις και όχι μόνο δεν τις εξετάσατε, αλλά και επιδεικτικά τις αγνοήσατε. Και όντως, σας ενδιαφέρει μόνο εάν στην Αίθουσα υπήρχαν κινητά ή όχι.

Έχετε εξαγγείλει την αλλαγή του «ΚΑΛΛΙΚΡΑΤΗ» χωρίς να πείτε τι ακριβώς θέλετε να κάνετε και κυρίως χωρίς να ενημερώνετε τους καθ’ ύλην θεσμικά αρμόδιους. Περιφέρεστε στους διαφόρους φιλικούς σας δήμους για να κάνετε διάλογο και προβάλετε γενικότητες. Πότε θα ενημερώσετε τους δήμους θεσμικά και συγκεκριμένα; Καλέστε τους να τους ενημερώσετε και κυρίως να τους πείτε –γιατί αυτό είναι το πολύ βασικό- πόσο κοστίζει αυτή η μεταρρύθμιση.

Διότι ξέρετε, κύριε Υπουργέ, ότι οποιαδήποτε μεταρρύθμιση έχει από πίσω και ένα κόστος. Πόσο κοστίζει και τι θέλετε ακριβώς να κάνετε; Εκτός εάν πιστεύετε ότι τα προβλήματα των δήμων συμπυκνώνονται και εξαντλούνται μόνο στο ζήτημα της απλής αναλογικής.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Το μόνο που κάνετε είναι εκεί που σας βολεύει να μεταφέρετε υποχρεώσεις και αρμοδιότητες στους ΟΤΑ, που αδυνατείτε βεβαίως εσείς ως κεντρική διοίκηση να εκπληρώσετε, χωρίς να δίνετε αντίστοιχους πόρους και αντίστοιχο προσωπικό. Πού είναι οι οικονομικοί πόροι που είχατε υποσχεθεί;

Πέρυσι -εάν δεν κάνω λάθος, να μας το επιβεβαιώσετε- κόψατε 214 εκατομμύρια ευρώ από την τοπική αυτοδιοίκηση. Βέβαια δεν συζητάω για τα 500 εκατομμύρια ευρώ του ΠΔΕ. Αυτά έχουν εξαφανιστεί για να πάνε στο περίφημο πλεόνασμα.

Σας το λέμε ξεκάθαρα ως Νέα Δημοκρατία: Δώστε πίσω τα χρήματα που παρακρατήσατε όλο αυτό το διάστημα τα οποία τα δικαιούνται οι δήμοι, αλλά πάνω από όλα η ίδια η αγορά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα κάνω χρήση και της δευτερολογίας μου, κυρία Πρόεδρε.

Σας ρωτήσαμε και σας ρωτάμε –το είπε ο εισηγητής και όλοι οι προηγούμενοι συνάδελφοι- για τους παρακρατηθέντες πόρους που είναι ζωτικής σημασίας για τους δήμους και που μέχρι πέρυσι με μία ρύθμιση αποδίδονταν. Πείτε μας συγκεκριμένα: Θα τους αποδώσετε και πότε; Εσείς δεν φωνάζατε όταν η προηγούμενη κυβέρνηση –το ανέφερε ο κ. Βορίδης- καθυστερούσε έστω και για λίγο την πληρωμή ενός επιδόματος; Εσείς δεν κραυγάζατε παντού, στη Βουλή, στον δημόσιο διάλογο;

Για να καταλάβετε, σε έναν δικό μου δήμο της περιφέρειάς μου, που είναι ένας από τους μεγαλύτερους δήμους, στον Δήμο Αγρινίου, χρωστάτε από πέρυσι 2 εκατομμύρια ευρώ. Αυτά είναι απαραίτητα χρήματα για να είναι βιώσιμος ο δήμος και να καλύψει υποχρεώσεις. Θα πρέπει, λοιπόν, να μας απαντήσετε τι θα κάνετε συγκεκριμένα με την απόδοση των πόρων.

Θα σας αναφέρω ένα παράδειγμα το οποίο βεβαίως έχει δει και το φως της δημοσιότητας και αφορά το Σικιαρίδειο Ίδρυμα, αφορά άτομα με ειδικές ανάγκες, που είναι πιο ευαίσθητη κοινωνική ομάδα. Το προσωπικό, εάν δεν κάνω λάθος, από το Πάσχα είναι σε επίσχεση εργασίας. Δεν τους πληρώνετε, κύριε Υπουργέ –και δεν αφορά μόνον εσάς, αλλά και την κ. Φωτίου-, γιατί απλά μαζεύετε –όπως σας έχουμε πει- πλεόνασμα υποκρισίας και τίποτα άλλο. Και μην μου πείτε ότι αυτό θα το καλύψει η περιφέρεια, που όντως κάνει κάποιες φιλότιμες προσπάθειες, αλλά αφορά μόνο είκοσι τέσσερα άτομα, ενώ εκεί είναι διακόσιοι εργαζόμενοι. Να δούμε, λοιπόν, ποια είναι η ευαισθησία σας. Δείξτε το.

Ένα άλλο ουσιαστικό ζήτημα που έθιξαν και οι προηγούμενοι έχει να κάνει με το θεσμικό πλαίσιο της δημοπράτησης των έργων. Πήγατε πέρυσι με μια νομοθετική ρύθμιση, μέσα στον Δεκαπενταύγουστο και χωρίς καμμία διαβούλευση, χωρίς κανέναν διάλογο, αιφνιδιάσατε τους πάντες και κυρίως τους εργαζομένους στους δήμους. Αλλάξατε όλο το θεσμικό πλαίσιο, φτιάξατε ένα δαιδαλώδες γραφειοκρατικό σύστημα, δυσκολέψατε τις διαδικασίες και καταστήσατε, δυστυχώς, τη δημοπράτηση των έργων σχεδόν αδύνατη.

Είχατε πει ότι θα έχετε έτοιμη την ηλεκτρονική πλατφόρμα την 1η του Μάη. Δεν έχετε τίποτα έτοιμο και στην ουσία είναι πρακτικά αδύνατο να προχωρήσει το οποιοδήποτε έργο. Το σημαντικότερο είναι ότι δεν προχωρούν και οι μελέτες, για να μπορέσουν να ωριμάσουν τα έργα του ΕΣΠΑ, που πρέπει να απορροφηθούν από το ΕΣΠΑ. Διαφορετικά δεν μπορεί να γίνει καμμία ωρίμανση εάν δεν προχωρήσουν οι μελέτες. Βεβαίως οι μελέτες δεν προχωρούν, γιατί δεν έχετε τίποτα έτοιμο. Υπάρχει αλαλούμ και ανυπαρξία και δεν μπορεί να «τρέξει» και κανένα έργο ΕΣΠΑ.

Όταν εμείς για τόσο διάστημα σας κατηγορούσαμε και σας καλούσαμε να κλείσετε την αξιολόγηση, κύριε Υπουργέ, ήταν ακριβώς γι’ αυτόν τον λόγο. Διότι οι καθυστερήσεις είχαν και αρνητικές επιπτώσεις γενικά στην οικονομία και στα κοινοτικά κονδύλια που θα έπρεπε να είχαν ήδη παρθεί και τώρα θα τα συζητήσουμε από Σεπτέμβρη και βλέπουμε. Να δούμε τι θα γίνει.

Τελικά, στην ουσία, τι κάνατε; Κάνατε μια τρύπα στο νερό. Μας φορτώσατε άλλο ένα μνημόνιο και όλα έχουν πάει πίσω. Έχετε μπλοκάρει τους δήμους και επαίρεστε για δήθεν επιτεύγματά σας στο ΕΣΠΑ. Και για ποιο ΕΣΠΑ μιλάτε; Αφού δεν έχετε χρήματα ούτε να χρηματοδοτήσετε τα τρέχοντα έργα ούτε βεβαίως να κάνετε και τα έργα-γέφυρες, ώστε να μην χαθούν και τα προηγούμενα.

Το ξέρετε, κύριε Υπουργέ -και αν δεν το ξέρετε, να σας ενημερώσουμε- ότι παντού στην Ελλάδα όλοι οι εργολάβοι έχουν διακόψει τις εργασίες τους, γιατί δεν υπάρχει χρηματοδότηση. Και μετά μιλάμε για ανάπτυξη και επιτάχυνση του ΕΣΠΑ.

Καθυστερήσατε τρία χρόνια, το πρόγραμμα πήγε πίσω, υπονομεύσατε -όπως σας είπα- τις διαδικασίες ωρίμανσης των μελετών, αιφνιδιάσατε τις υπηρεσίες που θα κληθούν να εφαρμόσουν αυτές τις νέες διαδικασίες και τίποτα δεν είναι έτοιμο και τίποτα δεν συμβαίνει και τίποτα δεν ισχύει.

Αφήστε δε που έχετε νομοθετήσει τέτοιους όρους για τη συμμετοχή στις επιτροπές διαγωνισμού, που κάνουν ανέφικτη τη συγκρότησή τους. Πηγαίνετε σε ένα νησί, ζητάτε να υπάρχουν πέντε, έξι μηχανικοί για τη συγκρότηση της διαγωνιστικής επιτροπής και στο νησί δεν υπάρχει ούτε ένας. Άντε να υπάρχει μετά βίας ένας μηχανικός! Και λέμε τώρα ότι μπορεί να γίνει διαγωνισμός.

Ένα άλλο ζήτημα που αναδείξαμε είναι το ζήτημα των δομών φτώχειας -το είπε ο Μάκης Βορίδης νωρίτερα- το οποίο αφορά οκτακόσιους και πλέον απλήρωτους εργαζομένους και βεβαίως ένα δικαίωμα που χάνεται για εκατόν δεκαοκτώ χιλιάδες ωφελούμενους. Περιμένουμε να δούμε πότε θα χρηματοδοτηθεί από το ΠΕΠ, αλλά δεν πήρατε καμμία πρόνοια για τη «γέφυρα», ώστε αυτοί οι άνθρωποι να παίρνουν, να επωφελούνται, αλλά και οι εργαζόμενοι να μην χάσουν τη δουλειά τους.

Βεβαίως, υπάρχει και το ζήτημα με την αβελτηρία αυτής της διάταξης που φέρατε πέρυσι και απαγορεύσατε σε έναν αιρετό συνταξιούχο να καταλαμβάνει θέση ευθύνης, έστω και αμισθί. Δηλαδή ένας τέτοιος αιρετός μπορεί να οριστεί αντιδήμαρχος και θα πρέπει να διακόψει την απολαβή της σύνταξης, έστω και αν θέλει να προσφέρει τις υπηρεσίες του αμισθί, όπως ορίζεται. Λοιπόν, αυτά είναι αδιανόητα πράγματα και απορώ γιατί δεν τα επιλύετε. Πείτε μας πότε θα τα επιλύσετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελευταίο ζήτημα είναι το θέμα της κινητικότητας των υπαλλήλων των ΟΤΑ. Το είπαν και οι προηγούμενοι συνάδελφοι. Προκειμένου να εξυπηρετήσετε δικούς σας ανθρώπους –γιατί αυτό γίνεται στην ουσία-, δίνετε τη δυνατότητα να μετακινούνται οι υπάλληλοι από τους δήμους, χωρίς την έγκριση και χωρίς τη σύμφωνη γνώμη του δήμου. Και καλά να μιλάμε τώρα για έναν δήμο που έχει και πεντακόσιους εργαζομένους. Όμως, σε δήμους ορεινούς, νησιωτικούς, όπου είναι ελάχιστοι οι εργαζόμενοι, το να φεύγουν οι υπάλληλοι χωρίς να γνωρίζει τίποτα ο δήμαρχος και να βγαίνουν διάφοροι δήμαρχοι από ακριτικά νησιά και να λένε ότι είμαι μόνος ή είμαι μόνη –η δήμαρχος- για να κάνουν τη δουλειά όλων, καταλαβαίνετε ότι αυτό δίνει την εικόνα μιας τριτοκοσμικής χώρας. Λοιπόν, λήξτε το αυτό το θέμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Καραγκούνη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Συνοψίζω, κυρία Πρόεδρε.

Έκανα χρήση και της δευτερολογίας μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελείωσε και ο χρόνος της δευτερολογίας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Και στον χώρο της αυτοδιοίκησης, όπως και παντού, κύριε Υπουργέ, πολιτεύεστε και νομοθετείτε με βάση τα δικά σας μικρά ή μεγάλα συμφέροντα. Δεν σας ενδιαφέρει η λειτουργία των δήμων. Δεν σας ενδιαφέρει να στηρίξετε τους δήμους. Το μόνο που σας νοιάζει είναι πώς θα στηρίξετε το κομματικό σας κράτος και τους δικούς σας ανθρώπους. Γι’ αυτό και η τοπική αυτοδιοίκηση κάνει αυτό που κάνει και η συντριπτική πλειοψηφία των πολιτών, απλά σας γυρνάει την πλάτη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο τώρα έχει η κ. Βούλτεψη για τρία λεπτά για την πρωτολογία και άλλα δύο για τη δευτερολογία της. Θα κάνετε χρήση της δευτερολογίας σας, κυρία Βούλτεψη;

**ΣΟΦΙΑ ΒΟΥΛΤΕΨΗ:** Ναι, κυρία Πρόεδρε. Θα κάνω χρήση της δευτερολογίας μου.

Ευχαριστώ, κυρία Πρόεδρε.

Κυρίες και κύριοι συνάδελφοι, από την ίδια την επίκαιρη επερώτηση που έχουμε καταθέσει με τα υποθέματα που περιλαμβάνει, αλλά και από όσα ανέφεραν οι προλαλήσαντες συνάδελφοι, στο θέμα της τοπικής αυτοδιοίκησης, των δήμων, δηλαδή των τοπικών κοινωνιών, δηλαδή της Ελλάδας, υπάρχουν ένα σωρό προβλήματα, τα οποία εντοπίζονται και περιμένουμε, βέβαια, κάποιες απαντήσεις.

Ωστόσο, εδώ, υπάρχει ένα ζήτημα, κύριε Υπουργέ. Πρέπει να κάνετε μιας πεντάρας δουλειά! Πρέπει να δείτε πώς θα λυθούν αυτά τα θέματα. Διότι το γεγονός ότι σας πήραν το προηγούμενο «παιχνιδάκι» σας, δηλαδή τη ΔΕΗ -και είστε δυσαρεστημένος- δεν σημαίνει ότι θα εγκαταλείψετε στη μοίρα της την τοπική αυτοδιοίκηση και τους δήμους.

Αν δεν σας αρέσει το καινούργιο παιχνιδάκι, μπορείτε να το πείτε. Μπορείτε να το κάνετε και αυτό. Μπορείτε να πάτε στον Πρωθυπουργό και να του πείτε «ξέρεις, δεν μου αρέσει το καινούργιο παιχνίδι που μου έδωσες, μου είχες δώσει πριν το Υπουργείο Εργασίας, είπα ότι θα πάω τον βασικό μισθό 751 ευρώ, δεν με άφησες, μου το πήρες εκείνο το παιχνίδι. Μετά μου έδωσες τη ΔΕΗ, είπες ότι θα την κρατήσεις υπό δημόσιο έλεγχο, έρχεται τώρα και πουλάει το 17% το ΤΑΙΠΕΔ, θα μείνει το 34%, πάει και η ΔΕΗ».

Ε, δεν γίνεται έτσι. Έτσι θα εξαφανιστούν όλοι οι δήμοι, όλη η χώρα. Και αντ’ αυτού, κυκλοφορείτε σε όλη την Ελλάδα και περιοδεύετε και προχθές από την Κέρκυρα βρίζατε την Αντιπολίτευση και τον Αρχηγό της. Δεν κάνετε κάτι άλλο! Δηλαδή αντί να καθίσετε εδώ και να λύσετε αυτά τα προβλήματα, πάτε εκεί και λέτε ότι στερούμεθα στοιχειώδους οικονομικής παιδείας. Εσείς που ξέρετε καλή αριθμητική, αν πουληθεί το 17% της ΔΕΗ από το ΤΑΙΠΕΔ πόσο θα μείνει στο κράτος. Για να δούμε, πόσο θα μείνει; Θα μείνει πάνω από 34%;

Άρα, πάει και αυτό. Και επειδή πριν μαλώνατε και καθυβρίζατε τον κ. Πιτσιόρλα, τώρα σας ενημερώνω ότι έχει καινούρια διοίκηση το ΤΑΙΠΕΔ. Θα βρίζετε και αυτούς; Δεν ξέρουμε περιμένουμε να δούμε, γιατί έχει βγει προκήρυξη για τη ΔΕΗ.

Βρίζετε και αποκαλέσατε τον Αρχηγό της Αξιωματικής Αντιπολίτευσης «χυδαίο λαϊκιστή». Δεν μου λέτε: Ποιος είναι χυδαίος λαϊκιστής; Αυτός ο οποίος λέει τις απόψεις του κάθε φορά και αυτές συμβαδίζουν με την πραγματικότητα ή αυτός που έλεγε τα δικά σας ψέματα πριν από τις εκλογές του 2015; Θυμάστε τι λέγατε εσείς προσωπικά, εκπρόσωπος ήσασταν, το είπε και ο συνάδελφος: θα καταργηθεί άμεσα ο ΕΝΦΙΑ, ο μισθός θα γίνει 751 ευρώ.

Εσείς λέγατε σε μια εκπομπή το 2015 ότι αν δεν μεσολαβούσε το Πάσχα του 2015, θα είχατε φέρει και τον νόμο, αλλά μεσολάβησε το έρημο του Πάσχα του 2015 -και από τότε έχουν έρθει άλλα δύο Πάσχα- και δεν έχετε φέρει ούτε τον νόμο για τον μισθό των 751 ευρώ ούτε για τη συλλογικές συμβάσεις. Πόσα Πάσχα θα περάσουν;

Άρα, πρέπει να είστε πολύ πιο προσεκτικός όταν μιλάτε, διότι εδώ υπάρχουν τα πεπραγμένα σας. Σας θυμίζω ότι εσείς λέγατε: «Τη Δευτέρα 20 Απριλίου 2015 θα κατατεθεί νομοθετική ρύθμιση για την επαναφορά του κατώτατου μισθού...» Συγγνώμη, ποιος είναι χυδαίος λαϊκιστής; Δεν πρέπει να προσέχετε τα λόγια σας πάνω σε αυτά τα θέματα; Δεν ορκιζόσασταν ότι θα διατηρηθεί ο δημόσιος χαρακτήρας της ΔΕΗ; Είχατε υπογράψει το ΦΕΚ τον Μάϊο του 2016, όταν λέγατε ότι αυτές οι ιδιωτικοποιήσεις δεν έχουν νόημα, δεν είναι μέσα στους σχεδιασμούς της Κυβέρνησης και άλλα τέτοια ωραία.

Κοιτάξτε να δείτε, εσείς ο οποίος έχετε πει όλα αυτά τα πράγματα φαίνεται ότι δεν μπορείτε πλέον και έχετε πρόβλημα να διαχειριστείτε την τοπική αυτοδιοίκηση. Βρίσκεστε σε αντιπαλότητα με τους δήμους και την ΚΕΔΕ και βεβαίως και σε αυτό το θέμα –επειδή δεν προλαβαίνω- σας έχω πει ότι θα ασχοληθεί κάποτε ο ιστορικός του μέλλοντος για το πώς στήθηκε αυτή η παγίδα θανάτου για τον ελληνικό λαό με όλα αυτά τα ψέματα.

Παρακαλώ τη γραμματεία να παραλάβει «τομίδιο» με τα ψέματά σας. Είναι και απάνθισμα, δεν μπορούμε να τα καταγράψουμε όλα.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά για τον τρόπο με τον οποίον αντιμετωπίζετε την τοπική αυτοδιοίκηση, μήπως θυμάστε τι λέγατε στο περίφημο πρόγραμμα της Θεσσαλονίκης, που ο κ. Τσίπρας έλεγε για αυτοδιοίκηση με αρμοδιότητες και πόρους και φώναζε ότι πήραν τα χρήματα από την αυτοδιοίκηση, αλλά την καταργήσανε, άρα οι δήμαρχοι έχουν γίνει υπάλληλοι του κ. Φούχτελ; Πού είναι τώρα ο κ. Φούχτελ; Κυκλοφορεί; Τον συναντάτε; Πού είναι; Είχατε πει δε ότι θα φτιάχνατε και μια αναπτυξιακή τράπεζα για τους δήμους που θα τους δίνατε χαμηλότοκη δανειοδότηση και θα εκδίδατε και ειδικά ομόλογα έργου για την αυτοδιοίκηση.

Κοιτάξτε να δείτε, επειδή τώρα την 1η Δεκεμβρίου 2016, την τελευταία φορά που πήγατε στην ΚΕΔΕ, είπατε ότι θα είναι αυτή η τελευταία χρονιά με μείωση δαπανών για την τοπική αυτοδιοίκηση και επειδή όλες οι κόκκινες γραμμές σας είναι πλέον ανύπαρκτες και επειδή αυτά τα λέγατε και το 2014 και τα είπατε και το 2016, καταλαβαίνουμε όλοι ότι τελικά η μόνη κόκκινη γραμμή σας είναι ότι δεν υπάρχουν κόκκινες γραμμές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Φωτήλας.

Ελάτε, κύριε Φωτήλα, έχετε και εσείς τον λόγο για τρία λεπτά και δύο για τη δευτερολογία σας. Θα κάνετε χρήση;

**ΙΑΣΟΝΑΣ ΦΩΤΗΛΑΣ:** Θα συμπτύξω τις δύο τοποθετήσεις, κυρία Πρόεδρε.

Κυρίες και κύριοι συνάδελφοι, και στον τομέα της τοπικής αυτοδιοίκησης η Κυβέρνηση ΣΥΡΙΖΑ - ΑΝΕΛ περισσότερα προβλήματα δημιούργησε παρά έλυσε. Ακόμα μεγαλύτερη μείωση της χρηματοδότησης, ακόμα λιγότερες αρμοδιότητες στους δήμους και στις περιφέρειες, ακόμα περισσότερους συμβασιούχους και ακόμα περισσότερες διατάξεις αντισυνταγματικού χαρακτήρα προσπαθεί να περάσει για να βολέψει δικά της παιδιά φέρνοντας σε δύσκολη θέση ειδικά τους δημάρχους. Και βέβαια όλα αυτά με ελλιπή διάλογο με τα θεσμοθετημένα όργανα της τοπικής αυτοδιοίκησης. Ειδικά στην περίπτωση των δημάρχων, που αποτελούν επιλογή του ελληνικού λαού, επιδείξατε πρωτοφανή απαξίωση να συζητήσετε μαζί τους.

Αποκορύφωμα του κοντόφθαλμου της πολιτικής σας είναι και η διάταξη περί απλής αναλογικής στην τοπική αυτοδιοίκηση που θέλετε να ψηφίσετε, όπως διαρρέετε, λες και τα όποια προβλήματα της αυτοδιοίκησης εστιάζονται στο εκλογικό σύστημα και αν το αλλάξουμε θα λυθούν τα προβλήματα αυτόματα.

Το θέμα προφανώς είναι ότι γνωρίζετε πως δεν θα καταφέρετε να εκλέξετε δικούς σας δημάρχους και περιφερειάρχες. Και πώς αλλιώς να γίνει άλλωστε με την τραγική πολιτική περικοπών που εφαρμόζετε; Οπότε σκεφτήκατε να κάνετε απλή αναλογική, ώστε να αναγκάζετε τους δημάρχους να συνεργάζονται μαζί σας και έτσι να τους ελέγχετε χωρίς μάλιστα να έχετε την πλειοψηφία. Αυτή είναι η δήθεν δημοκρατία σας. Τόσο σας κόβει, τόσο εύρος σχεδιασμού έχετε!

Στην πραγματικότητα, όμως, το μόνο που θα καταφέρετε είναι να βραχυκυκλώσετε ακόμα περισσότερο τον χώρο της αυτοδιοίκησης. Νομοθετείτε και κυβερνάτε με μόνο κριτήριο την παραμονή σας στην εξουσία με κάθε κόστος και «γαία πυρί μιχθήτω» από εκεί και πέρα.

Θέλω να επιμείνω σε δύο ειδικά θέματα όπου αποτυπώνεται ανάγλυφα η αδιέξοδη πολιτική σας και στην τοπική αυτοδιοίκηση. Το πρώτο έχει να κάνει με τα προβλήματα που έχουν προκύψει από την ψήφιση τον Αύγουστο του 2016 του ν.4412 για τις δημόσιες συμβάσεις έργων, προμηθειών και υπηρεσιών. Το σύνολο των δήμων προχώρησαν τις διαδικασίες προκειμένου να εφαρμόσουν, ως όφειλαν, τις διατάξεις που έχουν άμεση εφαρμογή.

Γνωρίζετε, όμως, πολύ καλά ότι η πλειονότητα των δήμων δεν είναι σε θέση να προχωρήσουν τις διαδικασίες, διότι ο συγκεκριμένος νόμος είναι δυσνόητος με υπεράριθμες παραπομπές. Δημιουργεί σύγχυση στα άρθρα που εφαρμόζονται στις συμβάσεις και υπάρχουν υπερβολές, όπως στις περιπτώσεις των απευθείας αναθέσεων, που αντί να βελτιώνεται και να διευκολύνεται η διαδικασία, δημιουργεί δαιδαλώδεις και χρονοβόρες καταστάσεις, με αποτέλεσμα να παραλύουν κυριολεκτικά οι υπηρεσίες των δήμων και να μην μπορούν να συνεχίσουν αναθέσεις που είναι ήδη σε εξέλιξη.

Η πλέον ανεφάρμοστη πρόβλεψη του νόμου για τους μικρούς δήμους είναι στο άρθρο 221 παράγραφος 8, όπου ορίζεται ότι οι δημοπρασίες έργων με κριτήριο ανάθεσης την πλέον συμφέρουσα τιμή, δηλαδή συνοπτικοί και ανοικτοί διαγωνισμοί μέχρι ένα εκατομμύριο, διενεργούνται από τρεις τεχνικούς υπαλλήλους της Αναθέτουσας Αρχής. Προφανώς κανένας δεν ρώτησε αν όλες οι Αναθέτουσες Αρχές διαθέτουν τρεις τεχνικούς υπαλλήλους και τρεις αναπληρωματικούς για τη συγκρότηση του οργάνου διενέργειας της δημοπρασίας. Κλασσική περίπτωση νομοθέτησης από τον καναπέ!

Υπάρχουν δήμοι που διαθέτουν μόνο ένα τεχνικό μηχανικό, ένα μηχανικό ΤΕ, και σε μερικές περιπτώσεις ακόμα και αυτόν τον έναν θέλετε να τον δώσετε με απόσπαση σε άλλες υπηρεσίες. Και αναρωτιέμαι πώς θα κάνει τις δημοπρασίες των έργων του ο δήμος: Θα ζητήσει μηχανικούς από τις περιφέρειες ή θα κάνει δέηση για να το πετύχει;

Εάν οι προθέσεις σας ήταν να δημιουργηθεί ένα ομοιογενές νομοθετικό πλαίσιο που θα μείωνε τους χρόνους, τα έγγραφα και συγχρόνως θα αναδείκνυε την πλήρη διαφάνεια, θα ήμασταν στο πλευρό σας, ώστε να επιτευχθεί η προσπάθειά σας με τον καλύτερο τρόπο. Οι υπηρεσίες, όμως, των αρμοδίων Υπουργείων, αλλά και οι υπηρεσίες των δήμων δεν έχουν αυτήν τη στιγμή την ετοιμότητα και την απαραίτητη τεχνογνωσία προκειμένου να συντονιστούν και να εφαρμόσουν τις διατάξεις του ν.4412.

Ποιες ενέργειες και ποιες αλλαγές, λοιπόν, κάνατε ώστε να ενημερωθούν επαρκώς οι υπηρεσίες των δήμων, αλλά και των Υπουργείων και η εφαρμογή του συγκεκριμένου νόμου να λύσει τα προβλήματα των ΟΤΑ και να επιφέρει τα επιθυμητά αποτελέσματα;

Ένα σημείο επιπλέον που θα ήθελα να ζητήσω διευκρινήσεις αφορά στους δημοτικούς παιδικούς σταθμούς. Φιλοξενούν σήμερα χιλιάδες παιδιά προνηπιακής ηλικίας, τα οποία παρακολουθούν παιδαγωγικά προγράμματα υπό την επίβλεψη εξειδικευμένου επιστημονικού προσωπικού.

Πληροφορούμαστε ότι ο Υπουργός Παιδείας, ο κ. Γαβρόγλου, θέλει να υπάρξει υποχρεωτική ένταξη των προνήπιων στα δημόσια νηπιαγωγεία, χωρίς κάποιον διάλογο ούτε με τους εργαζόμενους, αλλά ούτε και συνολικά με την τοπική αυτοδιοίκηση.

Επειδή ο θεσμός των δημοτικών παιδικών σταθμών κατά γενική παραδοχή αποτελεί μια επιτυχημένη δομή της τοπικής αυτοδιοίκησης εστιασμένης στο παιδί και την ψυχοσωματική του εξέλιξη, θα θέλαμε να έχουμε τη θέση της Κυβέρνησης σχετικά με τις προθέσεις της όσον αφορά στις εκπαιδευτικές δομές των δήμων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για τον χρόνο, κ. Φωτήλα.

Κύριε Υπουργέ, θέλετε να μιλήσετε τώρα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα κάνετε χρήση και των είκοσι λεπτών που είναι η πρωτολογία;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Πόση ώρα έχω;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η πρωτολογία είναι είκοσι λεπτά, η δευτερολογία είναι δέκα λεπτά και μετά είναι πέντε λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Την πρωτομιλία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Εσωτερικών κ. Πάνος Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κυρίες και κύριοι συνάδελφοι, ειλικρινά πιο πολύ απ’ όλα με συγκίνησε η αναφορά των κυρίων από την Νέα Δημοκρατία στην εποχή που ήμουν εκπρόσωπος Τύπου κι έτσι μου θύμισε παλιές μέρες. Να είστε καλά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** «Πού είσαι νιότη που ’δειχνες πως θα γινόμουν άλλος»!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κυρίες και κύριοι συνάδελφοι, αναφερθήκατε -κι εσείς ιδιαίτερα, κύριε Βορίδη- στη νέα γενιά παρακρατηθέντων. Αυτή η νέα γενιά παρακρατηθέντων ξέρετε ότι έχει το όνομά σας, της Νέας Δημοκρατίας και του ΠΑΣΟΚ; Μην φοβάστε, δεν έχετε όλοι το βάρος των ευθυνών. Δεν ξέρω αν ήσασταν τότε κιόλας στη Νέα Δημοκρατία. Σε άλλο κόμμα ήσασταν, μετά πήγατε.

Αυτή, λοιπόν, που ονομάζετε νέα γενιά παρακρατηθέντων είναι ακριβώς το 60% των περικοπών που έγινε, με βάση τις δικές σας ημέρες, με βάση τη δική σας νομοθεσία.

Μιλήσατε, λοιπόν, τώρα για κάτι το οποίο ήταν ήδη γνωστό, ότι μέχρι και πέρσι θα δινόταν η όγδοη και τελευταία δόση της πρώτης γενιάς παρακρατηθέντων, όπως κι έγινε. Δεν υπήρξε καμμιά άλλη περικοπή δαπανών από την Κυβέρνησή μας προς τους ΟΤΑ και το γνωρίζετε καλά.

Αποκρύπτετε δε και το εξής: ότι έχουν εγκριθεί ακριβώς, ώστε να διευκολυνθούν οι δήμοι στην απόδοση ληξιπρόθεσμων χρεών που έχουν. Έχει εγκριθεί το ποσό των 326 εκατομμυρίων. Και ήδη αρκετά από αυτά έχουν αρχίσει και απορροφώνται.

Επιπλέον, επειδή αυτές οι δαπάνες είχαν συγκεκριμένο χρονικό ορόσημο, που ήταν το τέλος Απριλίου της προηγούμενης χρονιάς, ψηφίσαμε και μάλιστα το είχαμε –και νομίζω εσείς ήσασταν Κοινοβουλευτικός Εκπρόσωπος- σε προηγούμενο νομοσχέδιο του Υπουργείου Εσωτερικών για την αξιοποίηση των χρημάτων του προγράμματος «ΑΞΙΑ» κι ενός μικρού ποσού 30 εκατομμυρίων, αθροιστικά 94 εν τω συνόλω, πάλι για την εξόφληση ληξιπρόθεσμων υποχρεώσεων, που έχουν προκύψει από δικαστικές τελεσίδικες αποφάσεις σε βάρος των δήμων.

Αυτά δεν είναι ποσά; Δεν είναι ποσά τα 2,2 δισεκατομμύρια που έχουν δρομολογηθεί από το ΕΣΠΑ και αφορούν υλοποίηση έργων στους δήμους; Αυτά είναι εκτός ύλης, εκτός ατζέντας; Εν πάση περιπτώσει, γνωρίζετε πολύ καλά ότι τα χρήματα που κόψατε από την αυτοδιοίκηση προέρχονται από τους δικούς σας μνημονιακούς νόμους κι από το δικό σας μεσοπρόθεσμο. Άρα, θα περίμενα, όταν βγαίνετε και αναφέρεστε, τουλάχιστον, να συνοδεύεται από μια στοιχειώδη αυτοκριτική. Φαίνεται, όμως, ότι είμαι αφελής σε αυτό.

Αναφερθήκατε στα θέματα της κινητικότητας. Ακούστε, κύριοι συνάδελφοι, ο νέος νόμος για την κινητικότητα δεν έχει εφαρμοστεί. Δεν έχει εφαρμοστεί και το γνωρίζετε καλά. Αναφέρεστε και κάνετε κριτική, μιλάτε για παραδείγματα κινητικότητας, χωρίς να έχει εφαρμοστεί διότι αυτός έχει κάποιες προϋποθέσεις.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δηλαδή, δεν θα εφαρμοστεί;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Έχει κάποιες προϋποθέσεις. Πρώτα απ’ όλα να φτιαχτεί η αντίστοιχη ηλεκτρονική πλατφόρμα και κυρίως να καταθέσουν Υπουργεία, δημόσιοι οργανισμοί και δήμοι τα νέα οργανογράμματά τους. Και ακριβώς στη βάση της κατάθεσης αυτών των οργανογραμμάτων που θα αποτυπώνει τις νέες ανάγκες, να υπάρξει μια αδιάβλητη διαδικασία, η οποία δεν θα είναι με βάση τις γνωριμίες του καθενός και θα αντιμετωπίζει το θέμα της κινητικότητας.

Έτσι μέσα απ’ αυτόν τον ορθολογικό τρόπο θα δοθεί η ανάγκη, μέσα από την κατάθεση των νέων οργανογραμμάτων, να δούμε ποιες είναι οι νέες ανάγκες και να μπορέσουμε πλέον να αντιμετωπίσουμε και το θέμα της υποστελέχωσης των δήμων. Σε αυτόν δε τον νόμο σας θυμίζω ότι προβλέπονται και ασφαλιστικές δικλείδες. Εάν για παράδειγμα σε μια συγκεκριμένη υπηρεσία δεν καλύπτονται κατά 60% -αν δεν κάνω λάθος- οι οργανικές θέσεις…

**ΜΑΥΡΟΥΔΗΣ ΒΟΡΙΔΗΣ:** Είναι 65% στους μικρούς .

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ναι είναι 65%. Εάν, λοιπόν, δεν καλύπτονται κατά 65% οι οργανικές θέσεις, δεν πρόκειται να εφαρμοστεί αυτός ο νόμος. Υπάρχει κι αυτή η ασφαλιστική δικλίδα.

Επειδή μιλήσατε για τους μικρούς δήμους, σας αναφέρω και σας θυμίζω ότι μόλις πριν από τρεις ημέρες εγκρίναμε την πρόσληψη ογδόντα δύο μόνιμων υπαλλήλων για μικρούς νησιωτικούς δήμους.

Αντίθετα, ξέρετε τι είχατε δρομολογήσει εσείς; Αυτή τη στιγμή μας έρχονται τα αποτελέσματα νόμου του ΑΣΕΠ για την αυτοδιοίκηση του 2009 και αν κοιτάξετε πού προορίζονται αυτοί οι άνθρωποι, θα καταλάβετε γιατί σήμερα τρεις από τους Βουλευτές είναι από τη Β΄ Αθήνας. Είναι στους δήμους της Β΄ Αθήνας, αγνοώντας οποιεσδήποτε ανάγκες και εξυπηρετώντας καθαρά πελατειακές σχέσεις των υποψηφίων σας με συγκεκριμένους δήμους. Αυτή ήταν, λοιπόν, η χαρτογράφηση των πραγματικών αναγκών. Όμως, με αυτό τον τρόπο είχατε μάθει να αντιμετωπίζετε τις ζωτικές ανάγκες της τοπικής αυτοδιοίκησης.

Αναφερθήκατε στα ζητήματα των παραλιών. Δεν γνωρίζετε ότι στις 11 Απριλίου ψηφίστηκε η συγκεκριμένη τροπολογία, που για τρία χρόνια δίνει τη δυνατότητα στους δήμους να κάνουν εκείνοι τις δημοπρασίες και ότι από μέρα σε μέρα -ελπίζω μέσα στην εβδομάδα- θα βγει η αντίστοιχη ΚΥΑ; Για τρία χρόνια, όχι κάθε χρόνο, όπως το κάνατε εσείς. Άρα, ξεκαθαρίζει το τοπίο. Παρ’ όλα αυτά, κριτική. Εντάξει.

**ΜΑΥΡΟΥΔΗΣ ΒΟΡΙΔΗΣ:** Όμως, η ΚΥΑ δεν έχει βγει μέχρι τα μέσα Μάϊου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Αφήστε τα τώρα αυτά! Εσείς δεν την βγάζατε την ΚΥΑ και περνούσε το τέλος Μάϊου και πήγαινε και τα έκανε τότε το Υπουργείο Οικονομικών. Αφήστε τα αυτά.

Μιλήστε με τους ανθρώπους της τοπικής αυτοδιοίκησης. Ενημερωθείτε γι’ αυτά τα ζητήματα, πριν έρθετε να κάνετε εδώ πέρα μια κριτική η οποία είναι ανέξοδη. Και δεν φορολογείται. Δεν υπάρχει αφορολόγητο, όπως ξέρετε. Είναι ελεύθερο.

**ΣΟΦΙΑ ΒΟΥΛΤΕΨΗ:** Φορολογηθήκατε εσείς για τα ψέματα; Πληρώσατε εσείς για τα ψέματα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Εν πάση περιπτώσει.

Μιλάτε για το νέο σύστημα συμβάσεων. Σας ενδιαφέρει να υπάρχει ένας διαφανής και αδιάβλητος τρόπος ή θέλετε να πάμε στον παλιό τρόπο ανάθεσης των δημόσιων συμβάσεων, όπου υπήρξε διασπάθιση του δημόσιου χρήματος και κατασπατάλησή του; Ή δεν υπήρχαν τέτοια φαινόμενα στους δήμους; Τα ακούτε για πρώτη φορά. Όλα ήταν καλώς καμωμένα. Και στη συνείδηση του κόσμου οι δήμοι λειτουργούσαν κατά άψογο τρόπο. Αυτά τα ανακαλύπτουμε τώρα για πρώτη φορά; Τα ακούτε για πρώτη φορά από εμένα; Γιατί τέθηκε και ένα ερώτημα για το ποιος ζει και πού.

Είπατε και για τις δομές φτώχειας. Γνωρίζετε, πολύ καλά, ότι δόθηκαν τέσσερις παρατάσεις και εξασφαλίστηκε η χρηματοδότηση από εθνικούς πόρους έως ότου μπούμε -και αυτό έχει δρομολογηθεί αυτή τη στιγμή- στη νέα περίοδο του ΕΣΠΑ. Είναι ή δεν είναι έτσι;

Μια και αναφερθήκατε στο ΕΣΠΑ και ασκείτε κριτική, σας θυμίζω ότι -τι να κάνουμε;- επί των δικών μας ημερών η Ελλάδα ήταν πρώτη σε απορροφητικότητα και δεν έχει υπάρξει προηγούμενο. Ναι ή όχι;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, βέβαια.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ναι. Πρώτη ήταν.

Και αυτό το αμφισβητείτε; Εσείς οι φιλοευρωπαίοι δεν διαβάζετε τις ανακοινώσεις της Κομισιόν; Τι γίνεται, βρε παιδιά; Πού μένετε; Ευρώπη μένετε; Ελλάδα μένετε; Βαλκάνια μένετε; Πού μένετε πια; Έλεος!

**ΣΟΦΙΑ ΒΟΥΛΤΕΨΗ:** Εσάς σας αγαπάνε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Θα σας πω και γι’ αυτά.

**ΣΟΦΙΑ ΒΟΥΛΤΕΨΗ:** Σας έδωσαν το υπερταμείο και τώρα σας αγαπάνε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κυρία Βούλτεψη, μια και αναφερθήκατε σε «παιχνίδια» πριν από λίγο, ξέρετε τι είναι βαθιά αντικοινωνικό; Βαθιά αντικοινωνικό είναι με ένα νόμο να καταργείς μέσα σε μια ημέρα, σε ένα νομοσχέδιο, τον κατώτατο μισθό. Αυτό κάνατε. Εγκληματήσατε.

Αυτό, λοιπόν, που κάνατε εις βάρος της ελληνικής κοινωνίας το θυμάται ο ελληνικός λαός. Το θυμάται ο ελληνικός λαός, 25% από το Ακαθάριστο Εθνικό Προϊόν αυτής της χώρας το πήρατε μέσα από τσέπη του.

**ΣΟΦΙΑ ΒΟΥΛΤΕΨΗ:** Φέρτε το εσείς πίσω.Γιατί δεν το κάνετε εσείς αυτό;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Εκτινάξατε την ανεργία, κλείσατε επιχειρήσεις και έρχεστε να μας κουνάτε το δάχτυλο για την ΔΕΗ, διότι όπως χρεοκοπήσατε τη χώρα, χρεώσατε και στη ΔΕΗ 5 δισεκατομμύρια.

Για ποιο λόγο 5 δισεκατομμύρια δάνεια; Για τα κέφια ποιανού; Για να μην υπάρχει διασύνδεση της Κρήτης με την ηπειρωτική Ελλάδα και να πληρώνουμε αυτά τα ποσά τώρα στα ΥΚΩ; Για να μην έχει αναπτυχθεί στις ανανεώσιμες πηγές ενέργειας; Για να έχει πάει φάκελος στην κ. Ράικου για το εργοστάσιο φυσικού αερίου στη Μεγαλόπολη, το οποίο ήταν υπερτιμολογημένο;

**ΣΟΦΙΑ ΒΟΥΛΤΕΨΗ:** Άσε τα παραμύθια!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Αυτά, λοιπόν, δεν τα ξεχνάει ο κόσμος. Τα θυμάται.

Ας επανέλθουμε, όμως, στα θέματα της τοπικής αυτοδιοίκησης.

**ΣΟΦΙΑ ΒΟΥΛΤΕΨΗ:** Άσε το δάχτυλο και κράτα τη ΔΕΗ σε δημόσιο έλεγχο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Είστε φασαριόζα, απ’ ό,τι διαπιστώνω.

**ΣΟΦΙΑ ΒΟΥΛΤΕΨΗ:** Γιατί δεν τοποθετείτε τον κατώτατο μισθό και κουνάτε το δάχτυλο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα κάνουμε διάλογο με τον Υπουργό; Πώς το βλέπετε αυτό; Να σταματήσει να μιλάει;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Αφήστε με να σας απαντήσω. Θα μου στερήσετε αυτό το δικαίωμα; Μα, που ζείτε πλέον, στη Βόρεια Κορέα; Δεν θέλετε στο ελληνικό Κοινοβούλιο να κάνουμε διάλογο; Πού ζείτε πλέον; Αμάν πια!

(Χειροκροτήματα)

Εν πάση περιπτώσει, αναφερθήκατε, αρκετά ενοχλημένοι, και το καταλαβαίνω, στην πρότασή μας για απλή αναλογική. Το αντιλαμβάνομαι απόλυτα. Εχθρεύεστε ένα σύστημα το οποίο είναι βαθιά αντιπροσωπευτικό, είναι γνήσια δημοκρατικό και ξεβολεύει το αυτοδιοικητικό κατεστημένο. Δεν θέλετε, λοιπόν, να υπάρχει μια γνήσια αντιπροσώπευση των τοπικών συσχετισμών. Θέλετε να λειτουργεί ένα τέτοιο παραμορφωτικό εκλογικό σύστημα, που δεν υπάρχει πουθενά στην Ευρώπη. Στο όνομα ποιας διακυβέρνησης και ποιας δημοκρατικής αντιπροσώπευσης πρέπει το 18%, το 20%, το 22% της πρώτης Κυριακής να παίρνει τα δύο τρίτα του δημοτικού συμβουλίου; Δεν το αντιλαμβάνομαι αυτό.

Και αφού, λοιπόν, κύριε Βαρβιτσιώτη, λέτε ότι η τοπική αυτοδιοίκηση δεν έχει χρώματα –πολύ σωστά- τα προβλήματα και η τοπικότητά τους δεν είναι το πιο κατάλληλο έδαφος για να υπάρχουν συναινέσεις, για να υπάρχουν συνθέσεις και συνεργασίες; Άρα, η τοπική αυτοδιοίκηση δεν μπορεί, πράγματι, να λειτουργήσει με την απλή αναλογική; Από πού κι ως πού δηλαδή; Πού το ανακαλύψατε αυτό το πράγμα; Ποια παραδοσιακή αντίληψη; Βεβαίως, γιατί –κι αυτό ήταν το μόνο ειλικρινές και αυτοκριτικό στοιχείο που ακούστηκε σήμερα εδώ από μεριάς σας- ποτέ, ως παράταξη, δεν συνδέατε το όνομά σας με οποιαδήποτε αλλαγή. Πάντοτε υπερασπιστήκατε τις πίσω γραμμές, την συντηρητική κατάσταση, να μείνουν τα πράγματα έτσι όπως είναι. Αυτό θέλατε πάντοτε στην τοπική αυτοδιοίκηση. Αυτό θέλετε και τώρα.

Σας θυμίζω, λοιπόν, ότι ο διάλογος αυτός που αναφερθήκατε δεν έχει προηγούμενο. Διότι από τα μέσα του προηγούμενου έτους συμμετείχαν και η ΚΕΔΕ και η ΕΛΠΕ και επιστημονικοί φορείς σε μία διαδικασία που, πράγματι, δεν την έχουμε ξαναδεί. Κι αντί να το εκτιμήσετε αυτό, έρχεστε και μας λέτε: «Μα, τι θα γίνει, θα κάνουμε συνέχεια διάλογο;». Σας ενοχλεί; Τι θέλετε, να τον σταματήσουμε;

Και κάποια στιγμή, λοιπόν, βάλατε τον κ. Πατούλη. Εμένα, ειλικρινά, μου είναι τελείως αδιάφοροι οι προσωπικοί του σχεδιασμοί και φιλοδοξίες. Θα τα λύσετε εσείς όταν έρθετε και πάτε να βγάλετε τον υποψήφιο για την Περιφέρεια της Αττικής ή τον υποψήφιο δήμαρχο της Αθήνας, μιας και ο ίδιος λέει ότι ενδιαφέρεται. Δικό σας είναι το πρόβλημα. Κάντε τον, να τον χαίρεστε κιόλας και να είναι το πρόσωπό σας στην αυτοδιοίκηση. Το θέλει πολύ ο άνθρωπος. Γιατί, όμως, ταλαιπωρεί την αυτοδιοίκηση; Γιατί δεν στέκεται στο ύψος του θεσμικού ρόλου του Προέδρου της ΚΕΔΕ;

Διότι ο διάλογος στην πρώτη φάση ολοκληρώθηκε, βγήκε ένα πόρισμα το οποίο αποτελεί μια βάση για συζήτηση και αντί αυτό να το επαινέσετε και να πείτε ότι ναι, εδώ μας δίνεται η δυνατότητα να κάνουμε μια συγκεκριμένη βάση, μία κουβέντα, έρχεστε και να εγκαλείτε και λέτε: «Πότε θα το κλείσουμε αυτό το πράγμα; Τι θα γίνει;». Τι θέλετε, δηλαδή; Θέλετε μία αντιπαράθεση άρον άρον;

Σας ενδιαφέρει η τοπική αυτοδιοίκηση με βάση την εμπειρία εφαρμογής του «ΚΑΛΛΙΚΡΑΤΗ» να αποκτήσει έναν νέο βηματισμό; Σας ενδιαφέρει η ευρωπαϊκή εμπειρία; Σας ενδιαφέρει να δούμε στις δύσκολες, πράγματι, δημοσιονομικές συνθήκες τι μπορούμε να κάνουμε περισσότερο, ποιος μπορεί να είναι ο ρόλος της στον αποκεντρωμένο περιφερειακό σχεδιασμό; Σας ενδιαφέρει το θέμα των αρμοδιοτήτων ή κινείστε σε αυτή τη λογική προηγούμενα του «ΚΑΛΛΙΚΡΑΤΗ», που ενώ θεσμοθέτησε την αιρετή περιφέρεια, έδωσε αρμοδιότητες στην αποκεντρωμένη, οι οποίες ουσιαστικά τις αφαιρούσαν από την αιρετή αυτοδιοίκηση;

Αυτά δεν είναι ζητήματα; Θα μιλήσουμε κατηγοριοποιώντας τις διάφορες περιπτώσεις των δήμων και τις ανάγκες τους και να δούμε πώς θα τις υποστηρίξουμε; Ίδια είναι η περίπτωση του δήμου της Β΄ Αθήνας και ίδια είναι η περίπτωση ενός νησιωτικού ή ορεινού δήμου ή ενός αγροτικού δήμου; Μπορούν όλοι να τα παρέχουν όλα; Πώς θα στηρίξουμε, με δεδομένη την υποστελέχωση που υπάρχει και με τους γνωστούς περιορισμούς, το έργο της τοπικής αυτοδιοίκησης;

Εκεί πάνω, λοιπόν, πρέπει να γίνει δουλειά. Εκεί χρειάζονται προτάσεις. Όλα αυτά, όμως, τα προσπερνάτε κι ερχόσαστε εδώ πέρα και μας λέτε ότι αρνηθήκαμε να δούμε τους εκπροσώπους της ΚΕΔΕ, όταν ήρθαν εβδομήντα άνθρωποι αλαλάζοντας στο Υπουργείο, εκ των οποίων οι τριάντα ήταν δήμαρχοι στενά του χώρου σας, μαζί με τους παρατρεχάμενούς τους, οι οποίοι ήθελαν ο καθένας να κινηματογραφήσει τον δικό του λόγο για να πάει στον δήμο του να τον δείξει.

Έτσι κάνετε εσείς διάλογο; Εγώ τους δέχθηκα στο γραφείο. Αλήθεια έτσι κάνετε; Αυτό είναι show.

**ΜΑΥΡΟΥΔΗΣ ΒΟΡΙΔΗΣ:** Μπορεί και έτσι. Δεν είναι τρομερό!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** To show γίνεται αλλού. Καταθέσαμε και προτάσεις για τους ανθρώπους που συμμετέχουν και κάνουν show.

Και εν πάση περιπτώσει ο διάλογος συνεχίζεται. Περιμένουμε εμπεριστατωμένες προτάσεις και όχι γενικές διακηρύξεις, και από την ένωση περιφερειών, η οποία έχει μια διαφορετική στάση. Συναντήθηκαν προχθές και με τον Πρωθυπουργό. Η συζήτηση κράτησε τρεις ώρες. Ήταν εποικοδομητική, ειλικρινής. Αναδείχθηκαν προβλήματα. Δεν τα έκρυψε κανείς. Δεν συμφωνήσαμε σε όλα.

Όλοι, όμως, καταλάβαμε ότι, εάν θέλει να προχωρήσει αυτό, που ονομάζουμε παραγωγική ανασυγκρότηση της χώρας, δεν μπορούμε να κρατάμε μία στείρα άρνηση σε όλα ούτε άλλα μπορεί να λέμε στο πρώτο εδάφιο της ανακοίνωσης, να τα αλλάζουμε στο δεύτερο και στο τρίτο εδάφιο να μην καταλαβαίνουμε τι λέμε, όπως το κάνουν πολλές φορές άλλοι φορείς της αυτοδιοίκησης.

Και υπάρχει μια διαφορά ανάμεσα στην ένωση περιφερειών και την ΚΕΔΕ. Σας το λέω γιατί φαντάζομαι ότι μιλάτε με ανθρώπους και από τη μία ένωση και από την άλλη. Άρα, λοιπόν, εάν περνάει η γνώμη σας, πείτε κάτι γι’ αυτούς όλους, έτσι ώστε να μπορέσουμε να εκμεταλλευτούμε το επόμενο διάστημα αυτή τη συζήτηση η οποία έχει ανοίξει, η οποία, πράγματι, μπορεί να μας εισαγάγει σε μια νέα εποχή, μια μεταρρυθμιστική περίοδο η οποία δεν θα κλείσει ούτε μπορεί να κλείσει αυτή τη στιγμή. Δεν υπάρχουν οι αντικειμενικές προϋποθέσεις, για να ξαναχαράξουμε τον χάρτη της τοπικής αυτοδιοίκησης.

Και γι’ αυτό όπως είδατε, εμείς δεν ανοίγουμε το θέμα της χωροθεσίας, το χωροταξικό. Θα προϋπέθετε, πράγματι, να έχουμε μια άνεση πόρων, την οποία δεν διαθέτουμε. Και μόνο ως εξαίρεση μπορούμε να το δούμε σε κάποιες πολύ, πολύ λίγες περιπτώσεις και κάποια στιγμή. Υπάρχουν, όμως, άλλα θεσμικά ζητήματα τα οποία πρέπει να τα αντιμετωπίσουμε.

Άκουσα που μιλήσατε με απέχθεια λέγοντας για λαϊκόδημοκρατική αντίληψη. Τι εννοείτε; Εννοείτε τη λαϊκή συμμετοχή;

**ΜΑΥΡΟΥΔΗΣ ΒΟΡΙΔΗΣ:** Να σας το διευκρινίσω. Εννοούμε τους κομμουνιστικούς θεσμούς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Η τοπική αυτοδιοίκηση, δηλαδή, δεν είναι ο κατ’ εξοχήν χώρος που πρέπει να εκφράζεται αυτό που λέμε «λαϊκή συμμετοχή»; Σας ενοχλεί; Τι θέλετε; Πώς αντιλαμβάνεστε τον ρόλο της τοπικής αυτοδιοίκησης; Ότι είναι ένας εκτελεστικός ιμάντας κάποιων αποφάσεων ενός υδροκεφαλικού μοντέλου διακυβέρνησης; Να είναι, δηλαδή, το κράτος εδώ στην Αθήνα, στο Υπουργικό Συμβούλιο και όλοι οι άλλοι να εκτελούν; Αυτό θέλετε; Δεν το είδαμε αυτό; Δεν έφτασε τα όριά του; Δεν πρέπει σε επίπεδο περιφέρειας να ανακαλύψουμε -κάτι το οποίο ποτέ δεν το κάναμε- την έννοια του περιφερειακού δημοκρατικού σχεδιασμού; Δεν θα συμβάλλει αυτό;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μάλιστα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Πιστεύω το «μάλιστα» να σημαίνει και συμφωνία. Εάν ήδη έχω «σπάσει» ήδη έναν από εσάς από κάτω, σημαίνει ότι πάμε καλά! Σημαίνει ότι εξασφαλίζουμε συναινέσεις.

Κυρίες και κύριοι συνάδελφοι, πάνω σε αυτά τα ζητήματα πρέπει να κουβεντιάσουμε και όχι να προσπαθούμε να δημιουργήσουμε προβλήματα και να παίζουμε με τις αγωνίες ανθρώπων. Αναφέρομαι στους συμβασιούχους. Είναι οι δήμαρχοι αυτοί οι οποίοι θα κρίνουν τη συνταγματικότητα ενός νόμου; Γιατί και αυτό ακούστηκε πριν. Μιλάω για τους δημάρχους. Δεν έχει δικαίωμα, με βάση την ισχύουσα νομοθεσία, η αποκεντρωμένη διοίκηση να εγκαλεί έναν δήμαρχο, όταν παραβιάζει τη νομοθεσία;

**ΜΑΥΡΟΥΔΗΣ ΒΟΡΙΔΗΣ:** Όχι, βέβαια.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Το έχει.

**ΜΑΥΡΟΥΔΗΣ ΒΟΡΙΔΗΣ:** Τώρα είστε αποκαλυπτικός!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι. Είστε μαδουριστής τώρα!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστασία Χριστοδουλοπούλου):** Μην απαντάτε όλοι μαζί. Ένας, ένας θα πάρετε τον λόγο μετά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Είναι τελείως διαφορετικό να επικαλείστε κάποιες αποφάσεις επιτρόπων. Εκεί, όμως, εγώ θα σας απαντήσω ότι γιατί εκεί οι περισσότεροι έχουν μια διαφορετική αντιμετώπιση; Και άρα, όπως ξέρετε, το θέμα κάποια στιγμή πρέπει να κριθεί στην ολομέλεια του Ελεγκτικού Συνεδρίου και αυτό πρέπει να γίνει απόλυτα σεβαστό.

Όχι, όμως, να επικαλείστε τώρα διάφορους ανθρώπους οι οποίοι είναι «ταλιμπάν» του κόμματός σας και το μόνο που θέλουν να κάνουν είναι αντιπολίτευση στην Κυβέρνηση και δεν τιμούν πρώτα απ’ όλα τον αυτοδιοικητικό τους ρόλο.

**ΜΑΥΡΟΥΔΗΣ ΒΟΡΙΔΗΣ:** Δεν είναι ταλιμπάν ο καημένος!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Βλέπω ότι μπορούμε και συνεννοούμαστε.

Εν πάση περιπτώσει, θα πρέπει σε αυτά τα θέματα, που αφορούν ανθρώπους και τις αμοιβές τους, να είμαστε πολύ προσεκτικοί και να μην παίζουμε με τις πραγματικές ανάγκες του κόσμου. Και αυτό, όπως γνωρίζετε και έχουμε πει και άλλη φορά, είμαστε διατεθειμένοι να κάνουμε συνολικά για το θέμα των συμβασιούχων, αν και δεν είναι το θέμα μας σήμερα.

Πρόκειται για ένα θέμα το οποίο το δημιουργήσατε, συμβάλατε στη δημιουργία του. Το μέγεθος των συμβασιούχων που σήμερα απασχολούνται στο δημόσιο, σε νοσοκομεία, στους ΟΤΑ κ.λπ. αποτελεί μια ελληνική πρωτοτυπία. Παραβιάζοντας τι; Και την ίδια την ευρωπαϊκή νομοθεσία, η οποία μιλάει για την κατάχρηση της έννοιας της σύμβασης. Άρα, θα πρέπει να κάνουμε μία τέτοια συζήτηση, η οποία πρώτα απ’ όλα δεν προσφέρεται σε καμμία περίπτωση για φθηνό κομματικό εντυπωσιασμό. Μιλάμε για εργαζόμενους, μιλάμε για ανάγκες, μιλάμε για ανθρώπινες ζωές.

Σας ευχαριστώ για την προσοχή σας και νομίζω ότι θα τα πούμε και στη συνέχεια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Έχει συνεννοηθεί, λέει, ο κ. Γρηγοράκος να ξεκινήσει, γιατί έχει κάποιο κώλυμα.

Κύριε Τζαβάρα, συμφωνείτε;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βεβαίως, αφού έχει κώλυμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα τρεις φοιτήτριες και φοιτητές και ένας συνοδός καθηγητής από τη Νομική Σχολή του Πανεπιστημίου Αθηνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να πω μόνο στα παιδιά, επειδή είναι από τη Νομική Σχολή Αθήνας, στην οποία πολλοί έχουμε σπουδάσει, ότι εδώ είναι μία διαδικασία κοινοβουλευτικού ελέγχου. Ένα κόμμα έχει υποβάλει επίκαιρη επερώτηση για το θέμα της τοπικής αυτοδιοίκησης, δεκατέσσερις Βουλευτές από το κόμμα της Νέας Δημοκρατίας προς τον Υπουργό Εσωτερικών κ. Σκουρλέτη και έτσι μιλούν οι δεκατέσσερις ερωτώντες, μετά ο Υπουργός και τώρα αρχίζουν οι Κοινοβουλευτικοί Εκπρόσωποι. Ο κ. Γρηγοράκος είναι Κοινοβουλευτικός Εκπρόσωπος της Δημοκρατικής Συμπαράταξης.

Έχετε τον λόγο, κύριε Γρηγοράκο, για έξι λεπτά ακριβώς, γιατί βιάζεστε εξάλλου.

**ΛΕΩΝΙΔΑΣ ΓΡΗΓΟΡΑΚΟΣ:** Επειδή ζήτησα διευκόλυνση, θα πάρω όλον τον χρόνο. Δεν έχω δευτερολογία.

Βεβαίως βιάζομαι και δεν θα τον παραβιάσω, κυρία Πρόεδρε.

Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ας μπούμε απευθείας στο ψητό.

Κύριε Σκουρλέτη, εμείς έχουμε κάνει την αυτοκριτική μας και την κάνουμε την αυτοκριτική μας. Και έχουμε πάρα πολύ προσπαθήσει να σας βάλουμε και εσάς τα δύο τελευταία χρόνια να κάνετε την αυτοκριτική σας, αλλά όταν πάμε να πούμε κάτι «διορθώστε το, δεν μας αρέσει, δεν είναι καλό, να το συζητήσουμε» αμέσως πίσω από αυτήν την πρότασή μας κρύβονται πολιτικά κίνητρα. Αυτή είναι η διαφορά. Ότι δεν δέχεστε ότι υπάρχουν και καλόπιστοι συνομιλητές, οι οποίοι θέλουν να βοηθήσουν προς τη σωστή κατεύθυνση.

Όταν, λοιπόν, είδα την επερώτηση των συναδέλφων της Νέας Δημοκρατίας είπα ότι είναι αρκετά επώδυνο, γιατί έχω υπηρετήσει και εγώ στο Υπουργείο σας, στο Υπουργείο Εσωτερικών, για το ΠΑΣΟΚ ιδιαίτερα, που έχει πραγματικά φέρει μεγάλες τομές στη δημόσια διοίκηση, αλλά και στην τοπική αυτοδιοίκηση και στην Περιφερειακή Αυτοδιοίκηση, να έρθει σήμερα εδώ να συζητήσει στη Βουλή των Ελλήνων μαζί σας καθ’ ην στιγμήν δεν υπάρχει μια συγκεκριμένη στρατηγική για το τι θα κάνετε στην τοπική αυτοδιοίκηση. Αποσπασματικά σήμερα είπατε πολλά, που από αυτά που είπατε εδώ συμφωνώ σε πάρα πολλά. Από εκεί και πέρα, όμως, τα κρατάτε για να τα λέτε εδώ. Στην πράξη, κύριε Υπουργέ, κάνετε άλλα.

Μάλιστα λέτε ότι αυτές τις ημέρες, και το έχετε βάλει και στο διαδίκτυο, θα φέρετε να δείτε τι θα κάνουμε με τους νέους θεσμούς του αποκεντρωμένου κράτους. Εγώ ξέρετε, είμαι υπέρ της αποκέντρωσης. Και όταν ήμουνα στο Υπουργείο Εσωτερικών επί Κυβέρνησης Νέας Δημοκρατίας-ΠΑΣΟΚ, αυτών των επάρατων Σαμαροβενιζέληδων, να ξέρετε ότι δώσαμε πολύ μεγάλες μάχες για τη διαφάνεια, κάναμε πολύ μεγάλες τομές για έρθετε σήμερα εσείς και να βρείτε ένα πάρα πολύ εύκολο έργο και να κυβερνήσετε πιο εύκολα από εμάς. Εμείς ήμασταν υποχρεωμένοι τότε να κάνουμε τομές, μεταρρυθμίσεις, οι οποίες ήθελαν πολλά χρόνια να γίνουν. Τις κάναμε, όμως, και πληρώσαμε γι’ αυτό που κάναμε. Βέβαια, εσείς μιλάτε για ανάπτυξη. Την ακούμε την ανάπτυξη εδώ και πολύ καιρό, ας ελπίσουμε ότι θα έρθει κάποια στιγμή και στην Ελλάδα.

Κύριε Σκουρλέτη, πριν από λίγο τα βάλατε με τους συναδέλφους της Νέας Δημοκρατίας για τις προσλήψεις, για τις τριάντα χιλιάδες προσλήψεις που εξαγγείλατε εσείς. Το θεωρείτε σωστό κάποιοι, χωρίς να μπουν σε διαδικασία ΑΣΕΠ, να προσληφθούν χωρίς τίποτα, χωρίς κανένα κριτήριο, και να αφήσουμε όλους τους άλλους απ’ έξω; Καμμία αντίρρηση, να προκηρύξουμε τριάντα χιλιάδες θέσεις με συγκεκριμένο πλάνο, με συγκεκριμένα κριτήρια, προσόντα και μέσω του ΑΣΕΠ να τους πάρουμε.

Ξέρετε ότι, όταν ήμαστε στο Υπουργείο Εσωτερικών με τον Γιάννη τον Μιχελάκη, είχαμε ψάξει –δεν ξέρω αν το έχετε ψάξει εσείς ακόμη, να μας το πείτε αν μπορέσετε στη δευτερολογία σας, θα είμαι εδώ βέβαια- πόσους υπαλλήλους έχει η τοπική αυτοδιοίκηση. Να μας πείτε, αν τους ξέρετε. Γιατί οφείλω να ομολογήσω και να κάνω την αυτοκριτική μου ότι προσπαθήσαμε πάρα πολύ να βρούμε όλους αυτούς τους οργανισμούς της τοπικής αυτοδιοίκησης, αλλά δυστυχώς είχαμε βρει την αντίδραση τη δική σας και δεν μπορέσαμε να προχωρήσουμε γρήγορα στις μεταρρυθμίσεις για την τοπική αυτοδιοίκηση.

Εγώ λοιπόν πιστεύω, κύριε Υπουργέ –γιατί προηγουμένως είπατε, και κουνήσατε το χέρι, για τους τριάντα χιλιάδες συμβασιούχους- ότι δεν θα μπείτε στη διαδικασία αυτή που έκανε η Νέα Δημοκρατία το 2004-2009 και φόρτωσε το δημόσιο με οκτακόσιους εβδομήντα πέντε χιλιάδες υπαλλήλους με τον κ. Παυλόπουλο. Ναι, οκτακόσιες εβδομήντα πέντε χιλιάδες προσλήψεις έγιναν σε πέντε χρόνια. Αυτά τα είπε το Υπουργείο Εσωτερικών επί υπουργίας Μιχελάκη-Γρηγοράκου. Εσείς, όμως, τώρα, κύριε Υπουργέ, εδώ πέρα, προσπαθείτε να οδηγήσετε τους ΟΤΑ σε κρίση, γιατί ποντάρετε –και φαίνεται από αυτά που κάνετε- σε ένα ωμό πελατειακό κράτος, γιατί δεν σας αρέσει. Είστε κρατιστές, θέλετε να μεγαλώσετε κι άλλο το κράτος. Μα το κράτος –και ξέρω ότι εσείς είστε κι ένας ιδεολόγος μαρξιστής- ότι το κράτος είναι αντιπαραγωγικό. Σε μια Ευρώπη η οποία ταλανίζεται από την οικονομική κρίση προσπαθούμε να βάλουμε κι άλλους μέσα στο κράτος, δηλαδή, να δώσουμε τη δυνατότητα σε κάποιους, που δεν παράγουν και να μειώσουμε τις πηγές από τις οποίες το κράτος μπορεί να πάρει έσοδα, ούτως ώστε να καταφέρει να καταπολεμήσει την ανεργία και το ασφαλιστικό σύστημα. Εσείς, όμως, αυτή τη στιγμή, ακολουθείτε μια πολιτική με βαρύγδουπες δηλώσεις, ότι θα φέρετε νομοθετικές πρωτοβουλίες, που ακόμη δεν τις έχουμε δει.

Εμείς στο ΠΑΣΟΚ και στη Δημοκρατική Συμπαράταξη έχουμε αγωνιστεί όσο ποτέ και όσο κανείς άλλος για την αποκεντρωμένη αυτοδιοίκηση, Α΄ και Β΄ βαθμού. Εμείς θέλουμε μια αυτοδιοίκηση που να μην είναι το μεγάλο χέρι του κεντρικού κράτους και να παρεμβαίνει στις τοπικές κοινωνίες. Διότι οι τοπικές κοινωνίες έχουν αποδεχθεί τον ρόλο της τοπικής αυτοδιοίκησης ότι είναι προς τη θετική κατεύθυνση. Ναι, πρέπει να γίνουν κι άλλα βήματα και πρέπει να δώσουμε περισσότερες αρμοδιότητες στην τοπική αυτοδιοίκηση και στην Περιφερειακή Αυτοδιοίκηση. Αλλά δεν μπορούμε να στερούμε τώρα πια, σε αυτήν την εποχή που βρισκόμαστε, από την τοπική αυτοδιοίκηση να έχει τον πρώτο λόγο στην περιοχή ο κάθε δήμαρχος και οι κάθε άμεσα εκλεγμένοι εκπρόσωποι του λαού. Εμείς λοιπόν αυτό επιθυμούμε, επιθυμούμε μια καλύτερη, μια πιο δημοκρατική τοπική αυτοδιοίκηση. Γιατί έτσι θα γλυτώσει από την αγχόνη του πελατειακού κράτους και του κράτους της συντήρησης, το οποίο δεν αφήνει ποτέ ελεύθερες τις τοπικές δομές και τις τοπικές κοινωνίες να αναπτυχθούν.

Εγώ πιστεύω λοιπόν ότι, αντίθετα με ό,τι λέτε, αντιστρατεύεστε ό,τι πάει να γίνει και δεν έχετε κάνει το παραμικρό βήμα τα δύο τελευταία χρόνια προς τη θετική κατεύθυνση και να δούμε ένα μεταρρυθμιστικό πρόγραμμα για τους δήμους και τις περιφέρειες. Εμείς δώσαμε ζωή και ανάσα σε ένα μαραμένο θεσμό της τοπικής αυτοδιοίκησης, όταν τον παραλάβαμε και κάναμε δύο μεγάλες τομές, δύο μεγάλες μεταρρυθμίσεις, τον «ΚΑΠΟΔΙΣΤΡΙΑ» και τον «ΚΑΛΛΙΚΡΑΤΗ». Και επειδή, κύριε Υπουργέ, υπάρχουν κάποιες συζητήσεις πως υπάρχει περίπτωση να κάνετε κάποια καινούρια χαρτογράφηση, να αλλάξετε πιθανόν γεωγραφικά όρια δήμων στον «ΚΑΛΛΙΚΡΑΤΗ», να ξέρετε ότι αυτό θα μπορούσε να γίνει, κύριε Υπουργέ, αλλά θα μπορούσε να γίνει με πολύ μεγάλη συναίνεση. Είναι σίγουρο ότι δεν έγιναν όλα σωστά. Ήταν ένα πρόγραμμα το οποίο εφαρμόστηκε, είναι πολύ νέο, είναι πολύ φρέσκο το πρόγραμμα «ΚΑΛΛΙΚΡΑΤΗΣ» για την Ελλάδα. Ναι, να το συζητήσουμε με όλες τις πολιτικές δυνάμεις και εφόσον συμφωνούμε πρέπει να κάνουμε αυτές τις απαραίτητες μεταβολές του «ΚΑΛΛΙΚΡΑΤΗ», οι οποίες πρέπει να είναι προς τη θετική κατεύθυνση.

Τελειώνοντας, θέλω να πω το εξής, ότι στους «Νόμους» του Πλάτωνα υπάρχει μία εξαιρετική ρήση, κύριε Υπουργέ, που λέει ότι σε όποια πόλη ο νόμος υποτάσσεται και ακυρώνεται από τους άρχοντες, βλέπω πολύ γρήγορα την καταστροφή της πόλης. Μην είστε, λοιπόν, ένας από αυτούς, που θα βάλει το χέρι του να καταστρέψει ό,τι υπήρχε στην τοπική αυτοδιοίκηση.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επανερχόμαστε στη σειρά των κομμάτων.

Ο κ. Τζαβάρας, ο Κοινοβουλευτικός Εκπρόσωπος της Νέας Δημοκρατίας έχει τον λόγο.

Κύριε Τζαβάρα, έχετε δώδεκα λεπτά και έξι λεπτά. Θα κάνετε χρήση και της δευτερολογίας σας;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μάλλον.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα βάλω δεκαοκτώ λεπτά.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κυρία Πρόεδρε.

Θα μου επιτρέψετε να συγχαρώ το Προεδρείο για τους λόγους, που αφιέρωσε στην έναρξη της σημερινής συνεδρίασης το επετειακό νόημα της ημέρας, γιατί πράγματι αυτή η ημέρα γίνεται εύσημη,όταν αναφερόμαστε στη μεγάλη νίκη των δυνάμεων του φωτός, των δυνάμεων της Δημοκρατίας, των δυνάμεων της αλήθειας εναντίον των δυνάμεων του φασισμού και του ναζισμού, που εκπροσωπούν, βεβαίως, το ψέμα και το βαθύ σκοτάδι.

Όμως, κύριε Υπουργέ, πράγματι το μεγάλο ερώτημα, που τίθεται σήμερα, είναι το εξής: Έχουμε ξεμπερδέψει με τον φασισμό; Σήμερα μπορούμε να το πούμε τόσα χρόνια μετά, στο διάβα της ιστορίας, που της έλαχε μάλιστα χθες να πανηγυρίσει και μία άλλη νίκη εναντίον των ακραίων πολιτικών θέσεων, μια νίκη αξιών του Διαφωτισμού εναντίον εκείνου ακριβώς του περιθωρίου της πολιτικής ζωής, που τροφοδοτείται από το ψέμα και την απάτη;

Όμως, έχουμε και εδώ στην Ελλάδα τελειώσει με τον φασισμό; Ή μήπως θα πρέπει να εντείνουμε όλοι τις προσπάθειές μας για να διαπιστώσουμε και να αντιληφθούμε ότι η ιστορία, όπως λένε οι σοφοί, δεν είναι τίποτε άλλο από μια αέναη επιστροφή του ίδιου με άλλη μορφή; Ποιος μπορεί, λοιπόν, να αρνηθεί σήμερα ότι το σημερινό πρόσωπο του φασισμού είναι ο λαϊκισμός;

Αυτόν τον λαϊκισμό, λοιπόν, όσοι τον υπηρετούν δεν προσφέρουν χρήσιμη υπηρεσία στη Δημοκρατία ούτε στην κοινωνία ούτε στην αλήθεια ούτε στην προκοπή αυτού του τόπου. Όσοι προσπαθούν με ψέματα να δημιουργούν καταστάσεις ελκυστικές για να υφαρπάζουν ψήφους και να δημιουργούν την εντύπωση ότι ήρθαν για να σώσουν αυτόν τον τόπο, πράγματι δεν υπηρετούν την Δημοκρατία.

Άλλωστε είναι γνωστή η διαστρέβλωση του βασικού αξιώματος των αρχαίων Ρωμαίων«salus patriae suprema lex esto»,ο υπέρτατος νόμος να είναι η σωτηρία της πατρίδας. Αυτό ακριβώς το σύνθημα ο Μουσολίνι, αριστερής καταγωγής το μετέτρεψε και το είπε «salus populi suprema lex esto».

Άρα ο φασισμός και ο λαϊκισμός και στη ρίζα τους, αλλά και στη λειτουργία τους και στο μήνυμα, που δίνουν, και κυρίως στον τρόπο, με τον οποίο διαβρώνουν τους δημοκρατικούς θεσμούς, έχουν μια απόλυτη ταύτιση και μια υποδόρια σχέση.

Γι’ αυτό ακριβώς -θα μου επιτρέψετε τώρα για να έρθω σε εσάς- όταν σας άκουσα να λέτε ότι συγκινηθήκατε που σας υπέμνησε τη θέση σας ως Εκπροσώπου Τύπου του κόμματός σας τότε που ήταν αντιπολίτευση, ειλικρινά θέλω να σας πω ότι συναισθάνθηκα αυτή τη συγκίνηση. Ξέρετε γιατί; Γιατί μου ήρθαν στο μυαλό οι στίχοι του ποιητή «Που είσαι, νιότη, που έδειχνες, πως θα γινόμουν άλλος». Γιατί μη μου πείτε ότι εσείς, ο σημερινός Υπουργός αυτής της Κυβέρνησης του ΣΥΡΙΖΑ αισθάνεστε άνετα μέσα στο κοστούμι του Υπουργού, όταν προσπαθείτε να θυμηθείτε τι λέγατε στον ελληνικό λαό εκείνες τις όμορφες, αγωνιστικές στιγμές, που έζησε το κόμμα σας, προσπαθώντας να πάρει την εξουσία και που τελικά το κατάφερε με την παραπλάνηση του ελληνικού λαού, γιατί όλοι σήμερα σε ποσοστό τουλάχιστον 90%, από ό,τι δείχνουν οι δημοσκοπήσεις, σας έχουν καταδικάσει και όλοι λένε ότι τους εξαπατήσατε.

Πώς, λοιπόν, έρχεστε εδώ απαντώντας την επερώτησή μας και μας λέτε με αυτό το ύφος ότι «κύριοι δεν καταλαβαίνω σε ποια τοπική αυτοδιοίκηση απευθύνεστε, για ποιους δήμους μιλάτε εσείς»; Κι αναφέρεστε σε εμάς που δεν κάνουμε τίποτε άλλο από το να σας υπενθυμίζουμε αυτό που έλεγε από του Βήματος τούτου ο Πρωθυπουργός, απευθυνόμενος ως αρχηγός της Αξιωματικής Αντιπολίτευσης στο Κοινοβούλιο. «Είμαστε», έλεγε, «κάθε λέξη από το Σύνταγμα αυτής της χώρας». Εμείς δεν κάναμε τίποτε άλλο σήμερα από το να σας πούμε -θα το έχετε βέβαια λησμονήσει ή τουλάχιστον δεν θα το έχετε προσέξει μπροστά στην πολύ μεγάλη πληρότητα και αυτάρκεια που αισθάνεστε όντας κάτοχοι της εξουσίας- ότι θα έχετε τουλάχιστον παραγνωρίσει την αξία -θα το έλεγα πιο ευπρεπώς- της διάταξης του άρθρου 102 του Συντάγματος.

Σε αυτό αναφερόμαστε, στο ότι δηλαδή η τοπική αυτοδιοίκηση, που έχει το τεκμήριο της διοίκησης των τοπικών υποθέσεων, δικαιούται διοικητικής και οικονομικής αυτοτέλειας. Αυτή είναι η τοπική αυτοδιοίκηση στην οποία αναφερόμαστε και υπέρ αυτής σήμερα απευθύνουμε αυτόν τον λόγο της επερώτησης και όχι της ερώτησης, όπως έλεγε ο προηγούμενος Προεδρεύων, στην κυβέρνησή σας. Γιατί ακριβώς είστε υποχρεωμένοι με βάση το Σύνταγμα να εξασφαλίζετε τους πόρους, αλλά και τα νομοθετικά, κανονιστικά και δημοσιονομικά μέσα που είναι αναγκαία, για να εκπληρώνει η τοπική αυτοδιοίκηση, οι δήμοι δηλαδή της χώρας, την αποστολή της και τις αρμοδιότητες που προβλέπει ο νόμος και το Σύνταγμα.

Και εσείς τώρα πέστε μας, είστε υπερήφανος στα δυόμισι αυτά χρόνια που η Κυβέρνησή σας διοικεί αυτόν τον τόπο, ασκεί την εποπτεία νομιμότητας, όπως μας είπατε προηγουμένως στους δήμους; Είστε ικανοποιημένος για το έργο που έχετε κάνει προς αυτή την κατεύθυνση; Δηλαδή, έχετε εξασφαλίσει στους δήμους όλους τους πόρους που είναι αναγκαίοι, για να μπορούν σήμερα οι δήμαρχοι να κάνουν την δουλειά τους, να ανταποκρίνονται στα καθήκοντά τους, να εκπληρώνουν την αποστολή τους; Ε, όχι, αυτό δεν μπορείτε να το ισχυριστείτε. Εδώ ακριβώς είναι καλόπιστη και ευπρεπής η κριτική μας, γιατί αναφερόμαστε σε έναν κοινό τόπο που το ξέρουν όλοι. Το ξέρουν εκείνοι οι άνθρωποι οι ανήμποροι και οι ξωμάχοι που περιμένουν μάτην στην πόρτα του σπιτιού τους να έρθει ο υπάλληλος του δήμου, για να εκπληρώσει το πρόγραμμα «Βοήθεια στο σπίτι». Αυτούς δεν τους εντάξατε σε μία γέφυρα για να έχουν τη χρηματοδότηση που απαιτείται. Και αυτούς βεβαίως τους άλλους, εκείνους που περιμένουν να εκπληρωθούν άλλου είδους αποστολές και υποχρεώσεις και αρμοδιότητες της τοπικής αυτοδιοίκησης, όπως είναι η ύδρευση, όπως είναι η αποκομιδή των απορριμμάτων. Τεράστια προβλήματα υπάρχουν την Κέρκυρα, τεράστια προβλήματα υπάρχουν στα Ιόνια νησιά, τεράστια προβλήματα είχαμε και εμείς στον Πύργο της Ηλείας και δυστυχώς μέχρι σήμερα δεν έχουμε δει μία αποφασιστική παρέμβασή σας. Αντιθέτως, αυτό που βλέπουμε είναι να έρχεστε εδώ στο Βήμα της Βουλής και σε όποιο άλλο βήμα σας φιλοξενεί και να ζητάτε προτάσεις. Μα, προς Θεού, από ποιο Σύνταγμα -του οποίου κάθε λέξη είστε, όπως λέγατε- της Ελλάδας προκύπτει ότι η Κυβέρνηση κάνει συλλογή προτάσεων και μετά αφού τις συγκρίνει εφαρμόζει την καλύτερη;

Η Κυβέρνηση δεν δέχεται τις προτάσεις άλλων. Η Κυβέρνηση πήρε εντολή -και αυτό είναι το περιεχόμενο της εντολής που πήρατε από τον ελληνικό λαό- να εφαρμόσετε το πρόγραμμα με το οποίο εκλεχθήκατε και με το οποίο πήρατε την εξουσία. Γι’ αυτό να μας μιλήσετε. Τις προτάσεις τις δικές μας αφήστε τες. Αυτή είναι άλλη δουλειά. Αυτή αφορά εμάς και τη σχέση που έχουμε με τον λαό, δεν αφορά τη σχέση που έχουμε κοινοβουλευτικά μαζί σας με την Κυβέρνηση. Αυτό είναι το νόημα της κοινοβουλευτικής δημοκρατίας. Και γι’ αυτό επιμένω και θα επιμένω να σας λέω, μεταξύ της Νέας Δημοκρατίας και υμών είτε ως ΣΥΡΙΖΑ, είτε ως Κυβέρνηση, δεν μπορεί να υπάρξει συνεννόηση, γιατί δεν δίνουμε το ίδιο περιεχόμενο στις ίδιες λέξεις.

Το χειρότερο, όμως, είναι ότι δεν νιώθουμε το ίδιο δημοκρατικά, με την ίδια ευαισθησία, το Σύνταγμα του 1975. Γιατί εσείς αυτό το Σύνταγμα το έχετε υπ’ όψιν σας και ασχολείστε μαζί του σαν να είναι μια διακήρυξη αρχών, μία διακήρυξη ευπρέπειας, μία διακήρυξη δικαιωμάτων, τα οποία τα έχουμε δει και σε άλλες αναφορές από τότε που έγινε η Αμερικάνικη Επανάσταση μέχρι σήμερα. Αυτό, όμως, που σας διαφεύγει είναι ότι αυτές τις διακηρύξεις τις κάναμε Σύνταγμα, για να είναι υποχρεωμένη η εκάστοτε κυβέρνηση να τις εφαρμόζει, να προστατεύει τα δικαιώματα, να υπερασπίζεται τις ατομικές ελευθερίες.

Κυρίως, όμως, όπως λέω και επαναλαμβάνω, με βάση το άρθρο 102 του Συντάγματος, είστε υποχρεωμένοι να προστατεύετε τους δήμους. Αυτό δεν το κάνετε. Εάν πράγματι εμείς κινηθήκαμε, για να κάνουμε σήμερα αυτήν εδώ την επερώτηση και δεν την κάναμε απλή ερώτηση, είναι γιατί η ίδια η ΚΕΝΕ, οι άνθρωποι που εκπροσωπούν τους δήμους μας έχουν παραπονεθεί και όχι μόνο μία φορά, αλλά και εδώ που εκπροσωπούνται στις συζητήσεις, όταν γίνεται ακρόαση φορέων κατά την επεξεργασία στις επιτροπές των νομοσχεδίων. Και εδώ ακόμα, λοιπόν, υπάρχουν τα ίδια παράπονα.

Να σας πω και κάτι πολύ σοβαρό, το οποίο προσπαθήσατε να το περάσετε με πολύ επιδερμικό τρόπο. Είπατε ότι ο ν.4440/2016 για την κινητικότητα εντός του δημοσίου δεν έχει εφαρμοστεί και αφού δεν έχει εφαρμοστεί, είναι πρόωρη αυτή η επερώτηση που σας κάνουμε για το ότι στερείτε ορεινούς ή νησιωτικούς δήμους από το προσωπικό.

Αυτό, όμως, που προφανώς δεν θα το έχετε λογαριάσει είναι ότι το άρθρο 6 αυτού του συγκεκριμένου νομοθετήματος προβλέπει ότι η απόσπαση και η μετάταξη γίνονται με την αποκλειστική και μόνο απόφαση του φορέα υποδοχής, χωρίς να έχει για αυτή την μετακίνηση μεταξύ δήμου και οποιουδήποτε άλλου φορέα του δημοσίου την παραμικρή γνώμη ή την παραμικρή αρμοδιότητα να φέρει αντίρρηση ο φορέας προέλευσης, που στη συγκεκριμένη περίπτωση είναι ο δήμος. Άρα λοιπόν, μη μας μέμφεστε γιατί πρόωρα φέρνουμε αυτή τη συγκεκριμένη επερώτηση, γιατί όποτε και να αποφασίσετε εσείς –δεν σας συμφέρει, γι’ αυτό δεν το κάνετε, γιατί έχετε άλλα προβλήματα- να εφαρμόσετε αυτό το νομοθέτημα στο οποίο ασκήσαμε εντονοτάτη κριτική, αυτή η διάταξη του άρθρου 6 θα εφαρμοστεί και τότε ακριβώς θα γίνει αυτό για το οποίο προηγουμένως σας κάναμε κριτική.

Καταλήγοντας, κύριε Υπουργέ, θα ήθελα να σας πω και το εξής. Σ’ αυτή τη χώρα δεν υπάρχουν δυο Ελλάδες, σ’ αυτή τη χώρα δεν υπάρχουν δυο λαοί. Σ’ αυτήν εδώ τη χώρα υπάρχει ένας κυρίαρχος λαός, ο οποίος κάθε φορά που γίνονται εκλογές κατανέμει ρόλους και αρμοδιότητες και σε εσάς έδωσε το προνόμιο της διακυβέρνησης. Και, όπως σας είπα προηγουμένως, διακυβέρνηση σημαίνει παίρνω αποφάσεις. Μέχρι σήμερα, όμως, για το μόνο πράγμα που μας έχετε πείσει είναι ότι είστε εντελώς ανίκανοι, εντελώς απροετοίμαστοι, εντελώς ανεπαρκείς να παίρνετε σωστές αποφάσεις, αποφάσεις που θα βγάλουν τον λαό από τη δυσκολία που ζει, τον εμπερίστατο λαό από τη δυσκολία που ζει και αποφάσεις οι οποίες θα κάνουν αυτή τη Δημοκρατία να λειτουργεί, θα δώσουν μία καινούργια πνοή, όπως εσείς το είχατε υποσχεθεί, στους δήμους.

Αυτό θέλουμε από εσάς να δούμε και αυτό απαιτούμε. Διαφορετικά, καταλήγοντας, θα συμφωνήσω με τον καθηγητή, που πριν από δυο μέρες έγραψε ένα πολύ ενδιαφέρον άρθρο, τον Μάνο Στεφανίδη, αριστερό, ο οποίος στη συνέντευξη που έδωσε είπε την πιο χαρακτηριστική αλήθεια που έχω ακούσει τον τελευταίο καιρό: «Εάν είναι μία φορά που κυβέρνησε τον τόπο αυτή η αριστερά, ήταν τότε που υπήρξε αντιπολίτευση. Γιατί τώρα είναι πλήρως, μα εντελώς πλήρως ανίκανη και αδύναμη να κυβερνήσει τη χώρα».

Αυτό πρέπει να το λάβετε υπ’ όψιν σας, γιατί φοβάμαι ότι θα γίνει αιτία πολλών δεινών και για εσάς και για τον τόπο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα τον λόγο έχει για έξι λεπτά ο κ. Μπαλλής, Βουλευτής Μαγνησίας του ΣΥΡΙΖΑ.

**ΣΥΜΕΩΝ ΜΠΑΛΛΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, εγώ δυστυχώς δεν γνωρίζω λατινικά. Έτσι, με απλά ελληνικά θα μιλήσω και θα πω τις απόψεις μου.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν βλάπτει. Δεν πειράζει.

**ΣΥΜΕΩΝ ΜΠΑΛΛΗΣ:** Ίσως να είναι και καλό κάποιες φορές.

Έτσι, με απλά ελληνικά θα πω ότι τώρα που φαίνεται ότι η καραμέλα περί δεξιού και αριστερού φασισμού δεν μπορεί πια να πουλήσει και να συγκινήσει, έχουμε ανακαλύψει μια καινούρια καραμέλα: Ό,τι δεν συμφωνεί μαζί μας να το βαφτίζουμε λαϊκισμό, άσχετα από το τι περιλαμβάνει αυτό το οποίο χαρακτηρίζουμε ως λαϊκισμό και από πού προέρχεται.

Λαϊκισμός είναι η υπεράσπιση των κοινωνικών δικαιωμάτων, λαϊκισμός είναι το να θες να προσπαθήσεις για την καλύτερη μοίρα των φτωχότερων κοινωνικών στρωμάτων, λαϊκισμός είναι, όπως είπα και πριν, οτιδήποτε δεν συμφωνεί με τη δική μας κατευθυντήρια πολιτική σκέψη και άποψη. Δεν είναι όμως έτσι.

Επειδή έγιναν και αναφορές στο κατά πόσον μπορούμε να λέμε ότι ξεμπερδέψαμε από τον φασισμό, επιτρέψτε μου μια, επίσης, απλή σκέψη. Θα ήθελα να πω ότι με τον φασισμό μπορούμε να λέμε ότι θα ξεμπερδέψουμε όταν εκείνοι που έχουν στα χέρια τους την ευθύνη πορείας των κοινωνιών, θα αντιληφθούν ότι αυτό που πρέπει να προτάξουμε είναι οι κοινωνικές ανάγκες και όχι οι ανάγκες κατεστημένων συμφερόντων.

Ας πάμε, όμως, στο θέμα της σημερινής μας συζήτησης. Άκουσα επτά ομιλητές από τη Νέα Δημοκρατία . Παραδόξως από κανέναν ομιλητή δεν άκουσα να επαναλαμβάνεται το μόνιμο αίτημα «Κάντε εκλογές και φύγετε». Ίσως διότι έχετε αντιληφθεί πια ότι με το κλείσιμο της δεύτερης αξιολόγησης δεν έχει νόημα αυτό το αίτημά σας. Η χώρα θα επιστρέψει στην κανονικότητα σε όλους τους τομείς και βεβαίως και στον τομέα που συζητάμε σήμερα, στην οργάνωση και λειτουργία της τοπικής αυτοδιοίκησης.

Άκουσα, επίσης, από τους ομιλητές της Νέας Δημοκρατίας –από τους περισσότερους, όχι από όλους– να λένε ότι δεν είναι και μείζον πια το εκλογικό σύστημα στην τοπική αυτοδιοίκηση, που θέλετε να φέρετε με τη μεταρρύθμιση σας. Ενώ λέει ότι δεν είναι μείζον, επιμένει να θέτει αυτό το θέμα και να μένει μόνο σε αυτό, στήνοντας ένα σκηνικό τέτοιο που περισσότερο μπορεί να μας πείσει ότι αυτή η συζήτηση για την τοπική αυτοδιοίκηση –και αν δεν κάνω λάθος γίνεται για δεύτερη φορά σε ενάμισι μήνα περίπου με δική σας πρωτοβουλία– είναι κάτι σαν ένα φιλικό νεύμα προς τις δικές σας φιλικές δυνάμεις της αυτοδιοίκησης για τους δικούς τους και δικούς σας λόγους.

Δεν είναι μείζον το εκλογικό σύστημα. Το έχουμε πει και εμείς. Υπάρχουν πολλά άλλα θέματα που έχουν να κάνουν με τη μεταρρύθμιση που θέλουμε να προωθήσουμε στην τοπική αυτοδιοίκηση και αυτό είναι κυρίως που θέλετε να αποφύγετε. Γι’ αυτό επιλέγετε να συζητήσουμε για το εκλογικό σύστημα. Σας ενοχλεί ίσως να συζητήσουμε για θεσμούς και διαδικασίες που θα φέρουν τη δημοκρατία μέσα στον τρόπο που λειτουργεί η αυτοδιοίκηση, να συζητήσουμε για τα θέματα της ενδοδημοτικής αποκέντρωσης, να συζητήσουμε κυρίως για τους θεσμούς που θα φέρουν τον πολίτη πιο κοντά στη διαδικασία και της λήψης και της υλοποίησης των αποφάσεων που τον αφορούν.

Επικεντρώθηκε, επίσης, η Νέα Δημοκρατία στις ομιλίες των Βουλευτών της και στα οικονομικά της τοπικής αυτοδιοίκησης. Άκουσα και την παραίνεση «Δώστε αρμοδιότητες με πόρους στην αυτοδιοίκηση, για να πάει καλά». Ξεχνάτε ότι την περίοδο 2010-2013 μεταφέρθηκαν στους δήμους διακόσιες είκοσι καινούριες αρμοδιότητες, στην περιφερειακή αυτοδιοίκηση τριακόσιες πενήντα πέντε καινούριες αρμοδιότητες, χωρίς όμως τη μεταφορά των αντίστοιχων πόρων.

Ποιος ευθύνεται, λοιπόν, για την οικονομική ασφυξία στην οποίαν έχει οδηγηθεί –όχι τυχαία– η τοπική αυτοδιοίκηση; Οι δικές σας επιλογές, των δικών σας κυβερνήσεων εννοώ, και η δική σας πολιτική.

Να υπενθυμίσω επίσης –σας τα είπε αναλυτικά και ο κύριος Υπουργός- ότι μέσα σε αυτήν τη χρονιά μόνο, αρκετά είναι τα εκατομμύρια που δόθηκαν επιπλέον στην τοπική αυτοδιοίκηση: για διατροφικά επιδόματα 6.246.000 ευρώ, στην περιφέρεια για μεταφορά μαθητών 38 εκατομμύρια, για δαπάνες σχολείων 25 εκατομμύρια, για εξόφληση υποχρεώσεων 12,5 εκατομμύρια και παραπάνω, περίπου 17 εκατομμύρια για δράσεις πυροπροστασίας, μισθοδοσία για ΚΗΦΗ, κέντρα Ρομά, Κέντρα Διημέρευσης ΑΜΕΑ, για ενίσχυση ορεινών και νησιωτικών δήμων 20 εκατομμύρια, 240.000 ευρώ για αντιμετώπιση προβλημάτων θεομηνίας κι ένα σωρό άλλα πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω σύντομα, κυρία Πρόεδρε.

Επίσης, έγινε και μία αναφορά ότι δεν επιτρέπουμε να προσφέρουν κάποια στελέχη της αυτοδιοίκησης αμισθί τις υπηρεσίες τους. Εννοούν βεβαίως τους συνταξιούχους που προσφέρουν αμισθί. Προφανώς, δεν θα σας ενημέρωσε η ΚΕΔΕ ότι από τις 4 Μαρτίου έχει τη διαβεβαίωση του αρμόδιου Υπουργού, του κ. Πετρόπουλου, ότι από αυτά που προβλέπονται στον νόμο εξαιρούνται τα στελέχη της αυτοδιοίκησης που υπηρετούν αμισθί σε θέσεις ευθύνης. Είναι σαφής η διαβεβαίωση του Υπουργού. Μάλλον δεν θα έχετε ενημερωθεί.

Για τα θέματα της δημοπράτησης προφανώς σας ενοχλεί το ότι θέλουμε κι έχουμε καθιερώσει ένα σύστημα το οποίο θα εξασφαλίσει τη διαφάνεια στη δημοπράτηση των έργων. Τα αποτελέσματα δεν θα βγαίνουν στους διαδρόμους των αιθουσών όπου γίνεται η δημοπράτηση των έργων. Θα διασφαλίζεται η συνέχιση και η ολοκλήρωσή τους χωρίς τα υπόλοιπα παρατράγουδα. Εάν εννοείτε να ενισχυθεί ακόμη περισσότερο η διαφάνεια στις δημοπρατήσεις, καταθέστε προτάσεις να τις κουβεντιάσουμε. Διότι από το σύνολο της σημερινής σας επερώτησης, πρόταση δεν υπάρχει. Υπάρχει προσπάθεια ελέγχου χωρίς όμως περιεχόμενο και χωρίς αντικείμενο. Θα επανέλθουμε όμως.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ηλίας Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κυρία Πρόεδρε.

Να πούμε κι εμείς για την 9η Μαΐου, ημέρα νίκης κατά του φασισμού -πολύ σωστά- για να βιώνουμε στη σημερινή εποχή, όχι τους Γερμανοτσολιάδες, όπως λέγατε κάποιοι νυν κυβερνώντες πρώην αντιπολιτευόμενοι για τους πρώην κυβερνώντες νυν αντιπολιτευόμενους, αλλά για να ευχαριστιόμαστε όλοι μαζί, κι εσείς κι όλη η Ελλάδα, τους νέους Μερκελοτσολιάδες με διαφορετική αμφίεση και όρεξη για όλα όσα συμβαίνουν στην πατρίδα μας.

Για την εν λόγω επίκαιρη επερώτηση της Νέας Δημοκρατίας σχετικά με την αυτοδιοίκηση, μας έρχεται στο νου η έκφραση του θυμόσοφου ελληνικού λαού «δυο γάιδαροι μαλώνανε σε ξένο αχυρώνα». Μπορώ να θυμηθώ και μία λατινική ατάκα «Ζουράρειο»: «mezeus parlapipus politicus». Η κατάσταση δηλαδή έχει ξεφύγει από κάθε όριο.

Είναι εδώ η νυν Αξιωματική Αντιπολίτευση, η οποία στηλιτεύει, κατηγορεί τη νυν Κυβέρνηση για την τραγική κατάσταση στην οποία έχουν περιέλθει οι δήμοι, οι περιφέρειες κοκ. Ακούσαμε εδώ διαξιφισμούς. Οι περιφερειάρχες είναι καλοί γιατί μιλούν με τον Πρωθυπουργό, η ΚΕΔΕ δεν είναι καλή γιατί δεν μιλάει με τον Πρωθυπουργό, αναλόγως του χρωματισμού που έχει ο κάθε δήμαρχος ή ο κάθε περιφερειάρχης.

Βασική αιτία κατάρρευσης της αυτοδιοίκησης είναι τα τρία μνημόνια, τα οποία έχετε ψηφίσει όλοι μαζί εσείς του συνταγματικού τόξου σε δόσεις. Άλλοι ψήφισαν το πρώτο, άλλοι το δεύτερο. Το τρίτο μνημόνιο το ψηφίσατε όλοι μαζί. Τώρα, οσονούπω την άλλη εβδομάδα έρχεται και το τέταρτο μνημόνιο, όπου θα δούμε διάφορα ωραία πράγματα, όπως το να το ψηφίζει η συγκυβέρνηση ΣΥΡΙΖΑ-ΑΝΕΛ, αυτοί που έλεγαν ότι ποτέ δεν θα ψηφίσουν μνημόνια και άλλες βαρύγδουπες δηλώσεις, και την Αξιωματική Αντιπολίτευση να λέει «δεν θα το ψηφίσω». Θα δούμε βέβαια μέχρι τελευταία στιγμή τι θα γίνει, γιατί το παρασκήνιο είναι πολύ έντονο.

Ο κ. Μητσοτάκης όμως δηλώνει: «Δεν θα το ψηφίσουμε, αλλά το κράτος έχει συνέχεια κι όταν και αν έρθουμε στην κυβέρνηση, στα πράγματα, το 2018, το 2019, όπως είναι, θα πρέπει να το εφαρμόσουμε». Αυτή ήταν και μια επίσημη βεβαίωση από τον Αρχηγό της Αξιωματικής Αντιπολίτευσης προς τους δανειστές μας, τους τροϊκανούς, τους θεσμούς –πείτε τους όπως θέλετε- ότι «εμείς θα είμαστε καλά παιδιά και ότι για λόγους εσωτερικής κατανάλωσης ενδεχομένως δεν θα ψηφίσουμε το τέταρτο μνημόνιο».

Ακούσαμε από τον Κοινοβουλευτικό Εκπρόσωπο του ΠΑΣΟΚ-Δημοκρατική Συμπαράταξη την αναφορά που έκανε για τον «ΚΑΠΟΔΙΣΤΡΙΑ» και για τον «ΚΑΛΛΙΚΡΑΤΗ» για τις τομές. Εμείς σαν Χρυσή Αυγή έχουμε να πούμε ότι αυτές οι δύο μεταρρυθμίσεις οι οποίες έγιναν, ο «ΚΑΠΟΔΙΣΤΡΙΑΣ» και ο «ΚΑΛΛΙΚΡΑΤΗΣ», ήταν και είναι βασική αιτία της κακοδαιμονίας της Αυτοδιοίκησης σε όλους τους βαθμούς και σε όλα τα επίπεδα. Αντί να οδηγήσουν προς έναν καλύτερο δρόμο, οδήγησαν προς τα χειρότερα.

Ο λόγος για τη συνεχώς μειούμενη χρηματοδότηση είναι τα μνημόνια. Δεν είναι κάτι άλλο. Πλέον τις αποφάσεις δεν τις παίρνει ούτε η κεντρική Κυβέρνηση, ούτε οι δήμοι, ούτε οι περιφέρειες, ούτε κανένας άλλος. Όλα περνάνε από τον έλεγχο της τρόικας, ακόμα και για το τελευταίο απομακρυσμένο χωριό αν θα πρέπει να έχει κάποιους έξτρα δημοτικούς υπαλλήλους ή όχι.

Ένας ακόμα λόγος για την μειούμενη και αρνητική κατεύθυνση της Αυτοδιοίκησης επίσης -κι εδώ δεν βλέπουμε να γίνεται κάτι ουσιαστικό- είναι η κακοδιαχείριση και η γενική ατιμωρησία που υπάρχει σε δήμους και περιφέρειες.

Επειδή τυγχάνει να είμαι και εκλεγμένος περιφερειακός σύμβουλος και να παρακολουθούμε τα τεκταινόμενα στην περιφέρεια, βλέπουμε να συμβαίνουν υπό τον μανδύα της δημοκρατίας σημεία και τέρατα, να εξευτελίζουν τον θεσμό μπροστά στα μάτια όλου του κόσμου και να λένε ότι αυτό είναι το σωστό.

Το ζητούμενο απ’ ό,τι φαίνεται και από τις πράξεις της νυν Κυβέρνησης είναι οι πελατειακές σχέσεις. Είναι το πώς έχετε πάρει ένα κομπιουτεράκι και υπολογίζετε: Έχουμε τόσους οι οποίοι είναι όμηροι, άρα μας έχουν ανάγκη για το τι θα τους υποσχεθούμε για τις εκλογές. Τόσους θα διορίσουμε με διάφορους τρόπους και ειδικότερα στους άπειρους διορισμούς που γίνονται στους δήμους για τις λεγόμενες «δομές φιλοξενίας προσφύγων και μεταναστών». Εκεί βέβαια, αν γίνει κάποιος έλεγχος, δεν θα βρεθεί ούτε ένας γιατί μάλλον ή είναι κλεισμένοι στα σπίτια τους και δεν πάνε πουθενά ή δουλεύουν και εργάζονται για άλλες υποχρεώσεις των δήμων.

Η εθνικά επιζήμια αποψίλωση του προσωπικού που συνεχίζει να γίνεται από ακριτικές, απομακρυσμένες, νησιωτικές περιοχές έχει και πολύ σημαντικές συνέπειες στην εθνική ασφάλεια της χώρας.

Αν πραγματικά θα θέλατε να δημιουργήσετε πελατειακές σχέσεις και να κάνετε κι ένα καλό, θα μπορούσατε να τις κάνετε, αλλά όχι παίρνοντάς τους από τις απομακρυσμένες περιοχές και φέρνοντάς τους στα μεγάλα αστικά κέντρα ή κάπου αλλού που τους βολεύει όλους. Θα έπρεπε να γεμίσετε τις απομακρυσμένες περιοχές, το έχουμε ξαναπεί αυτό, τις νησιωτικές περιοχές, τα ακριτικά σημεία της πατρίδας μας με υπαλλήλους στην τοπική αυτοδιοίκηση, έτσι ώστε να υπάρχει μια έμμεση τόνωση του διαρκώς μειούμενου ελληνικού πληθυσμού σε αυτές τις περιοχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμα, κυρία Πρόεδρε. Ευχαριστώ.

Σε συνδυασμό με τη λεγόμενη κινητικότητα, με την οποία όμως με τον τρόπο που την ψηφίσατε κανείς δεν θα κινηθεί πουθενά, διότι για να γίνει μια κινητικότητα πρέπει να γίνεται με την έγκριση του δημοσίου ή άλλου υπαλλήλου, αν θέλει να πάει κάπου, ο εξορθολογισμός των δαπανών, που θα ήταν ένα ισχυρό στοίχημα το οποίο θα μπορούσατε να κερδίσετε αν το θέλατε, θα μπορούσε να βοηθήσει πολύ στο να εξοικονομηθούν χρήματα.

Ακούμε συνεχώς να μιλάνε για το ΕΣΠΑ. «Εμείς απορροφήσαμε περισσότερα». «Όχι, εμείς απορροφήσαμε περισσότερα». Η ουσία είναι, όμως, πού τα απορροφάτε αυτά; Σε πράξεις και ενέργειες οι οποίες έχουν χαρακτήρα βιτρίνας, στο ότι ξοδεύονται για να καλύψουν κάποιες τρύπες ή για να δημιουργηθούν νέες υποδομές, άρα και θέσεις εργασίας; Όπως είναι αυτό το οποίο συζητούσαν διάφοροι, κάτι που το εφαρμόζουν, νομίζω, ένας ή δύο δήμοι σε όλη την Ελλάδα, δηλαδή να γίνεται η κομποστοποίηση μέσα στους δήμους και πολύ μεγάλο τμήμα των απορριμμάτων που έχει να κάνει με κλαδιά και αυτού του είδους τα απορρίμματα να χρησιμοποιείται επ’ ωφελεία των δήμων, αλλά και των δημοτών.

Και κάτι άλλο, κάτι για το οποίο λέγατε τα εντελώς αντίθετα απ’ ό,τι πράττετε τώρα, τη διαχείριση των απορριμμάτων. Εκεί είναι το νέο μεγάλο παιχνίδι των πάσης φύσεως εργολάβων.

Δυστυχώς κι εσείς, ενώ προεκλογικά στις εκλογές του 2014, τις αυτοδιοικητικές, είχατε άλλα στην ατζέντα σας και άλλα λέγατε, βλέπουμε να συνεχίζετε κανονικά τις ενέργειες και τις πρακτικές των προηγούμενων και να βλέπουμε αυτό το χρυσάφι που λέγεται «απορρίμματα», αντί να είναι επ’ ωφελεία των δήμων, έτσι ώστε να έχουν και έσοδα και να μπορούν να καλύπτουν και θέσεις εργασίας μόνοι τους και να έχουν και έσοδα για τους δημότες, να το απεμπολείτε και, μάλιστα, με άκρως αποικιοκρατικούς όρους προς τους γνωστούς μεγαλοεργολάβους.

Για τους συμβασιούχους, που ακούστηκαν πολλά, και είχαν ψηφιστεί και κάποιοι νόμοι πριν από λίγο καιρό εδώ εντός της Αιθούσης, ή χρειάζονται και τους προσλαμβάνετε ή δεν χρειάζονται και τους κάνετε κάτι άλλο. Όμως, να τους κρατάτε σε καθεστώς ομηρίας με πρακτικές, οι οποίες, απ’ ότι δείχνουν όλα, είναι και αντισυνταγματικές και θα το βρείτε μπροστά σας δυστυχώς, με ό,τι αυτό συνεπάγεται, δεν πρόκειται να κάνετε τίποτα.

Αυτό το οποίο έχουμε να πούμε και επαναλαμβάνουμε κλείνοντας –και ευχαριστώ, κυρία Πρόεδρε, για την ανοχή σας- είναι ότι αν υπήρχε θέληση και διάθεση από εσάς να κάνετε καλό στις τοπικές κοινωνίες, θα μπορούσατε να κάνετε πολλά, αλλά το μόνο που σας ενδιαφέρει, όπως και τους προηγούμενους και τους νυν, αλλά και τους επόμενους, είναι οι πελατειακές σχέσεις.

Ευχαριστώ πολύ,.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Συντυχάκης από το ΚΚΕ για έξι λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Να πω κι εγώ με τη σειρά μου ότι σαν αύριο, 9 Μαΐου, εβδομήντα δύο χρόνια πριν, οι λαοί της Ευρώπης, ο Κόκκινος Στρατός, η Ένωση Σοβιετικών Σοσιαλιστικών Δημοκρατιών, ο λαός της χώρας μας έδωσαν το αποφασιστικό νικηφόρο χτύπημα στον φασισμό - ναζισμό.

Αποτίνουμε, λοιπόν, φόρο τιμής σε όλους όσους αγωνίστηκαν και έδωσαν τη ζωή τους με το όπλο στο χέρι. Είμαστε περήφανοι για το κόμμα μας, το ΚΚΕ, που αποτέλεσε την ψυχή και τον αιμοδότη του ηρωικού αγώνα του ΕΑΜ, του ΕΛΑΣ, της ΕΠΟΝ και των άλλων ΕΑΜικών οργανώσεων. Αντλούμε διδάγματα κι όταν χρειαστεί, θα ξαναδώσουμε στον αγώνα ακόμα και τη ζωή μας για να μην αναβιώσει ο φασισμός, για να σταματήσουν οι ιμπεριαλιστικοί πόλεμοι όπου γης, για να λυτρωθεί η εργατική τάξη και οι λαοί από τα βάσανα και τη σκλαβιά για τον σοσιαλισμό - κομμουνισμό.

Κυρίες και κύριοι Βουλευτές, τα ερωτήματα που θέτει στην επερώτησή της η Νέα Δημοκρατία υπό τον τίτλο: «Η αυτοδιοίκηση στο στόχαστρο της Κυβέρνησης» είναι, κατά τη γνώμη μας, παραπλανητικά και υποκριτικά. Γιατί;

Πρώτον, ενισχύουν την ψευδεπίγραφη αντιπαράθεση Νέας Δημοκρατίας - ΣΥΡΙΖΑ και στο πεδίο των λεγόμενων αυτοδιοικητικών αλλαγών, κάτι που βολεύει και τους δύο για να συντηρούν τάχα διαχωριστικές γραμμές μεταξύ τους, να συσπειρώνουν τις δυνάμεις τους στον χώρο της τοπικής διοίκησης, όπου άλλωστε Νέα Δημοκρατία και ΠΑΣΟΚ παραμένουν ως πλειοψηφία στην ΚΕΔΕ και την ΕΝΠΕ.

Δεύτερον, όλες οι αντιδραστικές ανατροπές που έχουν δρομολογηθεί από τον «ΚΑΛΛΙΚΡΑΤΗ» στα μεσοπρόθεσμα και στα μνημόνια έχουν σφραγίδα Νέα Δημοκρατία και ΠΑΣΟΚ παλιότερα, ΣΥΡΙΖΑ - ΑΝΕΛ σήμερα, ενώ συναινούν και τα υπόλοιπα κόμματα του ευρωμονόδρομου μαζί και οι ηγεσίες της ΚΕΔΕ και της ΕΝΠΕ.

Τρίτον, δίνουν λαβή σ’ αυτήν τη νέα κόπια της σοσιαλδημοκρατίας, που ακούει στο όνομα ΣΥΡΙΖΑ, να παρουσιάσει τις εξίσου αντιδραστικές αλλαγές που φέρνει στην τοπική διοίκηση με την αναθεώρηση του «ΚΑΛΛΙΚΡΑΤΗ» ως ριζοσπαστικές μεταρρυθμίσεις, να παρουσιάσουν την τοπική διοίκηση τάχα μου ως λαϊκό θεσμό εξουσίας και κοινωνικού ελέγχου, η οποία, όμως, μεταβλήθηκε σε μικρογραφία του κεντρικού κράτους -έτσι λένε- ως αποτέλεσμα έξι χρόνων μνημονιακών πολιτικών της Νέας Δημοκρατίας και του ΠΑΣΟΚ.

Για το ΚΚΕ είναι απόλυτα ξεκάθαρο ότι η τοπική διοίκηση δεν είναι ένας λαϊκός θεσμός. Ως αναπόσπαστο κομμάτι του αστικού κράτους δρα και υπηρετεί τα συμφέροντα μιας χούφτας πλουτοκρατών.

Κυρίες και κύριοι, η Νέα Δημοκρατία χωρίς αιδώ νοιάζεται για την απόδοση των παρακρατημένων πόρων της αυτοδιοίκησης, όταν η ίδια ως κυβέρνηση, όπως και το ΠΑΣΟΚ, στο όνομα της επίτευξης των στόχων της Οικονομικής και Νομισματικής Ενοποίησης παρακρατούσε παράνομα τους θεσμοθετημένους πόρους.

Το ίδιο κάνει σήμερα η συγκυβέρνηση ΣΥΡΙΖΑ - ΑΝΕΛ με πρόσχημα τις δημοσιονομικές δεσμεύσεις, για να επιτευχθεί η δίκαιη ανάπτυξη, όπως λέει, η ανάπτυξη για τους λίγους έναντι των πολλών λέμε εμείς. Και οι δύο, ΣΥΡΙΖΑ και Νέα Δημοκρατία, δημιούργησαν γενιές παρακρατημένων πόρων, όχι μόνο επί των θεσμοθετημένων, αλλά και επί των προϋπολογισθέντων.

Όλοι οι κρατικοί προϋπολογισμοί –και με Νέα Δημοκρατία και με ΣΥΡΙΖΑ- είναι προσανατολισμένοι στους στόχους της μόνιμης ευρωενωσιακής δημοσιονομικής πειθαρχίας. Στο ίδιο δεσμευτικό πνεύμα ευθυγραμμίζουν και τους προϋπολογισμούς του των δήμων, με πρώτο άξονα την κλιμακούμενη μείωση της χρηματοδότησής τους από τον προϋπολογισμό.

Μάλιστα, Νέα Δημοκρατία και ΠΑΣΟΚ είχαν θεσπίσει το Οικονομικό Παρατηρητήριο για τον έλεγχο της αντιλαϊκής δημοσιονομικής πορείας στους δήμους. Το ίδιο κάνει σήμερα και η συγκυβέρνηση ΣΥΡΙΖΑ - ΑΝΕΛ, θέλοντας να αλλάξει απλά τη μορφή του, φέρνοντας στη θέση του την Επιτροπή Ανασυγκρότησης των ΟΤΑ, με την ίδια αντιλαϊκή στόχευση.

Κοινός παρονομαστής είναι οι δραματικές περικοπές φόρων, ο δραματικός περιορισμός των δαπανών, η αύξηση των ιδίων εσόδων, τα οποία κατά 70% τουλάχιστον προέρχονται από φόρους, τέλη και πρόστιμα, τη συρρίκνωση των κοινωνικών υποδομών, την ιδιωτικοποίηση υπηρεσιών και έργων, την αντικατάσταση του προσωπικού με σταθερά ασφαλιστικά και εργασιακά δικαιώματα, με προσωπικό ποικίλλων ελαστικών εργασιακών σχέσεων.

Επίσης, είναι εμπαιγμός για χιλιάδες εργαζόμενους να μιλάει η Νέα Δημοκρατία για αποψίλωση των μικρών ορεινών και νησιωτικών δήμων από προσωπικό, όταν η ίδια μέσα από το Πρόγραμμα Αξιολόγησης Δομών Κινητικότητας και Διαθεσιμότητας οδήγησε σε οριζόντιο κούρεμα των οργανικών θέσεων για όλες τις υπηρεσίες και λειτουργίες δήμων και περιφερειών και σε απολύσεις, τσακίζοντας τη μόνιμη και σταθερή δουλειά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό, κυρία Πρόεδρε.

Αυτό που πράγματι ενδιαφέρει τη Νέα Δημοκρατία δεν είναι η αποψίλωση του προσωπικού των ορεινών και νησιωτικών δήμων, αλλά το βέτο των δημάρχων, να μην χάσει την προνομιακή σχέση μαζί τους.

Την ίδια ακριβώς πολιτική δεσμεύεται να εφαρμόσει και η Κυβέρνηση ΣΥΡΙΖΑ - ΑΝΕΛ, με αξιολόγηση δομών, κινητικότητα και μείωση προσωπικού. Με διάφορα προσχήματα όπως η αντισυνταγματικότητα στην ανανέωση των συμβάσεων και αρνητικές αποφάσεις του Ελεγκτικού Συνεδρίου οδηγεί στην απόλυση των συμβασιούχων και έτσι αποκαλύπτεται όλο αυτό το αντεργατικό πρόσωπο της σημερινής συγκυβέρνησης ΣΥΡΙΖΑ - ΑΝΕΛ. Οδηγεί αντικειμενικά κρίσιμους τομείς σε πλήρη ιδιωτικοποίηση, όπως την καθαριότητα, τη μετατροπή δημοτικών κοινωνικών δομών για τους φτωχούς, τους παιδικούς σταθμούς, το Πρόγραμμα «Βοήθεια στο Σπίτι», τα Κέντρα Δημιουργικής Απασχόλησης Παιδιών σε ευκαιριακές δομές κοινωνικής οικονομίας, παραχωρώντας τις επί τις ουσίας στα πιράνχας των ΜΚΟ και στις ΚΥΝΣΕΠ.

Αυτή η αντιλαϊκή πορεία στους δήμους χρόνια τώρα εδραιώνεται με το ιδεολογικό προκάλυμμα της δήθεν οικονομικής αυτοδυναμίας και αυτοτέλειας στην τοπική αυτοδιοίκηση, της λεγόμενης δηλαδή νέας διακυβέρνησης, με την οποία συμφωνούν και η Νέα Δημοκρατία και ο ΣΥΡΙΖΑ.

Είναι ένας προσανατολισμός που έχει τη συμφωνία όλων των συμμετεχόντων στην Επιτροπή του Υπουργείου Εσωτερικών για την αναθεώρηση του «ΚΑΛΛΙΚΡΑΤΗ», της ΚΕΔΕ, της ΠΟΕ-ΟΤΑ, εκτός από την Κυβέρνηση. Αποτυπώνεται στο βασικό κορμό των ομόφωνων πορισμάτων που δόθηκαν στη δημοσιότητα, ανεξάρτητα από το εάν αποχώρησε η ΚΕΔΕ από ένα σημείο και μετά για καθαρά αντιπολιτευτικούς λόγους, δηλαδή η Νέα Δημοκρατία εδώ που τα λέμε και το ΠΑΣΟΚ, με δευτερεύοντα ζητήματα, όπως το θέμα των γενικών γραμματέων στους δήμους και στις περιφέρειες και της απλής αναλογικής.

Να γιατί είναι άσφαιρα και συνάμα αποπροσανατολιστικά τα ερωτήματα της Νέας Δημοκρατίας προς την Κυβέρνηση. Έχουν στρατηγική συναντίληψη και τα δύο κόμματα και αυτή η στρατηγική συναντίληψη σχετίζεται με την προσέλκυση επενδύσεων και συγκέντρωση πόρων σε έργα και υποδομές που θα υπηρετήσουν επιχειρηματικούς ομίλους και όχι τις λαϊκές ανάγκες, όπως αντισεισμική και αντιπλημμυρική θωράκιση, σχολεία, βρεφονηπιακούς σταθμούς και άλλα. Επίσης, σχετίζεται με τη ληστρική αξιοποίηση από επιχειρηματικούς ομίλους του συνόλου της δημοτικής ακίνητης περιουσίας.

Και εδώ εντάσσεται και ο διακαής πόθος, η αγωνία της Νέας Δημοκρατίας για το τι θα γίνει με τη θάλασσα, τι θα γίνει με τις παραλίες στους δήμους, για να μεταφερθούν αυτές με τη σειρά τους σε μεγαλοξενοδόχους, ακριβώς στο ίδιο πνεύμα.

Και τέλος, σχετίζεται με την εφαρμογή της λεγόμενης κοινωνικής οικονομίας, με τη συνδρομή της τοπικής διοίκησης, που θα δώσει την ευκαιρία να ανθίσουν οι ΜΚΟ και τα διάφορα δίκτυα, τα οποία ελέγχονται κατά βάση από ανθρώπους των δικών σας κομμάτων και εκμεταλλεύονται άνεργους, δημόσιες υποδομές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Το ΚΚΕ –και κλείνω, κυρία Πρόεδρε- απορρίπτει όλες αυτές τις εκδοχές του «ΚΑΛΛΙΚΡΑΤΗ», του παλιού, του αναθεωρημένου. Θα κάνει ό,τι μπορεί, ό,τι περνάει από το χέρι του, προκειμένου να διεκδικήσει αυτά που απαιτούν οι ίδιοι οι εργαζόμενοι, που έχουν ανάγκη οι πολίτες, προκειμένου να ικανοποιήσουν βασικές σύγχρονες λαϊκές ανάγκες.

Αυτό, όμως, σημαίνει ότι δεν πρέπει να παραπλανηθεί κανείς και να πιστέψει ότι μια περιφερειακή πολιτική μπορεί να βελτιωθεί ή να γίνει φιλολαϊκή μέσα στο πλαίσιο της γενικής πολιτικής που παραμένει αντιλαϊκή. Απαιτούνται ρήξεις, ανατροπές, ένα διαφορετικό κοινωνικό, οικονομικό σύστημα, όπου πραγματικά η λαϊκή συμμετοχή, ο κοινωνικός λαϊκός έλεγχος θα αποτελεί το βασικό στήριγμα.

Ευχαριστώ πάρα πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Κατσίκης από τους Ανεξάρτητους Έλληνες έχει τον λόγο.

Φροντίστε, παρακαλώ, όλοι κάπως να σεβαστείτε τον χρόνο. Δεν είναι το τέλος του κόσμου σήμερα.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, διερωτώμαι, εάν εκαλείτο η Νέα Δημοκρατία και οι συνάδελφοι που υπέβαλαν την επίκαιρη επερώτηση να απαντήσουν στα ερωτήματα τα οποία τη συνθέτουν, τι θα έλεγαν. Και έχω την πεποίθηση ότι αυτά τα ερωτήματα εκπορεύονται μέσα από γνώση που διαθέτουν οι συνάδελφοι της Νέας Δημοκρατίας. Αφού κυβέρνησαν στο παρελθόν και χειρίστηκαν τοπικοαυτοδιοικητικά θέματα, σήμερα γνωρίζουν πολύ καλά ότι εκείνο που αποτελεί ερώτημα δεν είναι τίποτα άλλο από εκείνο που με δική τους υπαιτιότητα ή από έλλειψη δικής τους ικανότητας δημιούργησαν στο φόντο των παθογενειών. Τέτοιες παθογένειες συναντάμε και στο πεδίο της τοπικής αυτοδιοίκησης.

Και ειλικρινά ερωτώ: Τώρα γεννήθηκε το θέμα το οικονομικό και της δυσχέρειας στο πεδίο της οικονομικής αυτοτέλειας των δήμων, όταν αυτή η Κυβέρνηση το 2016 πλήρωσε την τελευταία δόση των 214 εκατομμυρίων ως τελευταία δόση των παρακρατηθέντων πόρων για την αυτοδιοίκηση από το 2009;

Όταν το 2002, όπου υπηρετούσα και εγώ την τοπική αυτοδιοίκηση και το 2003, το 2004, το 2005, το 2006, το 2007 και το 2008, μοναδικό θέμα συζήτησης κυρίως των δημάρχων ήταν, κύριε Υπουργέ των Εσωτερικών –όποιος και αν ήταν τότε ο Υπουργός των Εσωτερικών- «θα μας δώσετε μέρος των παρακρατηθέντων φόρων;», τώρα θυμήθηκαν οι συνάδελφοι της Νέας Δημοκρατίας να θέσουν θέμα ευθύνης των αιρετών που αμισθί προσφέρουν τις υπηρεσίες τους σε πόστο ευθύνης, όταν το 2013, όντας και εγώ δημοτικός σύμβουλος, επικεφαλής δημοτικής παράταξης στον δήμο μου, στον Δήμο Παιανίας, δεν ελάμβανα –διότι περιεκόπησαν- ούτε τα 50 ευρώ ως έξοδα παράστασης, τα οποία μας έκοψε η κυβέρνηση ΠΑΣΟΚ - Νέας Δημοκρατίας τότε;

Δεν καταλαβαίνω ειλικρινά γιατί αντί να τεθούν προτάσεις σε έναν γόνιμο πολιτικό και εποικοδομητικό διάλογο, για να δούμε πώς μπορούμε να ξεπεράσουμε τέτοιες παθογένειες που πλήττουν πραγματικά την τοπική αυτοδιοίκηση, τίθενται θέματα και θέτετε σε λειτουργία όλο το σύστημα της παρουσίας των Βουλευτών στο Κοινοβούλιο.

Επίσης βλέπω ότι τίθεται και θέμα για τις παραλίες. Ξέρετε, όσον αφορά τις παραλίες και τη χρήση τους να σας πω -εξ όσων έχω γίνει λήπτης και δέκτης, κοινωνός θεμάτων και προβλημάτων- ότι ερχόταν κόσμος πριν από χρόνια να μου παραπονεθεί, ότι τον Αύγουστο, που τελείωνε η τουριστική σεζόν, δεν είχαν λάβει ακόμα την απαιτούμενη άδεια, ώστε να μπορέσουν να πάρουν την ηλεκτροδότηση, απαραίτητη προϋπόθεση για να μπορούν να λειτουργούν, και λειτουργούσαν παράνομα.

Ξαφνικά, όταν πάνε να γίνουν κάποιες βελτιώσεις και στο θέμα αυτό, βάλλεται η σημερινή Κυβέρνηση ότι ολιγωρεί και ότι δεν συμπεριφέρεται ως οφείλει, προκειμένου να προωθεί τις λύσεις τέτοιων θεμάτων.

Κυρίες και κύριοι συνάδελφοι, αν κάτι πραγματικά χαρακτηρίζει συνολικά την πορεία της τοπικής αυτοδιοίκησης μετά τη Μεταπολίτευση, είναι η συνεχής και σταθερή ενίσχυση του θεσμικού, οικονομικού και πολιτικού πλαισίου και ρόλου της. Πρόκειται για μία εξέλιξη που συνδέεται κυρίως με το ότι σταδιακά επικράτησε τόσο στον πολιτικό κόσμο, όσο και στον ελληνικό λαό η εδραία πεποίθηση ότι η τοπική αυτοδιοίκηση, παρά τις όποιες αδυναμίες της, αποτελεί έναν θεσμό βαθύτατα δημοκρατικό, λόγω της άμεσης λαϊκής νομιμοποίησής της, και ταυτόχρονα ιδιαίτερα αποτελεσματικό, λόγω της εγγύτητας με την οποία βλέπει, αντιμετωπίζει και εξετάζει τα προβλήματα των τοπικών κοινωνιών.

Η συνδιαμόρφωση άποψης μεταξύ των τοπικών αρχόντων και της κεντρικής διοίκησης, της Κυβέρνησης, αποτελεί τη λυδία λίθο της λειτουργίας της. Μεμονωμένες ενέργειες και επιβαλλόμενες διαδικασίες οδηγούν νομοτελειακά σε κατάλυση του πυρήνα της δομής ενός ευνομούμενου κράτους.

Τη σημερινή Κυβέρνηση ΣΥΡΙΖΑ – ΑΝΕΛ θα μπορούσατε ίσως να την κατηγορήσετε για κάποια πράγματα, όχι όμως για έλλειψη δημοκρατικού διαλόγου. Η δημόσια διαβούλευση για τα νομοθετήματα, ο διάλογος με τους φορείς, οι συναντήσεις με κάθε εμπλεκόμενο φορέα, κάθε άλλο παρά έλλειμμα δημοκρατίας καταδεικνύουν.

Είναι δυνατόν να κατηγορείται μια κυβέρνηση, επειδή δεν εμφανίζεται να αποφασίζει ερήμην όλων, αλλά αξιοποιεί πορίσματα επιτροπών που προκύπτουν από μελέτη, έρευνα και ανταλλαγή απόψεων;

Είναι δυνατόν να εγκαλείται για τη δημοκρατική δυσλειτουργία;

Οι κεντρικοί αυτοτελείς πόροι –ΚΑΠ χάριν συντομίας- των δήμων προέρχονται από πηγές εσόδων του κράτους, του κρατικού προϋπολογισμού. Όπως ξέρετε, το 20% προέρχεται από τις ετήσιες εισπράξεις του φόρου εισοδήματος φυσικών προσώπων, το 12% από τις ετήσιες εισπράξεις του ΦΠΑ και το 50% από τα συνολικά έσοδα των ετήσιων εισπράξεων από τον φόρο ακίνητης περιουσίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ένα λεπτό, κυρία Πρόεδρε, και σε εμένα, αν έχετε την καλοσύνη.

Οι παραπάνω φόροι επιλέχθηκαν γιατί είναι οι περισσότερο δυναμικοί φόροι του φορολογικού μας συστήματος και από την άποψη αυτή διασφαλίζεται η επάρκεια των πόρων της τοπικής αυτοδιοίκησης όχι μόνο σήμερα, αλλά και στο μέλλον.

Η εικόνα της ελλιπούς απόδοσης, όπως είπα και επαναλαμβάνω, παρακρατηθέντων πόρων δεν είναι σημερινή. Ξεκίνησε με την έναρξη της κρίσης κυρίως και κορυφώθηκε το 2009. Ωστόσο, η σημερινή Κυβέρνηση έχει τη γενναιότητα να αντιμετωπίσει την πραγματικότητα και να δρομολογήσει ενέργειες και διαδικασίες προς όφελος της τοπικής αυτοδιοίκησης. Η εκτέλεση του προϋπολογισμού του 2016 για τους δήμους, όσον αφορά τη χρηματοδότησή τους από τους κεντρικούς αυτοτελείς πόρους, πραγματοποιήθηκε κανονικά και εφόσον αφορά την απόδοση της τελευταίας, όπως είπα, δόσης των παρακρατηθέντων πόρων ύψους 214 εκατομμυρίων ευρώ.

Όσον αφορά την κινητικότητα –και με αυτό τελειώνω-, η διάταξη αυτή θεσμοθετήθηκε προκειμένου να αξιοποιηθούν ανθρώπινοι πόροι, να διασφαλιστεί η ορθολογική στελέχωση των υπηρεσιών και να εξασφαλιστεί η εύρυθμη λειτουργία τους. Επίσης, όπως είπε και ο κύριος Υπουργός, όσον αφορά νομικά κενά, που πιθανόν εντοπίστηκαν κατά την εφαρμογή της, δεν νομίζω πως θα υπάρξει κανείς που θα προβάλει αντιρρήσεις στην εξάλειψή τους, η οποία και θα γίνει.

Το πρόβλημα ενδεχόμενης αποψίλωσης ορεινών και νησιωτικών δήμων λόγω της κινητικότητας θεωρώ πως ο Υπουργός και οι υπηρεσίες του θα το αντιμετωπίσουν με την προσήκουσα σοβαρότητα, ώστε κανένας δήμος να μην βρεθεί χωρίς προσωπικό.

Και κλείνω, λέγοντας ότι προσβλέπω στην άμβλυνση των αντιθέσεων που η συντήρησή τους προκαλεί τόσο κακό στην τοπική αυτοδιοίκηση.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Γεωργιάδης από την Ένωση Κεντρώων, για έξι λεπτά.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κυρία Πρόεδρε.

Θα ξεκινήσω με ένα μικρό σχόλιο σε αυτό που αναφέρθηκε και από τον κ. Βορίδη και τον κ. Βαρβιτσιώτη, σχετικά με τις παραλίες, το οποίο με βρίσκει απόλυτα σύμφωνο. Θεωρώ ότι πρέπει να τελειώσει αυτό το θέμα με τις δημοπρασίες, να γίνει πιο ξεκάθαρο κι επιτέλους, να τελειώσει το θέμα της δικαιολογίας με την ΚΥΑ.

Στην Ένωση Κεντρώων είναι και δική μας πεποίθηση ότι η αυτοδιοίκηση όχι μόνο βρίσκεται στο στόχαστρο της Κυβέρνησης ΣΥΡΙΖΑ - ΑΝΕΛ, αλλά ήδη εδώ και δύο χρόνια δέχεται αλλεπάλληλα τα πυρά της. Η Κυβέρνηση βλέπει, δυστυχώς, την αυτοδιοίκηση ως κομματικό λάφυρο και ουδόλως την απασχολεί η οριακή κατάσταση στην οποία βρίσκεται ή η τραγική έλλειψη πόρων που είναι και το σημαντικότερο βέβαια πρόβλημά της. Γιατί είναι γνωστό ότι ο απώτερος σκοπός της πλειοψηφίας των εκατόν πενήντα τριών στη Βουλή -της μειοψηφίας, βέβαια, στον λαό, η οποία είναι κάτω από 20%- είναι να καταφέρει να ελέγξει όλους τους δήμους και όλες τις γειτονιές. Ιδέες υπάρχουν πολλές.

Ξεκίνησαν με την πρόταση αλλαγής του τρόπου επιλογής των εκτελεστικών γραμματειών στους δήμους, έτσι ώστε να επιβάλλουν αφεντικά στους δημάρχους. Και προχώρησαν και πιο επιστημονικά, με την εξαγγελία ή θα μπορούσα να πω, την απειλή της κατάθεσης πριν από το καλοκαίρι ενός πολυνομοσχεδίου που πυρετωδώς προετοιμάζουν. Είναι ένα σχέδιο με αναρίθμητες δήθεν απαραίτητες αλλαγές του «ΚΑΛΛΙΚΡΑΤΗ» και άλλα πολλά νεφελώδη, το οποίο βαφτίστηκε: «Μεταρρύθμιση στην αυτοδιοίκηση».

Κι ενώ ο κύριος Υπουργός διαπραγματεύεται αυτή τη μεταρρύθμιση ανά την επικράτεια με όλους τους πρόθυμους δημάρχους και τα στελέχη του ΣΥΡΙΖΑ, θεωρούμε απαράδεκτο να αρνείται πεισματικά τον διάλογο με τον κατ’ εξοχήν φορέα της αυτοδιοίκησης, τη λεγόμενη βέβαια ΚΕΔΕ, την Κεντρική Ένωση Δήμων Ελλάδας.

Πέραν από τα όσα εφευρίσκουν για δήθεν αναγκαιότητες επί παντός επιστητού, τους ξεφεύγουν και κάποιες αλήθειες. Ξεκάθαρα δηλώνουν ότι δεν τους αρέσει ο «ΚΑΛΛΙΚΡΑΤΗΣ», γιατί, όπως αναφέρουν, οικοδομήθηκε εξαρχής στη λογική του λιγότερου κράτους. Κι όλοι εδώ μέσα αντιλαμβανόμαστε τι σημαίνει αυτό: Περισσότερο κράτος στους δήμους και τις περιφέρειες, περισσότερες υπηρεσίες, περισσότεροι υπάλληλοι, περισσότεροι προϊστάμενοι του εαυτού τους, χιλιάδες προσλήψεις, ώστε όλοι μαζί -και συμπωματικά, όλοι αυτοί να είναι στελέχη, βέβαια, του ΣΥΡΙΖΑ- να ελέγχουν κάθε δραστηριότητα των τοπικών κοινωνιών.

Και όντως είναι εύλογο το ερώτημα πώς θα χρηματοδοτηθούν όλα τα παραπάνω, τα οποία οι ίδιοι εσείς έχετε κοστολογήσει το 2015 περί τα 3 δισεκατομμύρια και αυτήν τη στιγμή πιθανότητα να έχει διπλασιαστεί, διότι οι απαντήσεις περί συμμετοχικού προϋπολογισμού είναι το μόνο που βλέπουμε μέχρι στιγμής και χρήζει πολλών διευκρινίσεων.

Για ουσιαστική αναβάθμιση του ρόλου της αυτοδιοίκησης α΄ και β΄ βαθμού, για το ενδεχόμενο μητροπολιτικής εξέλιξης των μεγάλων δήμων, όπως θα παράδειγμα, της Αθήνας και της Θεσσαλονίκης, για ουσιαστική ενίσχυση των κεντρικών αυτοτελών πόρων, μόνο σοβαρή κουβέντα δεν γίνεται.

Στην πράξη, ακόμη και οι θεσμοθετημένοι πόροι υπέρ των δήμων παρακρατούνται επίτηδες για μήνες ή για χρόνια, εντείνοντας την ασφυξία. Υπενθυμίζω ότι οι πιστώσεις για τις περιφερειακές υπηρεσίες –τις πρώην νομαρχίες, δηλαδή- από 96 εκατομμύρια για το 2016, συρρικνώθηκαν σε μόλις 32 εκατομμύρια για το 2017, σημειώνοντας μείωση κατά περίπου 65%.

Επιπρόσθετα, είναι γνωστό ότι η αυτοδιοίκηση α΄ βαθμού έχει αποκλειστεί τελείως από το ΕΣΠΑ, ακόμη και για τη λειτουργία των κοινωνικών δομών φτώχειας. Γιατί, με αποκλειστική ευθύνη της Κυβέρνησης ΣΥΡΙΖΑ - ΑΝΕΛ, καθυστέρησαν οι διαδικασίες έναρξης των προγραμμάτων του νέου ΕΣΠΑ 2014-2020, που θα χρηματοδοτούσαν τη λειτουργία αυτών των δομών.

Αποτέλεσμα ήταν να σταματήσει για απροσδιόριστο διάστημα η παροχή αυτών των υπηρεσιών και οι διακόσιες πενήντα έξι δομές με τις εκατόν δεκαοκτώ χιλιάδες ωφελούμενους συμπολίτες μας που έχουν πραγματικά την ανάγκη από ένα πιάτο φαΐ, από ένα ρούχο ή από το φάρμακό τους, να μη βρίσκουν παρηγοριά. Δυστυχώς, αυτή είναι η περίφημη «πρώτη φορά αριστερά».

Η Κυβέρνηση επιλέγει το μοντέλο του συγκεντρωτισμού του κεντρικού κράτους πάνω στην αυτοδιοίκηση και αυτό το σχέδιο νόμου είναι το αποτέλεσμα των σχετικών οδηγιών που έδωσε στη λεγόμενη επιτροπή για την αναθεώρηση του θεσμικού πλαισίου της τοπικής αυτοδιοίκησης, μια επιτροπή που αποτελεί ένα θαύμα.

Διότι, ενώ στο άρθρο 5 του αρχικού νόμου, του ν.4368/2016, προβλεπόταν ότι αποτελείται από είκοσι επτά άτομα, εκμεταλλευόμενη βέβαια η Κυβέρνηση τις διατάξεις για σχηματισμό και κάποιων ομάδων εργασίας, κατάφερε να χωρέσει συνολικά εκατόν τριάντα τέσσερα άτομα μαζί με τη γραμματειακή υποστήριξη, δηλαδή πέντε φορές παραπάνω από την αρχική πρόβλεψη. Όλα αυτά τα άτομα, βέβαια, δικαιούντο αμοιβής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να μην αδικήσουμε και κανέναν, αναζητήσαμε μήπως υπάρχει κάποια επιστολή, κάποια ανακοίνωση, με την οποία θα απαλλάσσονται ή θα παραιτηθούν αυτής της αμοιβής τα εν λόγω μέλη, αλλά δεν τα βλέπουμε. Εφόσον δεν τα είδαμε, θα παρακαλούσαμε τον κύριο Υπουργό να μας καταθέσει σήμερα τα αναλυτικά στοιχεία, ώστε να μάθει και ο ελληνικός λαός πού ξοδεύονται τα όσα κουρεύει η Κυβέρνηση ΣΥΡΙΖΑ - ΑΝΕΛ από τις συντάξεις των ηλικιωμένων και τα επιδόματα αναπηρίας και ανεργίας.

Αν εξαιρέσουμε περίπου δεκαπέντε άτομα που συμμετείχαν ως μέλη ex officio, τους οποίους, απ’ ό,τι καταλάβαμε, δεν τους ήθελε και η ίδια η Κυβέρνηση πάρα πολύ στα πόδια της, δεν υπάρχει κανένα στέλεχος που πάει χαμένο για την Κυβέρνηση. Τελικά το μόνο που περιμένουμε να ακούσουμε είναι το «λεφτά υπάρχουν» και από εσάς.

Έχουμε βέβαια για τριμελή…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Πού τα είδατε αυτά και τα λέτε; Πώς το λέτε; Διαβάζετε από μέσα…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, θα μιλήσετε στην ώρα σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Δεν το ξέρετε.

**ΜΑΡΙΟΣ ΓΕΩΡΓΙΑΔΗΣ:** Κύριε Υπουργέ, σας καλούμε να τα καταθέσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Μα, υπάρχουν κατατεθειμένα. Δεν το ξέρετε. Δεν δικαιολογείται από το νεαρό της ηλικίας να λέμε ανακρίβειες. Πού τα είδατε αυτά;

**ΜΑΡΙΟΣ ΓΕΩΡΓΙΑΔΗΣ:** Το αν λέγονται ανακρίβειες…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα απαντήσετε, κύριε Υπουργέ.

Ολοκληρώστε, κύριε Γεωργιάδη.

**ΜΑΡΙΟΣ ΓΕΩΡΓΙΑΔΗΣ:** Εμείς σας καλούμε να τα καταθέσετε.

Η τριμελής επιτροπή από πέντε-έξι άτομα έχει ακουστεί πάρα πολλές φορές, αλλά την εικοσιεπταμελή επιτροπή από εκατόν τριάντα τέσσερα άτομα εγώ προσωπικά πρώτη φορά την ακούω!

**ΜΑΡΙΑ ΘΕΛΕΡΙΤΗ:** Υπήρχε στο παρελθόν.

**ΜΑΡΙΟΣ ΓΕΩΡΓΙΑΔΗΣ:** Εν πάση περιπτώσει, δεν αμφισβητούμε ότι επί επτά μήνες όλα τα εν λόγω στελέχη δούλευαν πυρετωδώς για τις τετρακόσιες σαράντα πέντε σελίδες που καταθέσανε και διότι πραγματικά όλα αυτά που αναγράφονται περιλαμβάνουν και ενδιαφέροντα στοιχεία και όλοι μας θα πρέπει να τα μελετήσουμε και να διαβάσουμε προσεκτικά, διότι ο εν λόγω μπαχτσές έχει πάρα πολλά καλούδια.

Ενδεικτικά αναφέρω: καθιέρωση της απλής αναλογικής ως εκλογικού συστήματος, μείωση του ορίου ηλικίας για το δικαίωμα του εκλέγειν στα δεκαεπτά έτη, καθιέρωση τοπικών δημοψηφισμάτων, μείωση θητείας για τους αιρετούς, επισημοποίηση διαφόρων λαϊκών πρωτοβουλιών.

Τα παραπάνω είναι σε θετικό πρόσημο και εμάς μας βρίσκουν σύμφωνους από την Ένωση Κεντρώων, αλλά, όταν βλέπουμε προσλήψεις δεκάδων επιστημονικών συνεργατών σε κάθε δήμο, οι οποίοι θα βοηθούν και θα εξυπηρετούν την περιφέρεια και όχι μόνο το έργο των δημάρχων, αντιδημάρχων, περιφερειαρχών κ.ο.κ., με βάση τη σελίδα 106 του πορίσματος -θα με διαψεύσετε, αν δεν αναφέρεται εκεί-, με λίγα λόγια μιλάμε για περαιτέρω διόγκωση του κομματικού στρατού.

Βέβαια, είναι εύκολο να τα φορτώνουμε, αγαπητοί συνάδελφοι, όλα της Μεταπολίτευσης στον ΣΥΡΙΖΑ, διότι μας έχετε δώσει το δικαίωμα να το κάνουμε. Εμείς, όμως, ως Ένωση Κεντρώων, δεν ψάχνουμε να βρούμε κάποιον σαν εξιλαστήριο θύμα. Τα προβλήματα της τοπικής αυτοδιοίκησης υπάρχουν εδώ και δεκαετίες.

Εσείς, κύριοι της Νέας Δημοκρατίας, σωστά κάνετε και διαμαρτύρεστε για το μακρύ χέρι του ΣΥΡΙΖΑ στα αυτοδιοικητικά, αλλά θέλουμε να μας πείτε τι έχετε κάνει όλα αυτά τα χρόνια για να καθαρίσετε όλο αυτό το τοπίο της αυτοδιοίκησης που το θεωρείτε βρώμικο. Ακόμα και σήμερα είστε εναντίον της απομάκρυνσης των παθογενειών, των αργομισθιών και γενικότερα της διασπάθισης του κρατικού χρήματος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργιάδη, ολοκληρώστε.

**ΜΑΡΙΟΣ ΓΕΩΡΓΙΑΔΗΣ:** Ένα λεπτάκι, κυρία Πρόεδρε, και ολοκληρώνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ένα λεπτάκι και φτάσαμε στα εννιά έτσι.

**ΜΑΡΙΟΣ ΓΕΩΡΓΙΑΔΗΣ:** Υπήρχαν και διακοπές.

**ΓΕΩΡΓΙΟΣ ΑΜΥΡΑΣ:** Δεν ήταν προγραμματισμένες!

**ΜΑΡΙΟΣ ΓΕΩΡΓΙΑΔΗΣ:** Αυτό γιατί; Διότι πολύ απλά τα πελατειακό κράτος δεν έχει χρώμα κόκκινο, ροζ ή μόνο πράσινο. Έχει και μπλε και, αν το θίξουμε, θα θιχθείτε και εσείς.

Συμπερασματικά, εμείς δεν δρούμε μηδενιστικά και αναγνωρίζουμε και τα σφάλματα και τα θετικά των επεμβάσεων. Εν προκειμένω, αυτό που θέλουμε είναι διαφάνεια και κοινωνική λογοδοσία. Χωρίς την κάθαρση στην τοπική αυτοδιοίκηση, δεν θα καθαρίσει ο τόπος και δεν θα τον καθαρίσει καμμία κυβέρνηση.

Κλείνω με ένα σχόλιο που ανέφερε η κ. Ασημακοπούλου, διότι έτυχε να είμαι παρών στο χθεσινό πάνελ. Είναι απαράδεκτο να ακούμε από στέλεχος της Κυβερνήσεως προσομοίωση αυτή τη στιγμή ίσως του σημαντικότερου νομοσχεδίου που φέρνετε για τα μέτρα, για να πνίξετε περαιτέρω τους μισθούς και τις συντάξεις των Ελλήνων φορολογούμενων, με το ότι θα μαλώσουμε ένα παιδάκι που δεν πήγε καλά στις εξετάσεις. Με λίγα λόγια, δηλαδή, παραδέχεστε ότι ο κ. Τσακαλώτος είχε μια αποτυχημένη πολιτική; Να το ξέρουμε, δηλαδή! Προσομοιάζετε την πολιτική και τις αποφάσεις της Κυβέρνησης με ένα μάθημα σε ένα τεστ που δεν έγραψε κάποιος καλά και έχει την ευκαιρία να το ξαναγράψει;

Ειλικρινά, θέλω να πιστέψω ότι ήταν ένα λεκτικό ατόπημα, όπως και όλα τα προηγούμενα που έχετε πει ως Κυβέρνηση. Θα ήθελα να σας παρακαλέσω να σοβαρευτείτε. Διαφορετικά, πρέπει να παραιτηθείτε, διότι δεν λέω ότι είναι καλύτεροι οι επόμενοι που μπορεί να έρθουν, αλλά εσείς αποδεικνύεστε επικίνδυνοι.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο Κοινοβουλευτικός Εκπρόσωπος από το Ποτάμι κ. Αμυράς έχει τον λόγο, για έξι λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, είμαι απ’ αυτούς που είχαν τη χαρά, την τιμή και τη μεγάλη εμπειρία να έχουν θητεύσει στην τοπική αυτοδιοίκηση. Είχα τη μεγάλη τιμή, βεβαίως, ως επικεφαλής ανεξάρτητης –και το τονίζω- δημοτικής παράταξης να θητεύσω στον Δήμο Αθηναίων και όχι ως «διάττων αστήρ». Ίσως δεν θυμάστε το tweet που μου είχατε γράψει, αλλά δεν έχει σημασία. Να, λοιπόν, που είμαστε εδώ, για να συζητήσουμε για την τοπική αυτοδιοίκηση, για τα προβλήματά της και τον τρόπο που αυτή θα προχωρήσει μπροστά.

Εγώ, λοιπόν, αγαπητοί μου συνάδελφοι, από τη μικρή μου εμπειρία στον Δήμο Αθηναίων έχω καταλήξει στο εξής: Δύο είναι οι βασικοί παράγοντες για να πετύχει η τοπική αυτοδιοίκηση. Πρώτον, είναι η προσωπικότητα του δημάρχου. Αν ο δήμαρχος έχει μέσα του αποφασιστικότητα και ξέρει από την εμπειρία της πραγματικής ζωής να αντιμετωπίζει προβλήματα και να τα ξεπερνά, τότε ο δήμος του οποίου ηγείται είναι σε καλό δρόμο, κατά την άποψή μου.

Ο δεύτερος παράγοντας επιτυχίας είναι η αποκοπή οποιασδήποτε σύνδεσης με τα κόμματα. Όσο πιο ανεξάρτητα διοικείται ένας δήμος, τόσο μεγαλύτερες πιθανότητες επιτυχίας έχει. Για αυτό στενοχωριέμαι όταν ακούω πολιτικούς από διαφορετικά κόμματα να κατηγορεί ο ένας τον άλλο για θέματα της τοπικής αυτοδιοίκησης, λέγοντας «εσείς έχετε τους δικούς σας» και οι άλλοι να απαντάνε «κι εσείς έχετε άλλους είκοσι δικούς».

**ΣΥΜΕΩΝ (ΜΑΚΗΣ) ΜΠΑΛΛΗΣ:** Απλή αναλογική, επομένως!

**ΓΕΩΡΓΙΟΣ ΑΜΥΡΑΣ:** Βεβαίως και πρέπει να υπάρχει απλή αναλογική στην τοπική αυτοδιοίκηση! Πρέπει να δημιουργηθεί μια κουλτούρα συνεργασιών και να φύγουμε απ’ αυτόν τον πολιτικό λαβύρινθο των μεγάλων κεφαλιών που αποφασίζουν για την καθημερινότητα του δημότη.

Εγώ, λοιπόν, αγαπητοί συνάδελφοι, με αφορμή την επίκαιρη επερώτηση των Βουλευτών της Νέας Δημοκρατίας καλώ την Κυβέρνηση να κινηθεί με τολμηρό τρόπο στα θέματα των ΟΤΑ.

Τόσο παλιό είναι, που το «τρέχετε»; Το έχω εγώ. Θα σας το στείλω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ποια ημερομηνία ήταν;

**ΓΕΩΡΓΙΟΣ ΑΜΥΡΑΣ:** Θα σας το πω μετά. Ήταν περισσότερο από δύο χρόνια.

Αγαπητέ κύριε Σκουρλέτη, η αρχή έγινε στο παρελθόν με τον νόμο για τον «ΚΑΠΟΔΙΣΤΡΙΑ». Ο Αλέκος Παπαδόπουλος ήταν τότε ο συντάκτης του νόμου. Έκανε ένα μεγάλο βήμα για να συμμαζέψει εκείνο το χαοτικό τοπίο με τις χιλιάδες δήμους και τις κοινότητες.

Το δεύτερο βήμα –που θα έλεγα ότι ήταν το πιο ολοκληρωμένο- ήταν φυσικά με τον νόμο για τον «ΚΑΛΛΙΚΡΑΤΗ». Ο Ραγκούσης ήταν ο συντάκτης του νόμου ως Υπουργός τότε.

Αυτές οι δύο μεταρρυθμίσεις συνέπτυξαν –και πολύ σωστά- τις πενήντα επτά νομαρχίες σε δεκατρείς περιφέρειες, με αποκεντρωμένο τρόπο διοίκησης. Αυτό είναι σημαντικό. Άλλαξε, επίσης, ο τρόπος χρηματοδότησης των Οργανισμών Τοπικής Αυτοδιοίκησης. Αυξήθηκε η αυτοδιοικητική θητεία από τα τέσσερα στα πέντε έτη. Από εκεί που είχαμε μέχρι το 2010 εννιακόσιους δέκα δήμους –αν δεν κάνω λάθος- και εκατόν είκοσι τέσσερις κοινότητες, δηλαδή σχεδόν κάθε χωριό και ένας δήμαρχος ή κοινοτάρχης, φθάσαμε στους τριακόσιους είκοσι πέντε δήμους. Αυτά τα βήματα είναι σημαντικά.

Εγώ, λοιπόν, περιμένω από την Κυβέρνηση –για να μην το προσωποποιώ- να δω πραγματικά τη δική της μεταρρύθμιση. Ποιο είναι το επόμενο βήμα; Πώς θα χτίσετε πάνω σ’ αυτά που ήδη υπάρχουν και είναι σωστά; Πώς θα αλλάξετε και θα κατεδαφίσετε –για να το πω έτσι- τα αρνητικά, που είναι πάρα πολλά, ουκ ολίγα; Όμως, ακόμα δεν έχω ακούσει τα βασικά στοιχεία μίας μεταρρύθμισης που θα συμβαδίζει πραγματικά με τον 21ο αιώνα.

Ένα συστατικό, όμως, για να πετύχει η οποιαδήποτε κίνηση, θα είναι σαφέστατα η προϋπόθεση της επικοινωνίας και του διαλόγου με την τοπική αυτοδιοίκηση με όρους σεβασμού. Αν η ΚΕΔΕ δεν θέλει να συμμετάσχει στον διάλογο, εσείς πρέπει να επιμείνετε, ξανά και ξανά, γιατί έτσι εκτίθεται εκείνη και νομίζω ότι ενδεχομένως κάποιοι δήμαρχοι εντός της να λάβουν ένα μήνυμα ουσιαστικής διάδρασης με την Κυβέρνηση για ένα θέμα τόσο σοβαρό.

Βεβαίως, υπάρχουν και οι καλοί δήμαρχοι, υπάρχουν και οι κακοί δήμαρχοι, υπάρχουν και οι μέτριοι δήμαρχοι. Αντιστοίχως, υπάρχουν και οι καλοί δημότες και οι ανεύθυνοι δημότες και οι κακοί δημότες.

Ό,τι και να συζητάμε, εγώ θα σας πω ότι ο δείκτης αποτελεσματικότητας μιας μεταρρύθμισης θα φανεί από ένα μικρό ενδεχομένως στοιχείο -που μπορεί να μην το έχετε λάβει καν υπ’ όψιν σας, να μην το ξέρετε, και δεν θα σας αδικήσω σε αυτό- που θα έφερε τον τίτλο: «Τα αδέσποτα σκυλιά στην Πανεπιστημιούπολη των Ιωαννίνων».

Πριν από δύο μήνες, κυρίες και κύριοι συνάδελφοι, έπεσε στα χέρια μου μια επιστολή εκατό ξένων φοιτητών -όχι Ελλήνων-, οι οποίοι φοιτούν στο Πανεπιστήμιο Ιωαννίνων. Κάνουν κάποια σεμινάρια και κάποια διδακτικά προγράμματα εκεί. Μεταξύ αυτών των φοιτητών είναι και κάποιοι φοιτητές από την Κίνα. Σας το λέω αυτό για να δούμε τη γεωγραφική απόσταση. Οι εκατό αυτοί φοιτητές έλεγαν προς την πρυτανεία, προς τον δήμο, προς την αστυνομία: «Σώστε μας από τα αδέσποτα σκυλιά, μας δαγκώνουν διαρκώς.».

Επικοινώνησα, λοιπόν, εγώ με τον δήμο, με τις αρχές εκεί και με κάποιους από τους φοιτητές και έμαθα ότι όντως υπάρχει ένα μεγάλο πρόβλημα, γιατί το δημοτικό καταφύγιο αδέσποτων ζώων στα Ιωάννινα έχει «τιγκάρει». Θα μου πείτε ότι αυτό μπορεί να συμβαίνει και αλλού!

Δείτε, λοιπόν, κύριε Υπουργέ -και από την απάντησή σας εγώ πολλά θα καταλάβω, νομίζω-, πώς μπλοκάρει η κεντρική διοίκηση την επίλυση ενός τέτοιου μικρού –μικρό ίσως για κάποιον που το βλέπει από απόσταση- ή μεγάλου –μεγάλο για τον Κινέζο φοιτητή που τον δαγκώνει το σκυλί- ζητήματος. Έχει κάνει αίτημα ο Δήμος Ιωαννιτών προς την Αποκεντρωμένη Διοίκηση Ηπείρου και Δυτικής Μακεδονίας για την πρόσληψη ενός κτηνιάτρου, για να στειρώνει τα αδέσποτα, να τα φροντίζει, να τους βάζει το τσιπάκι και λοιπά.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Δεν χρειάζεται πρόσληψη.

**ΓΕΩΡΓΙΟΣ ΑΜΥΡΑΣ:** Χρειάζεται.

Μετά εστάλη στην αποκεντρωμένη διοίκηση και το αίτημα έγινε δεκτό. Η αποκεντρωμένη διοίκηση απέστειλε στο Υπουργείο Εσωτερικών το θετικό αίτημα και τη θετική εισήγηση για την πρόσληψη ενός κτηνιάτρου στο δημοτικό καταφύγιο των Ιωαννίνων. Από τότε επικράτησε «σιγή ιχθύος». Το «τότε» πότε είναι; Είναι 17 Φεβρουαρίου του 2016.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί σας το λέω αυτό; Το λέω διότι η κεντρική διοίκηση σε έναν βαθμό, ενδεχομένως λόγω άγνοιας ή δεν έχει με τι να πρωτοασχοληθεί, αφήνει ένα μικρό πρόβλημα να διογκώνεται.

Έχω στείλει, λοιπόν, εγώ επιστολή στους φοιτητές και τους λέω ότι θα το δούμε βεβαίως το θέμα και προς το δικό σας όφελος, αλλά προς των αδέσποτων ζώων- εννοείται- και μη στείλετε ακόμα διαμαρτυρία προς τις πρεσβείες σας. Γιατί επρόκειτο να στείλουν διαμαρτυρία προς τις πρεσβείες τους και να κινηθούν νομικά σε βάρος των αρχών, ενδεχομένως και του πανεπιστημίου.

Άρα, κυρίες και κύριοι συνάδελφοι, για να μη σας κουράζω άλλο, γιατί έχω ξεπεράσει κατά ένα λεπτό τον χρόνο μου, καταλήγω με ένα μικρό σχόλιο.

Κύριε Σκουρλέτη, άκουσα που λέγατε στη Νέα Δημοκρατία ότι τα μνημόνιά σας φταίνε για την έλλειψη και τη διακοπή της χρηματοδότησης. Έτσι θα το πάμε τώρα; Τα μνημόνιά μας και τα μνημόνιά σας, όπως παλιά ήταν τα «γαλάζια» και τα «πράσινα» καφενεία; Τα μνημόνια ή είναι καλά ή δεν είναι ή είναι αναγκαία ή δεν είναι. Εκεί θέλω τη δική σας θέση και όχι «τα δικά μας μνημόνια και τα δικά σας μνημόνια».

Δεν θα πω τώρα για τα νέα μέτρα και για το νέο «μνημόνιο καβάτζα», που έρχεται. Θα τα πω τη Δευτέρα στην επιτροπή.

Σας ευχαριστώ πολύ.

(Χειροκροτήματα από την πτέρυγα του Ποταμιού)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τέλειωσε ο κύκλος των Κοινοβουλευτικών Εκπροσώπων. Οπότε τώρα πάμε στους επερωτώντες Βουλευτές. Θα δευτερολογήσουν μόνο δύο, ο κ. Βορίδης και ο κ. Γεωργαντάς.

Από ό,τι βλέπω εδώ, ο συνάδελφος λέει ότι έχετε μόνο τρία λεπτά, κύριε Βορίδη. Εγώ θα σας δώσω πέντε. Να το κρατήσετε!

Ο κ. Γεωργαντάς έχει τρία λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Θα μου δώσετε πέντε λεπτά και εμένα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κανονικά είχατε δυόμισι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θέλω και εγώ πέντε λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, εσείς έχετε τρία λεπτά. Εσείς είσαστε Κοινοβουλευτικός Εκπρόσωπος. Τώρα είμαστε στους επερωτώντες.

Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κυρία Πρόεδρε.

 Τώρα, όμως, κύριε Σκουρλέτη, να πούμε πού διαφωνούμε και να πούμε και τι συνομολογήθηκε στη διαδικασία.

Σας εγκαλέσαμε γιατί δεν έχετε εκδώσει την κοινή υπουργική απόφαση, η οποία είναι απαραίτητη, για να προχωρήσει το ζήτημα των παραλιών. Το συνομολογήσατε ότι δεν την έχετε εκδώσει. Τώρα γιατί παραπονείστε για την κριτική αυτή;

Σας εγκαλέσαμε, γιατί έχετε ανοίξει μία συζήτηση για την κυβερνησιμότητα των δήμων. Ήρθατε πάλι έτσι, σκαιώς, να μας επιπλήξετε, γιατί διαφωνούμε με μία απλή αναλογική. Εντάξει, τους ξέρετε τους λόγους της διαφωνίας μας, όχι γιατί απηχούμε το μαύρο, σκοτεινό, συντηρητικό παρελθόν, ξέρω γω, και όλα αυτά τα ωραία γλαφυρά, αλλά γιατί στην πραγματικότητα αυτό το εκλογικό σύστημα, το οποίο περιγράφεται ως απλή και άδολη, δεν διασφαλίζει την κυβερνησιμότητα στους δήμους.

Λέτε τώρα «θα οικοδομηθούν συναινέσεις». Το «θα οικοδομηθούν συναινέσεις» είναι στην καλή προαίρεση του καθενός. Οι δε διακρίσεις οι οποίες δημιουργούν βαθιές διαιρέσεις, όπως ξέρετε, δεν είναι πάντα ιδεολογικές. Υπάρχουν σκληρότατες διαφωνίες και διαιρέσεις για λόγους πολύ χαμηλότερους από τους ιδεολογικούς, προσωπικές φιλοδοξίες ή οτιδήποτε άλλο που δεν επιτρέπουν τις συνθέσεις. Την κυβερνησιμότητα πώς θα την εξασφαλίσετε;

Τρίτον, σας εγκαλέσαμε για το θέμα των παρακρατηθέντων. Τι συνομολογήσατε; Ότι ναι, δεν τα δίνω και δεν θα τα δώσω. Λέγοντας τι; Ότι, ξέρετε, υπήρξαν περικοπές. Μα, βεβαίως, αλλά και όταν δόθηκαν και εδίδοντο, αυτές οι περικοπές υπήρχαν. Και εδίδοντο μέχρι τώρα, μετά την περίοδο των περικοπών. Επομένως το μεγάλο ερώτημα είναι γιατί αυτά που εδίδοντο…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** … (δεν ακούστηκε)

**ΜΑΥΡΟΥΔΗΣ ΒΟΡΙΔΗΣ:** Ακούστε, γιατί κάνατε ένα άλμα. Μας πήγατε στο 2009 και λέτε, ξέρετε, αυτά έχουν διαμορφωθεί ως οφειλές του 2009. Πράγματι, αλήθεια είναι αυτό. Μόνο που εν συνεχεία οι κυβερνήσεις ρύθμισαν αυτές τις οφειλές. Είπατε σε οκτώ δόσεις. Ναι, αλλά τότε οι κυβερνήσεις οι δικές μας, που τις εγκαλείτε σήμερα…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Τις ρυθμίσατε το 2011, το 2012, το 2013;

**ΜΑΥΡΟΥΔΗΣ ΒΟΡΙΔΗΣ:** Επαναλαμβάνω, μα, αφού πληρώνονταν τα προηγούμενα. Όποιος γνωρίζει στοιχειωδώς πώς γίνεται η αποπληρωμή ξέρει ότι πρώτα πληρώνεις τα παλιά, μετά ρυθμίζεις τα καινούργια. Στα χεράκια σας ήρθαν τα καινούργια και σταματήσατε να πληρώνετε, αυτά τα οποία έπρεπε να πληρώσετε.

Το ερώτημα είναι γιατί. Διότι, προσέξτε, αυτά ήταν γραμμένα στον προϋπολογισμό, στους προϋπολογισμούς. Επομένως, όπως βρίσκονταν για να δοθούν, θα μπορούσαν να συνεχίσουν να βρίσκονται για να δίδονται. Είναι πολιτική σας επιλογή το ότι δεν τα δίνετε. Να είμαστε συνεννοημένοι και ξεκάθαροι σε αυτό.

Πάω στο επόμενο. Σας θέσαμε, ακούστε, το ζήτημα των συμβασιούχων. Δεν θα ξανακάνω τη συζήτηση αυτή ούτε θα την ανακεφαλαιώσω, γιατί για εμένα είναι ξεκάθαρο.

Ερωτήσαμε: Θα αποφασίζει ο δήμαρχος για τη συνταγματικότητα; Όχι. Το δικαστήριο να αποφασίζει; Ε, ναι. Τα κλιμάκια του Ελεγκτικού Συνεδρίου να αποφασίζουν; Ναι.

Ερώτηση τώρα: Με δεδομένο το ζήτημα που έχει δημιουργηθεί, εσείς τώρα λέτε ότι είναι σωστό να δίδεται εντολή, να καταδιώκονται και να ελέγχονται πειθαρχικά οι δήμαρχοι, γιατί έχουν την άποψη, πρώτον, ότι τους είναι αχρείαστοι οι συγκεκριμένοι εργαζόμενοι, δεύτερον, ότι τους επιβαρύνουν στους δήμους οικονομικά και δεν μπορούν να αντεπεξέλθουν και, τρίτον, ότι σε κάθε περίπτωση –να το πω με τον πιο διπλωματικό τρόπο που μπορώ να το πω;- υπάρχει νομική εκκρεμότητα στο ζήτημα. Εσείς αυτόν τον δήμαρχο θα τον στείλετε να ελεγχθεί πειθαρχικά;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Γιατί αυτό το προεξάρχον μέλος μας, το οποίο είναι και «ταλιμπάν» της παρατάξεώς μας, που ο συγκεκριμένος δεν είναι –μιλάω για τον Δήμαρχο Κασσάνδρας-, ξέρετε τι λέει; Λέει κάτι πολύ βασικό: «Θα έρθει ο Σκουρλέτης να μου πει ποιους χρειάζομαι και ποιους όχι;». Για απαντήστε λίγο σε αυτό. Γιατί εδώ είμαστε στον αυτοδιοικητικό πυρήνα. Εσείς με νόμο θα αποφασίζετε ποιοι είναι οι εργαζόμενοι που χρειάζονται στην αυτοδιοίκηση και θα έρχεστε να τους λέτε και πώς θα δεσμεύουν και τους πόρους τους; Εδώ είμαστε στον πυρήνα.

Δεν σας άκουσα να επαναλάβετε τη δήλωση εδώ περί των τριάντα χιλιάδων μονιμοποιήσεων. Το είχατε πει κάποια στιγμή και μετά, τώρα, εδώ, δεν το είπατε, το αφήσατε λίγο πιο ανοικτό. Θα μας το διευκρινίσετε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Θα το διευκρινίσω.

**ΜΑΥΡΟΥΔΗΣ ΒΟΡΙΔΗΣ:** Θα μας το διευκρινίσετε.

Αλλά, εδώ να ξεκαθαρίσουμε εμείς τα πράγματα. Με συγχωρείτε. Εδώ υπάρχουν κατηγορίες που πράγματι μπορεί κανείς να εξετάσει ότι καλύπτουν μόνιμες, πάγιες και διαρκείς ανάγκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με την άδειά σας, δεν μπορώ να παραβιάζω την άδειά σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Επιτέλους, βλέπω να μιλάτε τη γλώσσα της λογικής με το τελευταίο. Συνεχίστε.

**ΜΑΥΡΟΥΔΗΣ ΒΟΡΙΔΗΣ:** Για την άδεια;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Και όχι μόνο.

**ΜΑΥΡΟΥΔΗΣ ΒΟΡΙΔΗΣ:** Περιμένετε. Όμως, εσείς έχετε τσουβαλιάσει όλες τις κατηγορίες στη συγκεκριμένη. Δεν είναι έτσι. Εδώ, λοιπόν, πρέπει κανείς, άμα θέλει να την κάνει σοβαρά αυτή τη συζήτηση, να κάτσει να το δει αναλυτικά και ανά κατηγορία.

**ΜΑΡΙΑ ΘΕΛΕΡΙΤΗ:** Έχετε ανεξέλεγκτο.

**ΜΑΥΡΟΥΔΗΣ ΒΟΡΙΔΗΣ:** Περιμένετε τώρα.

Αποκαλύψατε, όμως, και κάτι άλλο το οποίο θεωρώ εξαιρετικά σημαντικό. Μιλήσατε απολύτως απαξιωτικά. Ειλικρινά σας το λέω, δικαίωμά σας να εκφράζεστε όπως θέλετε, χαρακτηρίζετε την Κυβέρνηση, αλλά μιλήσατε εντελώς απαξιωτικά για την ΚΕΔΕ. Τι τους λέτε, τελικά; Ότι είναι σε συνεννόηση μαζί μας και έρχονται και θέτουν τα θέματα που θέτουν, διότι θέλουν να σας κάνουν αντιπολίτευση.

Να κάνω μια απλή ερώτηση; Δυο λεπτά. Η ΕΝΠΕ δεν είναι δική μας; Γιατί στην ΕΝΠΕ δώσαμε άλλη γραμμή; Άλλη γραμμή στην ΕΝΠΕ και άλλη γραμμή στην ΚΕΔΕ; Δικοί μας δεν είναι και οι από εκεί, δικοί μας δεν είναι και οι από εδώ;

Για να πάμε τώρα και στο έγκλημα καθοσιώσεως του Πατούλη. Αυτά τα ζητήματα που σας έθεσα, δηλαδή το ζήτημα των παραλιών, το ζήτημα των συμβασιούχων, το ζήτημα της απλής αναλογικής και της κυβερνησιμότητας, το ζήτημα των αυτοδιοικητικών που πρέπει να παρέχουν αμισθί υπηρεσίες, το ζήτημα της γραφειοκρατίας, της μεγάλης, υψηλής γραφειοκρατίας, που η μείωσή της δεν σημαίνει έλλειψη ελέγχου, για το θέμα των συμβάσεων, αυτά τα ζητήματα δεν σας θέτει και η ΚΕΔΕ; Δηλαδή, άμα σας τα θέτει ο Πατούλης, τα θέτει γιατί είναι κομματικός εγκάθετος και δεν είναι ζητήματα αυτά που πρέπει να συζητηθούν;

Επί της ουσίας, εσείς ως Κυβέρνηση, δεν οφείλετε απαντήσεις και διάλογο; Όταν σας τίθενται αυτά τα ζητήματα, η απάντησή σας ποια θα είναι; «Εσύ είσαι νεοδημοκράτης, δεν σου μιλάω.»; Το λέω γιατί αποδώσατε αυτό το κίνητρο στον Πατούλη. Είπατε ότι αυτά τα κάνει γιατί είναι σε συνεννόηση μαζί μας. Εγώ λέω: Έκανε κάτι περισσότερο ο Πατούλης από το να σας θέσει αυτά τα ζητήματα και να ζητάει τον διάλογο μαζί σας; Ποιο είναι το περισσότερο, λοιπόν; Τα ίδια δεν είναι; Αυτά δεν είναι τα ερωτήματα; Άρα, λοιπόν, αυτά δεν είναι θεμιτά ερωτήματα, που πρέπει η Κυβέρνηση να απαντήσει ως έχουσα την ευθύνη της ρυθμίσεως των σχέσεων με την τοπική αυτοδιοίκηση;

Εδώ, λοιπόν, πάμε στο επίκαιρο. Αυτά είναι τα ζητήματα στα οποία καλείστε να απαντήσετε. Σε αυτά δεν απαντάτε και επιδεικνύετε έναν αυταρχισμό, ο οποίος και δεν ταιριάζει.

Καλά τώρα, τι λέω κιόλας για την Αριστερά: «αυταρχισμός». Δηλαδή, θα μπορούσα να βάλω μια εξίσωση εδώ: Αριστερά ίσον αυταρχισμός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για αυτό μην τη βάλετε, γιατί περνάει και ο χρόνος.

**ΜΑΥΡΟΥΔΗΣ ΒΟΡΙΔΗΣ:** Όμως, εν πάση περιπτώσει…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Έλεος!

**ΜΑΥΡΟΥΔΗΣ ΒΟΡΙΔΗΣ:** …για να φύγω απ’ αυτό…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Καλύτερα. Τάχιστα.

**ΜΑΥΡΟΥΔΗΣ ΒΟΡΙΔΗΣ:** …μένω, λοιπόν, στο ότι έχετε μία υποχρέωση διαλόγου και επιλύσεως των προβλημάτων. Δεν το κάνετε. Αντιθέτως, έχετε βάλει στο στόχαστρο την τοπική αυτοδιοίκηση. Όσο, δε, για το τι συμβαίνει στις περιφέρειες, αυτό θα το συζητήσουμε σε επόμενη επερώτηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Γεωργαντάς έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Βορίδη, στην απορία σας για ποιον λόγο ο Υπουργός αντιμετωπίζει με αυτόν τον τρόπο τους δημάρχους, η απάντηση είναι μια: Κατά τον Υπουργό, τουλάχιστον με αυτά που εγώ αντιλαμβάνομαι, οι δήμαρχοι είναι υπάλληλοι του Υπουργού Εσωτερικών. Τους λέμε -στις υπηρεσίες ανταποδοτικότητας- πόσους υπαλλήλους να πάρουν, για πόσον καιρό να τους πάρουν, πώς να τους πληρώσουν οι ίδιοι. Όταν δεν συμμορφώνονται με αυτό που τους λέμε, τους στέλνουμε επιστολή από την αποκεντρωμένη διοίκηση για να περάσουν από πειθαρχικό έλεγχο και ταυτόχρονα, αφήνουμε υπονοούμενα για το τι θα πει η ολομέλεια του Ελεγκτικού Συνεδρίου σε αντίθεση, προφανώς, με αυτό που ήδη είπαν τα κλιμάκια, σε σχέση με την αντισυνταγματικότητα των διατάξεων και με το μη νόμιμο της δαπάνης.

Τα πράγματα είναι πάρα πολύ απλά. Εγώ, πραγματικά, θα ήθελα να δω έναν κρατικό λειτουργό μιας αποκεντρωμένης διοίκησης που να επιβάλει πειθαρχική ποινή σε έναν δήμαρχο, γιατί δεν εφαρμόζει το Σύνταγμα σε διάταξή του που δεν χρειάζεται καμμία ερμηνεία. Τα άρθρα 103 και 102 του Συντάγματος είναι για πρωτοετή φοιτητή της Νομικής απόλυτα ξεκάθαρο. Καμμία ερμηνεία δεν χρειάζεται. Θα ήθελα πραγματικά να το δω, αν μπορεί να αιτιολογήσει κάποιος κρατικός λειτουργός πειθαρχικό έλεγχο σε βάρος αιρετών οι οποίοι εφαρμόζουν το Σύνταγμα.

Και βέβαια, να θυμίσω ότι όταν ο ΣΥΡΙΖΑ ήταν στην Αντιπολίτευση και υπήρξε μια οδηγία προς δημάρχους, για να παραδώσουν τους φακέλους των υπαλλήλων για να γίνει το αυτονόητο -ο έλεγχος της γνησιότητας των πτυχίων και των δικαιολογητικών του φακέλου-, εκεί βγήκε ο ΣΥΡΙΖΑ και κάλυψε κάποιους δημάρχους και τους είπε «μην στέλνετε τους φακέλους, δεν είναι νόμιμο αυτό για να συμβεί, μην συνεργάζεστε με το Υπουργείο για να γίνει ο έλεγχος». Ποιος έλεγχος; Ο έλεγχος της γνησιότητας των εγγράφων.

Και μπορούμε να συγκρίνουμε αυτές τις δύο περιπτώσεις, βεβαίως, για να δούμε τη διαφορά νοοτροπίας του καθενός, τη σκοπιμότητα του καθενός και, βεβαίως, για να αξιολογηθεί, τελικά, με ποιον τρόπο βλέπουν όλοι την αυτοδιοίκηση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Υπάρχουν πράγματι κατηγορίες συμβασιούχων, με την έννοια ότι προσφέρουν υπηρεσίες χωρίς μόνιμη σχέση με το δημόσιο, όπως είναι οι αναπληρωτές εκπαιδευτικοί, όπως είναι οι επικουρικοί ιατροί, στις οποίες εμείς θα θέλαμε βεβαίως, να προκηρυχθούν μόνιμες θέσεις. Όχι να γίνει αυτόματη μετατροπή των συμβάσεων ορισμένου χρόνου σε αορίστου, όπως όχι μόνο υπονοήσατε, αλλά είχατε πει ξεκάθαρα νωρίτερα. Εμείς συμφωνούμε να αποφασίσει το δημόσιο τι πραγματικά είναι ανάγκη, να το ιεραρχήσει και τις προκηρύξει. Να μην κάνει καμμία αυτόματη μετατροπή, η οποία ούτως ή άλλως απαγορεύεται. Να τις προκηρύξει για να μπορούν να συμμετάσχουν όλοι και αυτοί που ήδη εργάζονται και αυτοί που δεν εργάζονται, αλλά έχουν πολλά προσόντα και αυτή τη στιγμή είναι εκτός των συμβάσεων ορισμένου χρόνου.

Σε εκπαιδευτικούς και γιατρούς, λοιπόν, είμαστε απολύτως σύμφωνοι να δημιουργηθούν μόνιμες θέσεις. Απλά τις εξαγγέλλετε συνεχώς, δεν τις έχετε πράξει ποτέ.

Σε όλες τις άλλες υπηρεσίες ανταποδοτικού χαρακτήρα, αφήστε τους δημάρχους να κάνουν αυτό που και το Σύνταγμα τούς επιτάσσει να κάνουν και ξέρουν πολύ καλά να το κάνουν και στο κάτω-κάτω το πληρώνουν οι δημότες τους. Είναι ανταποδοτική υπηρεσία και από τους δημότες τους θα κριθούν μετά από δύο χρόνια.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, πόσο χρόνο θέλετε; Δέκα λεπτά;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Και λιγότερο, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ. Έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Νομίζω ότι η συζήτηση μάς έδωσε την ευκαιρία και ανέδειξε σε όλες τις διαστάσεις, τις τεράστιες ευθύνες των προηγούμενων κυβερνήσεων, σε σχέση με τους πόρους της αυτοδιοίκησης. Δεν υπήρξε καμμία σαφής απάντηση για το 60% και παραπάνω των πόρων που στερήσατε ΠΑΣΟΚ και Νέα Δημοκρατία από την αυτοδιοίκηση. Και έρχεστε τώρα, πραγματικά με μια εντελώς «δικολαβίστικη» να την πω, «αλχημεία» να την πω, προσπάθεια να μας πείτε «εμείς μεν είχαμε κάνει τις δόσεις, αλλά για τα χρόνια που κόψαμε δεν είχαμε κάνει τη ρύθμιση, για να βρείτε εσείς να συνεχίσετε τη δόση και άρα έχετε ευθύνες», και άλλα λόγια να αγαπιόμαστε.

**ΜΑΥΡΟΥΔΗΣ ΒΟΡΙΔΗΣ:** Εύκολο αυτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Αυτό, δηλαδή, είναι πρωτάκουστο. Πρωτάκουστο. Τι λέτε, εν πάση περιπτώσει, τώρα; Τι προτείνετε σε σχέση με τους πόρους; Δεν μας το είπατε καθαρά.

Είδα κάτι το οποίο μου άρεσε. Όταν μιλήσατε για τους συμβασιούχους, για πρώτη φορά είδα μια μικρή μετακίνηση. Βεβαίως, ο τελευταίος συνάδελφός σας ήταν σε άλλη γραμμή. Σας διόρθωσε. Τελικά υπάρχει θέμα γι’ αυτούς που επί δέκα, έντεκα, δώδεκα, δεκατρία, δεκατέσσερα, δεκαπέντε χρόνια καλύπτουν μέσα από συνεχώς ανανεούμενες συμβάσεις, διαρκείς και πάγιες ανάγκες; Εσείς είπατε «ναι, το βλέπουμε». Ο συνάδελφος σας πριν από λίγο, είπε άλλα πράγματα. Αλλά εγώ, έστω κι έτσι, το εκλαμβάνω σαν μια πρώτη διάθεση συζήτησης σε ένα υπαρκτό θέμα.

Το «τριάντα χιλιάδες» δεν το έχετε ακούσει από μένα. Διαβάζετε τους τίτλους των δημοσιευμάτων. Είναι άλλο να μιλάμε από μια δεξαμενή και άλλο να σας καλώ -και αυτό πρέπει να κάνουμε κάποια στιγμή-, να δούμε τα κριτήρια αυτών των περιπτώσεων, που πριν από λίγο εσείς ο ίδιος είπατε. Και να δούμε, μέσω του ΑΣΕΠ, με ποιον τρόπο θα προσπαθήσουμε να δώσουμε μια βιώσιμη και μόνιμη λύση. Συμφωνούμε σε αυτό; Αν συμφωνούμε σε αυτό, σημαίνει ότι βρισκόμαστε σε καλό δρόμο. Αν δεν συμφωνούμε, διαφωνούμε.

Κανείς δεν επέβαλε στον άλφα ή στον βήτα δήμαρχο αν θα πάρει δέκα, είκοσι ή τριάντα ανθρώπους στην καθαριότητα. Όλα τα αιτήματα γίνονται με ευθύνη των δήμων, για τα οκτάμηνα.

**ΜΑΥΡΟΥΔΗΣ ΒΟΡΙΔΗΣ:** Οι παρατάσεις;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Θα σας πω και για τις παρατάσεις.

Επειδή, όμως, μιλάμε για τον πυρήνα της διοικητικής αυτοτέλειας, εσείς τον παραβήκατε ως Κυβέρνηση. Τη Δημοτική Αστυνομία δεν την καταργήσαμε εμείς. Πηγαίνετε, λοιπόν, και πιάστε όλους τους δημάρχους που έχουν υποστηριχθεί με τον έναν ή με τον άλλον τρόπο από τη Νέα Δημοκρατία. Εγώ προχθές ήμουν με έναν από το Ιόνιο.

**ΜΑΥΡΟΥΔΗΣ ΒΟΡΙΔΗΣ:** Πώς τον λένε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Δεν θα σας το πω!

(Γέλωτες στην Αίθουσα)

Δεν θα σας το πω! Είναι εύκολο να δείτε. Αν δείτε τη σύνδεση θα το καταλάβετε.

Ρωτήστε τους: «Θεωρείτε ότι έγινε μια ζημιά άνευ προηγουμένου στα ζητήματα της πόλης, στα ζητήματα της επιτήρησης της κυκλοφορίας, απ’ αυτή τη διάλυση που κάνατε;». Διότι εμείς μεν αποκαταστήσαμε αυτούς τους ανθρώπους ως προς τη θέση εργασίας, αλλά διαλύθηκε η υπηρεσία και τώρα μας ζητούν νέες προσλήψεις και μάλιστα κάποιοι λένε να τις συγκροτήσουμε σε μια νέα ανταποδοτική βάση.

Ήταν τεράστια η ζημιά που κάνατε. Ρωτήστε έναν που δεν είναι δικός σας, τον δήμαρχο της Θεσσαλονίκης, για να μην αναφέρω τον δικό σας και μπλέξει ο άνθρωπος.

Από κει και έπειτα, υπάρχει υποστελέχωση και σας ανέφερα ένα πρόβλημα -το οποίο εμείς πρέπει να διαχειριστούμε αυτή τη στιγμή- για χίλιους πεντακόσιους ανθρώπους που έχουν περάσει από τον τελευταίο διαγωνισμό για την αυτοδιοίκηση του ΑΣΕΠ, οι οποίοι κατευθύνονται σε πολύ συγκεκριμένους δήμους και βέβαια μετά από τόσα χρόνια οι άνθρωποι δεν προσέρχονται καν. Μέσα σε αυτές τις δύσκολες συνθήκες της υποστελέχωσης έχετε ακούσει για την προσπάθεια που έχουμε κάνει μαζί με την ΜΟΔ, την Κτηματική Υπηρεσία, τους μηχανικούς και την ΕΕΤΑΑ σε μια προσπάθεια να στηρίξουμε τη δυνατότητα να κατατίθενται μελέτες για να μπορούν οι δήμοι να παίρνουν προγράμματα από το ΕΣΠΑ; Έχει γίνει αυτό. Γνωρίζετε για την έκτακτη ενίσχυση που υπήρξε στους νησιωτικούς και ορεινούς δήμους με την οποία η φίλη σας η ΚΕΔΕ διαφώνησε;

Έφτασε δε και σ’ ένα άλλο σημείο η σημερινή πλειοψηφία της ΚΕΔΕ. Για έναν νόμο στον οποίο επί της αρχής είχατε συμφωνήσει εσείς, όχι όμως με τον τρόπο που πήγε, τη μόνιμη χρηματοδότηση του πάρκου Τρίτση –το ξέρετε το πάρκο Τρίτση, φαντάζομαι, είναι στα δυτικά της Αθήνας, εκεί που ο Αρχηγός σας έπαιζε μικρός, όταν ήταν με τα παντελονάκια- εκεί, λοιπόν, πήγε και προσέφυγε εναντίον αυτής της νομοθετικής ρύθμισης στο Συμβούλιο της Επικρατείας.

Προσέξτε, λοιπόν: H KEΔΕ, οι άνθρωποι της αυτοδιοίκησης, σε μία μόνιμη λύση για ένα μεγάλο πάρκο υπερτοπικής αξίας, προσέφυγε εναντίον.

Σας λέω εγώ τώρα: Πώς το χαρακτηρίζετε εσείς; Θα μου το πείτε την άλλη φορά που θα συναντηθούμε, γιατί δεν ξέρω αν έχετε δικαίωμα τώρα να ξαναμιλήσετε.

Στις δεδομένες δύσκολες συνθήκες πάλι έχετε ακούσει για πρώτη φορά ότι υπήρξε ένας εθνικός σχεδιασμός για τη διαχείριση των απορριμμάτων και έχουν εγκριθεί και οι περιφερειακοί, υιοθετώντας μια εντελώς διαφορετική λογική, εισάγοντας την ανακύκλωση στην πηγή και τη μείωση του τελικού υπολείμματος; Σε αυτά δεν αναφερθήκατε καθόλου. Αυτά δεν αφορούν την αυτοδιοίκηση;

**ΜΑΥΡΟΥΔΗΣ ΒΟΡΙΔΗΣ:** Έχουμε και άλλη επερώτηση. Να μας πείτε πότε θα τη συζητήσουμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Βεβαίως.

Επειδή όλοι οι δήμαρχοι δεν είναι ίδιοι και υπάρχουν άνθρωποι οι οποίοι είναι νοικοκύρηδες ανεξαρτήτως από ποιον χώρο υποστηρίχθηκαν ή σε τι πιστεύουν, έχουν υπάρξει αξιόλογες προσπάθειες μέσα από τις οποίες έχουν κατορθώσει τα τελευταία χρόνια και έχουν βελτιώσει την εισπραξιμότητα των δικών τους πια ιδίων πόρων και γι’ αυτό έχει υπάρξει μία διαφορετική πια αναλογία ανάμεσα στους ΚΑΠ και στους ιδίους πόρους. Είναι ένα ενθαρρυντικό σημάδι εκ μέρους των δήμων, το οποίο θα πρέπει μέσα από τις αλλαγές να ενισχύσουμε.

Από την παλιά υπερβολή της πλήρους ασυδοσίας και των αναπτυξιακών και δημοτικών επιχειρήσεων που ήταν «οχήματα» για να διεκπεραιώνονται πελατειακές πολιτικές, πέσαμε σε μια άλλη υπερβολή: Έχουμε απαγορεύσει το οτιδήποτε.

Εμείς, όμως, θεωρούμε ότι πρέπει στην αλλαγή που γίνεται να ξαναθυμηθούμε τη δυνατότητα σε ορισμένες περιπτώσεις να συγκροτούνται επιχειρήσεις ειδικού σκοπού. Μία απ’ αυτές τις δυνατότητες έρχεται τώρα στο νέο νομοσχέδιο για τους ενεργειακούς συνεταιρισμούς που φέρνει το Υπουργείο Ενέργειας και Περιβάλλοντος, με τις οποίες θα δίνεται η δυνατότητα στους δήμους να συμπράττουν σε ενεργειακούς τοπικούς συνεταιρισμούς. Πρέπει να σκεφτούμε και άλλες τέτοιες ιδέες, αν θέλουμε να πάμε σε μια λογική πια ενός ιδιαίτερου ρόλου που μπορεί να παίζουν για τα τοπικά πράγματα και στο οικονομικό πεδίο οι δήμοι και ο πρώτος και δεύτερος βαθμός αυτοδιοίκησης.

Μας εγκαλείτε για το πώς χειριζόμαστε τα θέματα του διαλόγου γύρω από τη μεταρρύθμιση. Έχετε υπ’ όψιν σας πώς έγιναν οι προηγούμενες μεταρρυθμίσεις; Δεν έγιναν ερήμην πρώτα απ’ όλα των αιρετών; Δεν έγιναν μέσα σε κλειστά δωμάτια; Το γεγονός ότι εμείς έχουμε προαναγγείλει, μιλάμε επί τίτλων, μιλάμε σκόρπια, μιλάμε για το περιεχόμενο, θέλουμε να οξύνουμε αυτή τη συζήτηση, την αντιπαράθεση, τον διάλογο, είναι κακό;

Για ποιον λόγο, λοιπόν, μας εγκαλείτε αυτή τη στιγμή; Επειδή για πρώτη φορά δείξαμε τι σημαίνει μια ανοικτή δημοκρατική διαδικασία; Επειδή θέλουμε να υιοθετήσετε και εσείς μια δημοκρατική κουλτούρα διαλόγου γύρω από τα θέματα των θεσμικών αλλαγών;

Και σας λέμε, λοιπόν, ότι δεν σκοπεύουμε να αιφνιδιάσουμε κανέναν. Έχουμε πει ότι, εάν είμαστε σε θέση, τον Ιούνιο - Ιούλιο θα φέρουμε πιο συγκεκριμένο πλαίσιο. Τώρα αυτή τη στιγμή θέλουμε να κεντρίσουμε αυτή τη συζήτηση. Βάζουμε τα ερεθίσματα.

Εγώ θέλω να αναφερθώ με θετικό τρόπο και στην τοποθέτηση του κ. Αμυρά, που είπε κάποια πράγματα ενδιαφέροντα, και στη τοποθέτηση του κ. Γρηγοράκου. Εσείς είχατε το δικό σας αντιπολιτευτικό μοτίβο.

Αλλά το πιο αστείο από όλα είναι να μιλάτε για αυταρχισμό. Διότι, η έννοια της δημοκρατίας, ξέρετε, έχει μια αυταξία. Εγώ διαφωνώ με αυτούς που λένε η «αστική δημοκρατία». Είναι μια κατάκτηση των λαών, των αγώνων τους, των κινημάτων. Ειλικρινά μπορεί να γίνει πραγματικότητα, να πάρει μεγαλύτερες διαστάσεις, όταν δίνει τη δυνατότητα για συμμετοχή στον κόσμο και ιδιαίτερα στο επίπεδο των τοπικών κοινωνιών. Αυτά όλα για τη δικιά σας συγκεντρωτική αντίληψη για το κράτος προφανώς είναι ξένα.

**ΜΑΥΡΟΥΔΗΣ ΒΟΡΙΔΗΣ:** Λαϊκές συνελεύσεις στις γειτονιές, λοιπόν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ναι. Οι λαϊκές συνελεύσεις στις γειτονιές δεν είναι κακό πράγμα. Και ο συμμετοχικός προϋπολογισμός δεν είναι κακό πράγμα. Γιατί σας τρομάζει; Γιατί σας τρομάζουν αυτές οι σκέψεις, αυτές οι προτάσεις;

Εν πάση περιπτώσει, κυρίες και κύριοι συνάδελφοι, νομίζω ότι ο διάλογος ούτως ή άλλως είναι ανοικτός. Εγώ δεν αρνήθηκα ποτέ να συναντηθώ με την ΚΕΔΕ και ούτε έχω πάψει να επικοινωνώ μαζί της. Αρνήθηκα, όμως, να κάνω μια συγκεκριμένη συζήτηση κάτω από τις συγκεκριμένες συνθήκες που είχε περισσότερα χαρακτηριστικά μιας παράστασης για την οποία αναφέρθηκα πριν και δεν έχω καμμία διάθεση να τη σχολιάσω ξανά.

Νομίζω ότι με αυτά και με τα άλλα η συζήτηση θα συνεχιστεί. Και θα συνεχιστεί είτε θέλουν να συμμετάσχουν κάποιοι είτε δεν θέλουν. Και ξέρετε γιατί; Γιατί δεν είναι κάποιος τυφλός βολονταρισμός. Είναι μια συζήτηση που πατάει σε πραγματικές ανάγκες. Υπάρχει η απαιτούμενη αυτή τη στιγμή ύλη, υπάρχει η εμπειρία, υπάρχουν πράγματα που έχουν ωριμάσει τα οποία πρέπει να τα επιχειρήσουμε.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Τζαβάρα, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Υπουργέ, διαπιστώσω ότι έχετε την τάση να είστε μονίμως αλλού. Δεν είστε συστηματικά εκεί που είναι το αντικείμενο της συζήτησης. Ενδεχομένως να ακολουθείτε αυτή την όμορφη φράση του Λακάν που λέει ότι «δεν είμαι εκεί όπου είναι το παιχνίδι της σκέψης μου».

Στη δημοκρατία και ειδικά εδώ σε αυτή την Αίθουσα είστε υποχρεωμένος να δίνετε απαντήσεις στα ζητήματα για τα οποία δέχεστε ερωτήσεις. Είναι πολύ όμορφο και πολύ εύκολο να πηγαίνετε τον λόγο όπου σας ευχαριστεί. Όμως, με αυτόν τον τρόπο δεν βοηθάτε τον κοινοβουλευτικό έλεγχο.

Έχετε υποχρέωση, είναι θεσμική σας υποχρέωση να απαντάτε στις ερωτήσεις και στις επερωτήσεις. Γιατί το δικαίωμα αυτό δεν ανήκει στην Κυβέρνηση. Ανήκει στην Αντιπολίτευση. Και κάθε φορά που εδώ, σε αυτή την Αίθουσα γίνεται διαδικασία κοινοβουλευτικού ελέγχου αυτό που δοκιμάζεται είναι η ευαισθησία σας στις δημοκρατικές κοινοβουλευτικές διαδικασίες. Για αυτό είστε μονίμως αλλού, γιατί για αυτές τις δημοκρατικές κατακτήσεις αισθάνεστε εντελώς αδιάφοροι.

Για αυτό, λοιπόν, είναι πολύ ενδιαφέρον να ακούμε από το στόμα σας να ονειροπολείτε σχεδιάζοντας τι θα κάνετε αύριο, μετά από δύο μήνες, μετά από πέντε μήνες.

Αλλά σήμερα περιμέναμε απάντηση στα συγκεκριμένα ζητήματα, για τα οποία επερωτάσθε και δεν ερωτάσθε. Υπάρχει δηλαδή μια εξιδιασμένη ένταση αρνητικής τοποθέτησης της Αξιωματικής Αντιπολίτευσης μέσω αυτής της διαδικασίας στην Κυβέρνηση.

Γι’ αυτό από σας, λοιπόν, ζητούμε, πρώτον, να διαχωρίσετε αυτό που ενδεχομένως μπορεί να μην θέλετε να το κάνετε, αλλά είστε υποχρεωμένος. Και ποιο είναι αυτό; Μας είπατε και μας ρωτάτε ως Νέα Δημοκρατία, γιατί καθυστερήσαμε, αν καθυστερήσαμε, χρήματα, πόρους στην τοπική αυτοδιοίκηση τότε που ήμασταν Κυβέρνηση. Είναι ένα ωραίο και ενδιαφέρον θέμα αυτό, αλλά δεν είναι το θέμα επί του οποίου γίνεται σήμερα συζήτηση. Και αποφεύγοντας να απαντήσετε στα θέματα τα οποία πράγματι αποτελούν το αντικείμενο του διαλόγου που γίνεται σε αυτή τη διαδικασία του κοινοβουλευτικού ελέγχου, δείχνετε ότι δεν είστε πραγματικά πεπεισμένος για την αξία, τη σπουδαιότητα και την αποτελεσματικότητα των κοινοβουλευτικών δημοκρατικών θεσμών.

Θα θυμίσω ακόμα μια πολύ όμορφη έκφραση που είχε πει κάποτε στους Γάλλους όταν ήταν έγκλειστος, ο Μαρκήσιος ντε Σαντ: «Χρειάζεται ακόμα μια προσπάθεια για να γίνετε δημοκράτες εσείς της ριζοσπαστικής Αριστεράς». Και μην μας αντιμετωπίζετε με επηρμένη την οφρύν. Υπάρχουν θέματα για τα οποία δεν έχετε πείσει κανέναν ότι εγκολπώνεστε βασικές αξίες της δημοκρατίας και αυτό καθημερινά το αποδεικνύετε εδώ στη Βουλή, όταν δεν έρχεστε να απαντήσετε σε ερωτήσεις, όταν δεν έρχεστε εσείς οι Υπουργοί να απαντήσετε σε οποιουδήποτε τέτοιου είδους μορφές κοινοβουλευτικού ελέγχου.

Τι προσφορά κάνετε; Στις συνελεύσεις στις λαϊκές της γειτονιάς; Πολύ ενδιαφέρουσα η περίπτωση. Κι εγώ μαζί σας είμαι. Είναι πολύ όμορφο σε μια γειτονιά να συνέρχονται οι κάτοικοι και να μιλάνε και να συζητούνε για τα προβλήματά τους. Εδώ, όμως, είναι που ασκείται με τρόπο πραγματικό, αληθινό και συμβολικό η λαϊκή κυριαρχία. Και αυτήν ακριβώς είστε υποχρεωμένος και να υπηρετείτε και να τη σέβεστε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΜΑΡΙΟΣ ΓΕΩΡΓΙΑΔΗΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Επί προσωπικού;

**ΜΑΡΙΟΣ ΓΕΩΡΓΙΑΔΗΣ:** Δώστε μου μερικά δευτερόλεπτα να σας εξηγήσω το προσωπικό.

**ΠΡΟΕΔΡΕΥΩΝ (Σπυρίδων Λυκούδης):** Να σας δώσω τον λόγο, αλλά νομίζω ότι δεν υπήρξε προσωπικό.

**ΜΑΡΙΟΣ ΓΕΩΡΓΙΑΔΗΣ:** Υπήρξε. Κατά τη διάρκεια της ομιλίας μου με κατηγόρησαν ότι λέω ανακρίβειες και ψέματα. Οφείλω να το διευκρινίσω λίγο αυτό, διότι δεν είχα το σχέδιο νόμου εκείνη τη στιγμή…

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε συνάδελφε, έχετε τον λόγο για ένα λεπτό.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Αναφερθήκατε κύριε Υπουργέ -γιατί εγώ αναφέρθηκα στον ν.4368 περί της σύστασης επιτροπής- και είπατε ότι είναι αμισθί όλοι οι υπάλληλοι. Θα διαβάσω το άρθρο. Στο πλαίσιο της επιτροπής, πέρα από την αρχική, η οποία είναι είκοσι επτά άτομα και αυτό το καταλαβαίνουμε ότι είναι έμμισθοι, οι υπόλοιποι λέτε εσείς ότι εργάζονται αμισθί και παρακαλώ να μας φέρετε το σχετικό έγγραφο, το οποίο λέει ότι εργάζονται αμισθί. Διότι στην παράγραφο 6 λέει: «Στο πλαίσιο της επιτροπής και με απόφαση του Υπουργείου Εσωτερικών και Διοικητικής Ανασυγκρότησης μπορεί να συγκροτούνται έως και τέσσερις ομάδες. Σε κάθε ομάδα εργασίας, της οποίας υπεύθυνοι ορίζονται τα μέλη, θα υπάρχουν και εμπειρογνώμονες και ούτω καθεξής…» Και πάμε στην παράγραφο 7 κατά την οποία αναφέρει: «Η επιτροπή και οι ομάδες εργασίας συνεδριάζουν εντός και εκτός ωραρίου λειτουργίας των υπηρεσιών του Υπουργείου και στα μέλη τους, καθώς και στους εισηγητές και στους υπαλλήλους που ορίζονται για την παροχή γραμματειακής υποστήριξης, καταβάλλεται αποζημίωση για τη συμμετοχή τους στις συνεδριάσεις αυτών σύμφωνα με τα οριζόμενα στο άρθρου 21 του ν.4354/2015 οπότε εκάστοτε ισχύει». Εάν αναφέρεται κάπου ότι εργάζονται αμισθί, παρακαλώ να το καταθέσετε και θα ανακαλέσω κι εγώ και θα πω ότι έχω κάνει λάθος και δεν το έχω διαβάσει. Όπως, επίσης, επιφυλάχθηκα κατά την διάρκεια ότι εμείς ανατρέξαμε και δεν βρήκαμε κάτι, αλλά με βάση τον ν.4368 …

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Σπυρίδων Λυκούδης):** Εντάξει, τη δώσατε τη διευκρίνιση, κύριε Γεωργιάδη.

Κύριε Υπουργέ, θέλετε κάποιο σχόλιο;

**ΜΑΡΙΟΣ ΓΕΩΡΓΙΑΔΗΣ:** Εγώ οφείλω να το διευκρινίσω. Παρακαλώ, όμως, από και πέρα να ανακαλέσετε τον χαρακτηρισμό…

**ΠΡΟΕΔΡΕΥΩΝ (Σπυρίδων Λυκούδης):** Κύριε Γεωργιάδη, εντάξει.

Ορίστε, κύριε Υπουργέ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Εσείς αναφερθήκατε σε μία δυνατότητα που υπάρχει. Σας διαβεβαιώ, λοιπόν -και παρακαλώ καταθέστε ερώτηση να σας καταθέσουμε τα συγκεκριμένα έγγραφα- ότι κανείς δεν πήρε το παραμικρό. Ούτε οι υπάλληλοι οι οποίοι δουλεύανε υπηρεσιακοί, πέρα από το ωράριό τους και δουλεύανε άπειρες ώρες. Αυτό σας λέω.

Παρακαλώ πολύ να πάει επίσημα, μέσω της επίσημης κοινοβουλευτικής οδού και να καταθέσετε ερώτηση για να σας προσκομίσω τα αντίστοιχα έγγραφα.

**ΜΑΡΙΟΣ ΓΕΩΡΓΙΑΔΗΣ:** Επιφυλάσσομαι.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κηρύσσεται περαιωμένη η συζήτηση επί της υπ’ αριθμόν 18/15/5-4-2017 επίκαιρης επερώτησης με θέμα: «Η αυτοδιοίκηση στο στόχαστρο της Κυβέρνησης».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 21.15΄ λύεται η συνεδρίαση για την προσεχή Τετάρτη 10 Μαΐου 2017 και ώρα 10.00΄, με αντικείμενο εργασιών του Σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**